
2009 
de vignude di Crist 


IL 2009 AL RISPUINT 

al 6722 dal Circul Julian 

al 2762 de fondazion di Rome 

al 5769 dai Ebreus 

al 1430 (par nó, 1383) dai Maometans 
al 2190 de fondazion di Aquilee 

al 932 dal Stát patriarcjál furlan 

al 63 de Republiche taliane 


FIESTIS VARIABILIS 

la Cinise (25 di Fevrar) 

il miercus denant de prime domenie di Coresime 
la Domenie Ulive (5 di Avril) 

Pasche di Ulif (12 di Avril) 

la prime domenie dopo il pleniluni dal ecuinozi de vierte 
la Sense di N.S. (24 di Mai) 

40 dis dopo la Risurezion 

lis Pentecostis (31 di Mai) 

50 dis dopo de Pasche di Ulif 

il Corpus Domini (14 di Jugn) 


FIESTIS DI PRECET 
dutis lis domeniis 

il Prindalan 
Circoncision di N.S. 

la Pifanie (6 di Zenar) 
Pasche Tafanie 

la Madone di Avost (15 di Avost) 
la Sunzion in cil di Mane Verajine 
Fieste dai Sants (1 di Novembar) 
Pasche dai Muarts 


FIESTIS TALIANIS 

la Liberazion (25 di Avril) 

la Fieste dal Lavór (1 di Mai) 

la Istituzion de Republiche (2 di Jugn) 


RICORINCIS FURLANIS 

Riviel dal Carnavál dal 1511 (27 di Fevrár) 

la joibe grasse 

Aprovazion de lec 15 dal 1996 (22 di Marc) 
Ricognossiment regjonál de lenghe furlane 
Costituzion dal Stát Patriarcjál intal 1077 (3 di Avril) 
Fieste de Patne dal Friül 

Aniversari dal Taramot dal 1976 (6 di Mai) 
Aniversari de muart dal Patriarcje Bertrant intal 1350 
(6 di Jugn) 

Sants Ermacure e Fortunát, Patrons dal Friúl (12 di Lui) 
Sant Martin Vescul (11 di Novembar) 

Aniversari de fonde de Filologjiche intal 1919 

(23 di Novembar) 

Sante Catarine di Alessandrie (25 di Novembar) 
Presentazion dal Strolic Furlan 

Sante Luzie (13 di Dicembar) 

Aprovazion de lec 482 dal 1999 (15 di Dicembar) 
Ricognossiment statál de lenghe furlane 

Preambul 


Cui tra i letórs dal Strolic savevial che Giulietta e Romeo 
di Shakespeare a jerin in veretàt furlans? Po ben, par 
chei che no lu savevin, il Strolic pal 2009 al fas propit al 
càs lòr e, par chei che lu savevin bielzà, e je une ocasion 
in plui par là in fonts de facende. 

Duncje, chest an no fevelin di marcjats ni di vacjis ni di 
pioris, che no si fasin nancje plui, ancje parcè che cui 
che al ves cúr di fáju al riscje po dopo di cjapá ancje 
une biele multe salade e impevarade! Cheste volte o vin 
pensát di passoná par chei prats de nestre storie che 
no son tant cognossûts, come cuant che la int furlane, 
stufe e sglonfe de dominazion veneziane, i de cuintri te 
gnot de joibe grasse dai 27 di Fevrár 1511. Propit in ché 
stesse sere al nassè l'amòr tra chei doi zovins di Udin che 
a inspirarin la opare dal grant dramaturc inglès. 

Contá de lòr passion traviers lis pagjinis dal Strolic nus 
somee un biel regál a socis, amis e sostenidòrs de Filo- 
logjiche in ocasion dai siei novante agns che a colaran 
propit ai 23 di Novembar dal 2009. 

Ma... o ai za dit masse! E cun chest us saludi e us auguri 
di cúr bon an e di inamorasi ogni volte che o varés la 
ocasion, ma cence vé par sfont vueris. 


Il Strolegant 

Luigi e Lucina/Romeo and Juliet 


aveviso che Giulietta e Romeo a jerin furlans? 
No stin capisi mal: Romeo and Juliet di William 
Shakespeare a son doi zovins di Verone des fa- 
meis dai Montecchi e dai Capuleti, che a muerin in 
tragedie tal 1303, e a partegnin aromai ae culture 
universal, ma a interpretin, se cussi si pues di, une 
storie di amòr dute furlane. 
Viodin come e parce. 
1 doi “antenáts” furlans di Romeo and Juliet si 
clamin Luigi Da Porto e Lucina Savorgnan: lui, fi 
di un vicentin e di une Savorgnane imparintade 
cun Antonio Savorgnan del Torre, al jere nassút tal 
1485 (e al sarès muart tal 1529); je, di dis agns 
plui zovine, e jere gnece di Girolamo Savorgnan 
del Monte. 
Antonio, al jere un filovenezian sfegatát, al soflave 
sul fúc de miserie contadine dal Friúl disint che la 
cause e jere dute dai nobii infedéi che a cjalavin 
cun bon voli par di lá des monts, e al sperave di 
deventá il paron di Udin; Girolamo al podarès jessi 
definít un moderát o almancul un prudent. 
I doi Savorgnans a son i capos di doi partits, çam- 
barlans e strumirs (no si sa parcè cussi clamáts), che 

za tal Cuatricent si jerin scuintrats fra une invasion 
turche e chè altre. 

Vignesie e jere stade tant spauride pes invasions 
dai Turcs che a vevin sdrumát il Friúl passant l'Isunç 
cence che il Cont di Gurize al movès un dèt par 
fermáju, e e fo spaventade co l'ultin cont al muri a 
Lienz cence erèts ai 12 di Avril dal 1500, lassant la 
contee ae Cjase d'Austrie. 

Tal 1508 e decidè alore di elimina il feut di Gurize 
par podé sierá la puarte dal Isunc, e in pòcs dis e 
fo parone di dutis lis tieris fin a lis aghis dal flum. 
Ma la vitorie veneziane no plasè a France, Spagne, 
e Austrie che cul Pape si cjataran aleadis te Lega di 
Cambrai e sul principi dal 1509 a rivarin a dá un dúr 
colp ae Serenissime te bataie de Ghiara d'Adda. 

La scopule e fo tremende e par póc no fo definitive. 
La vuere e deventá vuerilie, e tal 1509 a forin pro- 
pit i furlans, a Cividát, a Vencon e a Monfalcon, che 
a Salvarin la Tiereferme. 

Passát il piés, tal 1510 Luigi Da Porto, uficiál vene- 
zian, al fo mandát de Republiche a Cividát cun cin- 
cuante soldats a cjaval, e in Friúl al restà par un an; al 
scugni ritirási par une feride cuasi mortál. La vuere, 
come che si sa, e bruse bécs e robe, e i guviers a 
pensin soredut a scombati cuintri i nemis di für, 
molant lis brenis dai nemis di dentri. 

Al fo par chest che Antonio Savorgnan, che al jere 

stát metút de Republiche a cjáf des vuardiis paisa- 
nis, al pensá ben di profitá de joibe grasse dai 27 di 
Fevrâr dal 1511 par eliminá i capos dai strumirs: al 
bastave saborá sul popul cjoc dal carnavál e fá capí 
che bisugnave fále finide cui nobii antivenezians. 
Za pòcs dis prime de joibe si capive che alc di brut 
al podeve sucedi a Udin, ma Marie, mari di Lucina, 
miercus 26 e dè parie un bal in mascare tal so palac 
de borgade Savorgnane, logát te place che vué si 
intitule a Venerio. 

In chè sere la bielissime Lucina, che e veve sedis agns, 
e fo viodude di Luigi Da Porto, che però za le cognos- 
seve di frute parcè che a jerin cusins a la lontane. 

IL füc di amôr al scotà no dome Luigi, ma ancje 
Lucina, che e prometè di sposalu. 

La di dopo, la citát di Udin e fo plene di sanc e 
flamis, che si alcarin ancje dai cjiscjei su lis culinis 
intant che la gjandusse e tacave a fà il so mistir. E 
par completà il cuadri, ai 26 di Marc al sclopà un 
taramot che al sdrumà il cjiscjel de citat capital de 
Patrie! 

Al durà pòc Vidili di Luigi e Lucina, parcè che lui al 
fo ferit tal cuel ai 20 di Jugn e al restà paralizát, 
e naturalmentri in chè zornade e fini ancje la sò 
cariere militár. 

Si ritirà alore a Vignesie (Vicence, la só citát, e jere 
stade cjapade dai imperiái) e, dopo il 1517, tal so 

palac di Montorso Vicentino, lá che al tacá a scrivi 

lis sòs memonis, racueltis tes “Lettere storiche” (la 

XXXI de edizion dal 1838 e conten une maraveose 

descrizion de nestre Patrie furlane). 

Al sarès dut finit cussi se une di nol ves sintút a di 

che Lucina e jere lade spose a un Savorgnan parint 

di Antonio (che dopo vé tradit la Republiche, tal 

1512 al muri pugnalát a Vilac). 

Da Porto al scrivè alore la plui biele conte dal 

Cinccent talian, intitulade “Giulietta”, e le dedicá 

“alla bellissima e leggiadrissima Madonna Lucina 

Savorgnana”. Ma si come che no i tornave cont (in 

sens politic) di scrivi che si tratave di une storie 

di amôr in Friül tal 1511, al plata la veretát in trè 

múts, scrivint: 

1. che al veve scoltade la storie di un dai siei “ca- 
valleggeri” lant di Gardiscje viers Udin (“forse 
de amore sospinto”, al pant); 

2. che i doi amants a partignivin a dòs fameis di 
Verone; 

3. che in chel timp il siór di Verone al jere Bartolo- 
meo della Scala, e duncje si jere tal 1303. 

La conte e tacà a zira manuscrite, ma e plasè tant 

che in prin e fo stampade a Vignesie dal Bendoni, e 

tal 1539 di Pietro Bembo cul titul di “Istoria novel- 

lamente ritrovata di due nobili amanti”. E plasè tant 

ancje par di lá des Alps: e fo tradote par francés e 
par inglès e cussi e fo lete di William Shakespeare, 
probabilmentri tal poeme di A. Brooke “La tragica 
storia di Romeo e Giulietta” (1562). 

Ur spiete: a Cecil H. Clough, professòr te Universitat 
di Liverpool, il mert di vé dimostrat la “parintat” 
di Romeo and Juliet cun Luigi Da Porto e Lucina 
Savorgnan del Monte; a Albino Comelli e Francesca 
Tesei il svant di vé continuát a cjaminá sul troi di 
Clough par scrivi il libri “Giulietta e Romeo. Lorigi- 
ne friulana del mito” (Florence, 2006). 


Gianfranco Ellero 

La stone di Luigi e Lucina i è plasude tant ange al cura- 
dór dal “Strolic”, che al à pensât di presentá ai socis de 
Filologjiche cheste storie di amôr e di muart te interpre- 
tazion di dodis pitórs dal Centro Friulano Arti Plastiche. 
Eco ca la liste dai dodis cuadris che a dividin lis mesadis: 


Ignazio Doliach, I Turcs tal Friul; 

Tonino Cragnolini, Il carnevál tal sium dai contadins; 
Roberto Foramitti, La guerra nella Patria del Friuli, 1508- 
1516; 

Arrigo Buttazzoni: Il ballo in maschera; 

Renza Moreale, L'incontro (Sogno proibito); 

Angelo Toppazzini, La crudel zobbia grassa 1511; 
Marcello Di Tomaso, Luigi e Lucina; 

Isabella Deganis, La ferita, fra Gradisca e Cormòns, il 20 
giugno 1511; 

Sergio Altieri, La bellissima e leggiadrissima Madonna Lu- 
cina Savorgnana; 

Michele Ugo Galliussi, La Lucina la va sposa a un Savorgnan; 
Paola Bellaminutti, ...forse de amore sospinto verso Udi- 
ne venendo...; 

Giuditta Dessy, Romeo and Juliet, la novella nel mondo. 


Ché maladete vuere e fo scomengade par sierà il confin 
orientâl, ven a stài par póre dai Turcs, e par chest nus plas 
vierzi la nestre conte in piture cu la leture de “Prejera” che 
Pier Paolo Pasolini al scrivè ta “I Turcs in Foul" 

G.E. 


STROLIC PAL 2009 13 


Prejera 


“Crist, pietàt dal nustri pais. No par fani pi siors di chel ch'i 
sin. No par dani ploja. No par dani soreli. Pati cialt e freit e 
dutis li tempiestis dal sèil al è il nustri distin. Lu savin. Quantis 
mai voltis ta chista nustra Glisiuta di Santa Cròus i vin ciantòt 
li litanis, parsè che Tu ti vedis pietòt da la nustra ciera. Vuèi 
1 si ‘necuarzîn di vej preût par nuja: vuèi i si 'necuarzin che ti 
sos massa pi in alt da la nustra ploja e dal nustri soreli e dai 
nustns afòns. Vuèi a è la muart ch'a ni speta cà intor. Cà intor, 
Crist, dulà ch sin stas tant vifs da crodi di sta vifs in eterno e 
che in eterno Tu ti ves di daighi ploja ai nustris ciamps, e salut 
ai nustris puòrs cuarps. Ma di-n-dula vegnia che muart? Cui àia 
clamòt chi zent di un altri mont a puartòni la fin da la nustra 
puòra vita, sensa pretesis, sensa ideài, sensa ‘na gota di ambi- 
sion? Ucà a si stava, Crist, cu ‘l nustri ciar, cu la nustra sapa, 
cu "l nustri colt, cu la nustra Glisiuta... Esia pussibil che dut 
chistu al vedi di fini? Se miracul èsia, chistu, Signòur, che Tu ti 
vedis di vivi enciamò, quant che dut cà intos, che adès al è vif, 
coma che s'al ves di stà vif par sempri, al sarà distrut, sparit, 
dismintiàt? E tu Verzin Beada? Sint se bon odour ch'al sofla 
dal nustri paîs... Odour di fen e di erbis bagnadis, odour di 
fogolars, odour ch'i sintivi di fantassin tomant dal ciamp. Tu, 
almancul Tu, ch'i ti vedis pietàt di nu, ch'i ti fermis il Turc": 


Pier Paolo Pasolini 

Prindalan 

S. Basili il Grant 

Non dal Signôr 

S. ERMIS MARTAR 

S. Melie Martare 

Pifanie di Nestri Signôr 
S. Luzian Martar 

S. Severin Vescul 

S. Julian Ospedalir 

S. Aldo Rimit 

S. PAULIN DI AQUILEE 

S. Modest Martar 

S. Ilari Vescul 

B. Duri di Pordenon 

S. Maur Abât 

S. Marcel I Pape 

S. Antoni dal Desert Abât 
S. PRISCHE MARTARE 

S. Mario Martar 

Ss. Bastian e Fabian Martars 
S. Gnês Vergjine 

S. Vincens Diacun 

S. Merenziane Vergjine 

S. Francesc di Sales Vescul 
CONVERSION DI S. PAULI 
Ss. Tito e Timoteu Martars 
S. Anzule Merici Muinie 

S. Tomâs di Aquin Predi 
S. Costant Vescul 

S. Martine Vergjine 

S. Zuan Bosc Predi 





Ignazio Doliach, I Turcs tal Friul 


“Certo, per coloro che avevano ereditato molti diritti 
e pochi doveri e intendevano continuare l'usanza, San 
Marco era un comodissimo patrono. 
Nessun conservatore piti conservatore di lui: neppure 
Metternich o Chateaubriand. Quale il Friuli gli era sta- 
to legato dai patriarchi d'Aquileia, tale l'aveva serbato 
colle sue giurisdizioni, co' suoi statuti, co' suoi par- 
lamenti. Fantasma di vita pubblica che covava forse 
dapprincipio un germe di vitalità, ... 
Le effimere scorrerie dei Turchi, sul finire del Quattro- 
cento, avevano empiuto quella estrema provincia d'Ita- 
lia d'una paura sterminata, quasi superstiziosa; sicché 
la dedizione a Venezia parve una fortuna; come antica 
trionfatrice che quella era della potenza ottomana”. 
Ippolito Nievo 





18 ZENAR 


Quadruvium Codroip 
1952-2008 


Pauli Cerno 


ome il Stroligant plui inmagát si sarès insu- 
miat di un 85” Congrès de Filologjiche cussi 
biel. 
Biel e penc di sostanzie. 
Daspó cincuantesis agns ducj a speravin ben e ducj 
a son stats contentáts. 
Biel Codroip e bielon il so dulintor, biele int e nu- 
merose la schirie dai socis, biel e ben inscuelat il 
coro, preseós, di prin livel il grop dai colaboradórs 
dal numar unic magjistralmentri presentát dai cu- 
radòrs proff. Vianello e Vicario, passionát, cul cür 
in man, e plen di competence l'intervent dal prof. 
Pierino Donada. 
IL siór Sindic di Codroip, Vittorino Boem, par fasi 
perdoná che nol jere nancje nassút dal ‘52, al à pen- 
sat di fa fa une copie anastatiche dal numar unic 
di ché volte e di regalálu, come bon acet, a dutis 
lis personis presintis. Inaloris al costave dome cent 
francs ma, vué nol à presit, baste dà une cjalade ai 
nons che lu an insiorat dal “52: Chino Ermacora, Elio 
Bartolini, Novella Cantarutti, Davide Maria Turoldo, 

Luigi Ciceri, Anute Fabris, Dino Menichini, e altris, 
daspò, ultin ma no ultin Alfeo Mizzau. 

Graziis siòr Sindic, Lu perdonin di jessi masse zovin! 
Dut chest sot la direzion atente e precise dal nestri 
president Lauring Pelizzo che no si è sparagnát tal 
so intervent, simpri puntuál pai interés de Societát 
Filologjiche e par ringraziá ducj chei che di agno- 
rums a lavorin cun afiet e competence. 

Ancje lui, scuasit par dimostrá ai Jureconsults de 
Cort Costituzionál di Rome che a son daúr a judicá 
de legjitimitát de gnove lec regjonál sul furlan, che 
o sin brave int cuiete e che il Stát Talian al è ancje 
il nestri Stát, al à spesseát a fa voltá in Marilenghe 
la Costituzion de Republiche Taliane e le à fate re- 
galá a ducj i presints al Congrés. 

Graziis ancje a Lui, siór President, no podin per- 
donái di jessi masse zovin ma, i augurin di cúr di 
restá cussi che al samee propite un fantat! 

Une altre biele nuvitat di chest Congrès, ancje se 
no propite resinte, e je stade la numerose presince 
di sorestants politics che si son presentáts; chei 
che no jerin presints in corpore vivo a an mandat a 
di di jessi in pro des voris dal Congrès. 

Cence fai tuart a dinissun, il plui impuartant che al 
à fevelát al e stát il President dal Consei Regjonál 
on. Ballaman, lunc, une stangje di om, mude scure 
galarine “padane” d'ordinance, si è pandút par ta- 

lian stant che l'on. Fontanini, presint in sale, biel 
che a jerin a Rome, nol è rivât a inscuelalu fin sot 
in marilenghe, si che duncje al è restât al nivel di 
“traduzion” e al spere di progredi. 

Dut cas al à sigurât la sò poie par dutis lis inizia- 
tivis seriis de Filologjiche, lu cjapin in peraule e 
lu ringraziin ancje pal “mandi” che nus à regalát 
saludant. A ducj al è plasút. 

Podopo, tun biel furlan vivarós, il President de Pro- 
vincie di Udin, on. Fontanini ala memoreade la 
biele figure dal nestri mai dismenteát President Feo 
Mizzau che, magari cussi no, nus à lassáts propit 
une setemane dopo dal congrés, ai 14 di Otubar: 
ce persone, ce stamp di om furlan fin te medole, 
no son mancjadis lis batudis di man e cualchi ma- 
lincunie. 

Graziis ancje a Lui, on. Fontanini, pe delicade sen- 
sibilitát pandude par un scuasit pari par ducj nó de 
grande famee de Filologjiche. 

L'ultin dai politics che a an fevelát, ma no dai pre- 
sints, al è stât l'Assessòr Regjonál ae Culture l'on. 
Molinaro, che fasint propite onór al so non, al á 
“masanát” une daúr ché altre lis tantis normis di 
lec bielzá inmaneadis e des tantis in spiete di jessi 
buridis für in pro dal furlan. Graziis. 

Une altre presince no usuál e je stade ché di “mam- 
ma RAI”! 1 timps a son mudáts; benvignúts ancje 

ai programs radio-televisifs che, un pòc ae volte, si 
visin ancje dai furlans, graziis ancje a lòr. 

Poben, par no stufá plui dal sopuartabil, sierin il 
struc di une biele cunvigne e, stant che o sin sul 
Strolic, lassaitmi strolega: “Otantecinc a son pa- 
ssáts, otantecinc, se Dio al vòl, a passaran, parsore 
indi si cjatarin a fevela cidins furlan”. 

Mandi 


LU A DITE... CJOSSUL! par cure di Vigji Mestron 


W. Allen Nolèche o vedi pòre di muri. Alèche no vorès jessi 
li cuant che al sucèt. 


A. Block No sta mai discuti cuntun starloc: la int e podarès no 
inacuarzisi de diference. 

A gno fradi 


Gemma Dal Forno 


Dal Friál e je lade in cil 
une stele cussi biele 
che e lusive par cent mil. 


Missionan saverian, nassüt 

tal pais di Maran, al à sparnicát 

une lis sflandorose di grant amór dòt 

cu la só Fede ancje cuant che si é inmalát. 


Ringraziin nestri Signór di vélu vit, 

lagrimant di vélu di colp pierdút, e 

strenzinsi cun dut il Friùl intal so grant cür, 
tant che intor de plante sane che mai no múr. 


Mandi Roberto. 

Tilio e il magjic mont di Serafin 


Miriam Pupini 


‘invier al jere scomencát di pòcs dis e za al 

faseve un grum di frèt. 

Un sutil fil di glace al invuluçave lis ramacis 
dal milucar. Il vert dilunc dal cjamp al jere fer sot 
un cil di cjarte di zucar. 

Tilio, omenut di paie, dismovintsi si distirà i bracs ridint 
aes passaris poiadis comudementri sore il so cjapiel. 
Cjalantsi ator si insgrisulà pe criure. Si spacota lis 
spalis e al cjalá ad alt scuvierzint che al jere alc di 
diviers intal aiar, un profum di no sai ce e un cidinòr 
strani che al invuluçave chei cjamps indurmidits. 

Un vèl di glace al cjapa forme propit parsore di lui 
e di bot al scomencá a neveá. 

Tilio al ciri di capi ce che al stave sucedint, i nùi si 
stavin frugugnant intune zumiele di galutis glaca- 
dis. Al ve pòre, al sierà i voi e al tigni il flat. 

La nèf colant timidementri si poia su di lui lizere e 
i ucieluts piulant a ciririn sotet tra lis pleis de sò 
gjachete. 

Al restà fer par cualchi moment po, fasintsi curiòs 
al vierzè in frese i voi scuvierzint ator ator un mont 
ridicul e blanc come il lat. 

Tilio maraveát al fasè bocje di ridi cirint di capi 

ché magjie. Lui nol veve mai viodút un spetacul 
dal gjenar. 

I ucieluts divertits di tante maravee a svolarin ator 
di lui lassant piculis olmis su la nèf fofe e blancje, 
ma di colp a svolarin vie spaurits des vòs di un trop 
di fruts. 

Tilio ju cjalá vigni indenant viers di lui ducj invu- 
lugats cun siarpis, guants e ridiculis scufis coloradis. 
La canaie si metè a balonantsi, a rondolá e sbrissa ju 
pe ribe dal fossál e infin, stracs, a faserin su, dongje 
dal spaventepassaris, un biel pipinot di nèf, 

Dopo un lunc lavòr, lomenut al jere pront: un stec 
stuart pe bocje che e rideve, doi cjarbons pai voi, 
une carote al puest dal nas, une schirie di pieris co- 
loradis sul so biel panzon, une siarpe intor al cuel e 
un cjapiel sul cjáf. Al jere propit ridicul, Tilio lu cja- 
lave cu la voie di cognossilu e a pene che la mularie 
e fo slontanade, lui si presenta. 

Serafin al jere l'omenut di nèf plui stramp dal mont, 
al jere nassút di pòc e za al saveve un grum di ro- 
bis. Tilio nol varès plui finit di scoltálu e soredut 
al varès volút podé fà come lui: ogni invier cjatási 
intun lúc diviers par scuvierzi e cognossi gnovis 
cjossis e gnovis personis. 

Lui dal rest, omenut di paie come che al jere, no 
si jere mai spostát dal cjamp e no vint ni catutis 
ni alis come i ucieluts, di lá no si jere mai mot: 

podèlu fâ ancje dome une volte al sarès stát un 
grant aveniment. 

Cualchi volte i jere capitat di insumiasi di la a fa vi- 
site al contadin inte sò fatorie, di sintasi ae sò taule 
cu la famee e di zuiá cui siei fruts. Ma chel al jere 
dome un insium. 

Serafin lu scoltá cun atenzion e po cjapantlu pe 
man lu sossolà disint che, vie pal frèt e scúr invier, 
e je une gnot special indulá che si puedin realizá 1 
desideris de int buine di cúr. 

Ché gnot si svicinave di corse intant che il scúr si sba- 
ssave su la blancje largjure dai cjamps plens di nèf. 
Serafin e Tilio si indurmidirin a bracecuel. 

La lune cui siei rais di arint e tucà su la spale di 
Serafin mostrantti il troi che al puartave in pais. 
Tilio si dismovè cui sgrisui scuvierzint cun grande 
sorprese di savé cjaminá. Cjapát di grande gjonde al 
tacá a cori e a saltucá su la néf fofe. Serafin lu invida 
a dài daúr. Dilunc la strade a incuintrarin pipinots di 
nèf cun scufis ridiculis e si fermarin a balá contents 
cun lòr, a balonási come che a san fâ i fruts. 

A rivarin intal tamar indulà che lis pioris e i agne- 
luts a fasevin zirs in tont cu lis stelis. Pardut indula 
che a passavin e jere gjonde e maravee e a sucede- 
vin robononis. 

Rivats ae fatorie Tilio al volè cjalá pal barcon de 
cusine e cun grant divertiment al viodè ator de 

taule une grande fieste di biscots e dolcuts e po 
un caminet sflandoròs e un pec plen di stelutis di 
paie e fii di aur. 

Serafin al spiega che in ogni cjase in ché gnot al 
jere aiar di magjie e che di li a pòc a saressin státs 
lassats sot l'arbul i regài pai fruts bogns. 

Tilio nol veve mai vòt un regál e al provà a imagjiná 
ce robe che si provave a vint un. 

L'omenut di nèf dal cür zentil lu invidà a jentrà in 
ponte di pits par no fâ confusion. 

In cjase al jere dut pront pe cene di Nadal, di un mo- 
ment a chel altri a saressin riváts i frutins de Messe cui 
lôr paringj. 

Tilio al cjareçà delicadementri la tavaie blancje, 
scorint cui siei dèts di paie lunc lis curdelis rossis 
che a invulucavin i tavaiucs e lis sedons, si sintà su 
la cjadree e sierant i voi in sfrese al cercá il profum 
dal rost che al vignive dal for. 

Serafin invezit al scomenga a suda, ché e jere masse 
cjalde par lui, ma al ciri di tigni dúr par no disfasi, 
lassant il timp a Tilio di realizá il so desideri. 

Di colp si spalanca la puarte e i fruts legris a jen- 
trarin inte stanzie scuvierzint i doi ospits inspietats 
comudementri sintáts a taule. La mame e il pa jen- 
trant in cjase a ricognosserin Serafin e come che 
al sucedeve aromai di agns lu invidarin a fermasi a 
cene fasintlu sintá dongje dal barcon in sfrese. 

Tilio timidut si alga in pits e i fruts ricognossint 
l'omenut di paie dal lòr cjamp di forment, i faserin 
mil fiestis invidantlu a torná a sintási a taule. 

Ché e fo propit une cene di no dismentea, special. 
Un sglinghiná di campanelis al visa de rivade dai 
regài e Serafin al invidà Tilio a sierá i voi. I doi amis 
a forin invulucáts di un núl di stelis che ju puartá 
intal magjic mont dai pipinots di nèf indulà che 
ogni robe e je pussibile, indulá che ogni insium al 
devente robe vere. 

Tilio al slungjà i braçs par cjapá une stele di ca- 
ramel di zucar e si dismovè intal miec dal cjamp 
colòr dal lat. Dongje di lui un grant pipinot di nèf 
lu cjalave ridint. Serafin e Tilio salacor no si jerin 
mai mots di li, dal cjamp di forment, ma ce impuar- 
tavial cumò a jerin amis e si saressin fats ancjemò 
compagnie par tantis zornadis e cuissà ce tropis 
robis bielis e divertentis a varessin podút scuvierzi 
ancjemò insiemit par züc o par magjie... 

A Merét, 


par impará il furlan a menedét 
Mara Puppo 


Dopo dodis lezions, o soi chi cun grande bravure 
a frontá la mé prime furlane scriture 

che di sigúr no sará dute perfete 

ma che cul timp e il studi e pues deventá corete. 
Une di par cás une amie mi à visade 

che a Merét une lezion di furlan e jere inmaneade 
e un póc par curiositát e un póc par cognossince 
al prin incuintri o ai fat presince. 

La musiche e i bai popolárs nus án presentát 

e dute la mé atenzion a àn cjapát. 

Cussi al è stát amôr a prime viste 

e mi soi iscrite inta ché liste, 

no ai stát tant a pensá parsore 

ma di lenghis a scuele o ‘nd ai studiadis une vore: 
l'inglés, il todesc e par fini il francés 

e par furlan no savevi scrivi nancje “bêçs”, 

une robe che in cussience no po stá 

la lenghe dal gno popul dismenteá. 

Par di la veretát di picule mi lu án insegnát 

e cun grant onór lu ai simpri cjacarát 

pensant che al fos une ricjece e une braure 
invezit il mont moderni al vil metilu a sepulture. 


E 

Fra lis regulis de scriture e une leture 

al e stát dòt spazi ancje a la culture, 

la filosofie le vin avonde scuvierte 

grazie a Midun e a la lezion vierte, 

e dal teatri no vin dome sintút fevelá 

dato che o vin ancje scugnút recitá. 

Il timp però al da simpri un zir di vit 

e pecját che al sedi za dut finit. 

Di sigúr e je stade une biele aventure 

sore dut grazie a la mestre e a la sò bravure. 


FUSETIS di Vigji Mestron 


Lis feminis furlanis - al sentenzie Gjildo Furducje, il filosof di 
Scjafoià - a an une specialitát: a son come chés altris. 

Peraulis di une volte 


Livia Gentilini 
Furlan di Glemone 


toriis mé none no “nt saveve tropis. Nancje di- 
scori di chès di “Cenerentola”, “Biancaneve”, 
“Il brutto anatroccolo”. Mai sintudis! 
Di picinine mi cjapave la manute e cul deit mi fa- 
seve un cercli ta palme disint: “Tor ator il pradesit, 
che al coreve il jeuresit: chel lu cjapai, chel lu man- 
gjai, chel ta cite, chel ta padiele e chel picinin... 
sù sù pal cjamin!” 
Mi sentave sui zenoi e sdrondenantmi sù e jù a di- 
seve: “Din don campanon, lis cjampanis di Vencon, 
lis cjampanis di Dalès e la frute cui stafés." O ancje 
la version di “Trico troco San Denél cu la vacje e 
cul camél, puartarin un milucut a chel biel frutut” 
e ancje: “Din don campanon trê fusetis sul barcon, 
une a file une a daspe, une a fás pipins di paste, 
une a pree par San Vit par che a i mandi un bon 
marit, blanc e ros e colorit, come il pan come il vin 
come la fuee dal osmarin.” 
La none, par tirami a siment e incuriosimi ancjemò 
di plui cu lis sòs contis, mi diseve: 
“Al jere un om daúr il domo, cu la sclope su la spa- 
le: aio di dile o di contále?” 

E dopo a tacave cu la liende: 

“Ursule, parursule ce fàstu sun chè vit, i mangji pan 
e coculis e i spieti gno marit, gno marit al è làt in 
France, a comprâ une belance par pesâ gno barbe 
crot che al pesave sis e vot. Al jevave la matine, al 
scovave la cusine, al impiave il fugut, oh ce brâf 
chel omenut!” 

Mi à ancje insegnât cualchi conte che si faseve tra 
fruts in chei agns par zuiâ a puce, a scuindisi o 
"Mosca cieca”, tipo chê di: "An dan pisse cjan, pi- 
sse bec, arbus sec”, o "Sante striche di pitiche di 
pitoche carabule asinele buine vite fora chele”. 

Se tu vevis un problema o un displasei la none a 
veve simpri il det pront, sul moment, cence tantis 
peraulis, che al bastave a fâti stá miôr e a cuietâti 
l'animo. 

Une di i soi rivade di scuele vaint par delusions 
di morosuts. Robe di zoventút... I jeri disperade, 
come che si è a chés etáts. La none prime mi à con- 
solade, cjaregade e dopo, sossolantmi come dome 
jê a saveve fa, mi a dite: “Sumo frute, no sta vaï par 
un fantat, tu stichis un clap e a ‘nt vegnin für siet!” 
e “Muart un Pape si ‘int fas un altri!” 

SATARIS di Vigji Mestron 


Tais 

Si dis che no son bécs, 

che un debit si à tant grues che nus scjafoie, 
che par parálu jà - di malevoie - 
nus tocje sparagná. 

E alore, tais. Su dut. 

Te scuele, tai traspuarts, te sanitat, 
Chel puar Stát nol sa dulà raspá. 
Pazience, ve; si scuen fà sacrificis 
par dài la comedade ae economie. 
Sperin, peró, almancul, 

che no nus tain i tais de ostarie! 

S. NOCENT PAPE 

La Madone Cereole 

S. Blas Vescul 

S. Gjilbert Abat 

S. Aghite Vergjine 

Ss. Martars Gjiaponés 

S. Ricart Re de Inghiltere 

S. JARONI EMILIANI PREDI 
S. Polonie Vergjine 

S. Scolastiche Vergjine 

La Madone di Lourdes 

S. Lalie Martare 

S. Anselm di Nonantole Abát 
S. Valantin Martar 

S. FAUSTIN VESCUL 

S. Juliane Vergjine 

Ss. Martars di Cuncuardie 

S. Simeon Vescul 

S. Conrát Rimit 

S. Dele Badesse 

S. Nore Regjine 

CATIDRE DI S. PIERI 

S. Livi Martar 

S. Sergjo di Cesaree Martar 
La Cinise 

S. Sandri di Alessandrie Vescul 
S. Gabrièl da la Dolorade 

S. Roman Abat 





Tonino Cragnolini, Il carnevál tal sium dai contadins 


“Pensi, mi disse tanti anni fa lo storico americano Edward 
Muir, che i due piú feroci assassini del carnevale di Udine 
del 1511 erano chiamati in friulano Vergón e Smergón: non 
ci collegano forse al rituale della caccia questi due nomi 
d'arte?”. (Il vergòn, infatti, è un uccelletto di passo piut- 
tosto raro, in italiano cinfolotto scarlatto, scientificamente 
Carpodacus erythrinus Kaup. e smergòn sta, in friulano, per 
strolaga mezzana, owero Colymbus areticus L.). 

In senso archetipico, affermò il professore della Louisiana 
State University, il carnevale è una lotta fra carnevale e 
quaresima, fra grasso e magro, fra vecchio e nuovo e, per 
estensione, nella mentalitá dei contadini del 1511, fra il 
Savorgnan e i nobili strumieri. Il carnevale, la vendetta e 
la caccia erano attività distinte, ma nell'atto di uccidere 
e nel parlare e nello scrivere delle uccisioni i concetti si 





sovrappongono, i loro confini si confondono, e cosi una 
vendetta poteva facilmente diventare un tumulto carne- 
valesco o assumere gli ornamenti culturali della caccia. 
Anche nel 1580 a Romans, in Francia, nomi di uccelli di- 
stinguevano le fazioni che si affrontarono in un tragico car- 
nevale: aquila, pernice, cappone... e un colpo di spiedo - 
“quello con cui si uccide l'animale feroce, l'orso”, fa notare 
Emmanuel Le Roy Ladurie - apri le ostilità. 

Gianfranco Ellero 

Alèrivat Carnaval 
Roberta Gasparotto 


l è rivát Carnaval! Ma al è un Carnaval cence 
soreli, cuntune ploie fine, fine e cualchi floc 
di nêf jenfri i ramacs dai arbui. 
Te place dal país i fruts vistüts di mascare si corin 
daúr sot i puartis: fadis, striis, principessis, diaui e 
arlechins. 
Jenfri lis calis di Vignesie a comparissin di colp une 
dame e un cavalir dal Sietcent, sot i vistîts luncs e 
voluminòs a puartin i stivái, vué la aghe e je alte. 
Ancje a Rio in Brasil, si ben che al plúf, i sunadórs 
e lis balarinis de sambe a sfilin inte strade... 
Cussi ancje se il timp nol è biel, par un di i fruts a 
deventin i protagoniscj des lòr flabis e i grancj par 
cualchi moment a dismentein lis miseriis de vite. 

Un pinsir 


Tamara Norio 


hé di e jere joibe grasse... 

E par celebra ben il Carnaval, par solit si use 

meti sà un costum o une mascare, di mût di 
jessi par une zornade, o almancul par un par di 
oris, cualchidun altri. Cussì, jo o ai metòt sù il 
vistit e, une volte prontade cun dut il necessari, o 
soi lade für. 
Al jere un biel soreli e o ai cjapat a pit la strade, 
ché plene di arbui ducj metúts in rie: o ai cjaminàt 
fin a rivá te place, li o ai cjatát altris mascarutis e 
insiemi o vin zuiát, mateát e tirát coriandui. 
La int normál che e passave, cuant che nus viodeve, 
e rideve contente di dute ché ligrie. Il Carnavál al 
è il periodi plui legri dal an e a mi mi plas cheste 
fieste parcè che e je plene di colórs e si pues ridi 
e mateá in libertát, cence dopo vé pòre di sinti lis 
predicjis dai grancj, e mi plas ancje parce che e 
puarte une riducade su la bocje di ducj, ancje di 
ché femine che, cuant che mi a fermât mi à dit: 
“Oh, biele mascarute, se e ven la ploie, tu tu ti 
bagnis dute, tu tu ti cjapis alc e tu tu ti ruvinis il 
vistit!” Jo o ai rispuindòt: “Che no stedi a bacila 
siore, che se ancje e ven la ploie, magari o ruvini il 

vistit, ma di sigúr no mi cjapi nuie parcè che i miei 
pîts a restin suts: jo o soi il gjat cui stivai!” 
“Vive il Carnavál!” 


LU A DITE... CJOSSUL! par cure di Vigji Mestron 
H. Youngman La mé femine e je cussi nete che e met un sfuei 


di gjornál sot dal orloi a cucù. 


R. Benigni “Il grues al è fat!” come che e disè la mari di Giu- 
liano Ferrara dopo il part. 

Pinsirs sul Carnaval 


Gio Batta Venier 


a nestre mestre nus à dat di scrivi un pinsir 
par cjase: Cu la joibe grasse a scomencin lis 
fiestis par la fin dal Carnaval, però la domenie 
par il cors dai cjars mascarats e je vignude ju la 
ploie e ducj a an scugnút meti sù i stivài. 
Daspò al è vignút für il soreli e alore a an scovát 
vie lis fueis coladis dai arbui, par tigni netis lis 
stradis. 


Chest tocut al ven publicát in memorie di cui che lu à scrit: il siór Venier, cun di 
fat, al frecuentave il cors di lenghe furlane a Manià e, magari cussi no, al è vignút 
a mancjá propit intant che al stave lant a lezion. 

Ce spac! 


Franca Rapretti 


ornant cjase, dopo une lezion di furlan ae Scue- 
lute Furlane di Palme cu la me amie Elde, aes 
dis e mieze di sere, si fevelave un pòc di dut. 
Cuant che o sin denant dal Domo, il voli nus cole 
juste su la puarte de glesie, chè bande dal cjampa- 
nili, e o viodin che e je un fregul vierte. 
Si cjalin tai voi e cence di nuie nus baline tal cjáf 
un mont di pinsirs. 
Daurman jo o cjapi la iniziative: mi poi daúr di Elde 
e subit o scomenci a sburtále su pai scjalins e, sim- 
pri par daúr, i dis di lá indenant a viodi se magari 
a son i Laris. 
Rivadis dongje de puarte interne, o provin a sburtá 
par cucá dentri, cence pensá al piés e cence póre, 
ma cun tante curiositát. 
Invidant Elde a vierzi la puarte, o sintin che no si 
vierc, anzit si sint tant che se cualchidun al sburtás 
di dentri in für. 
O provin une, dòs, trè voltis e plui si sburte, plui si 
sintasburta in ca. 
A colp nus cjape une pòre cussi grande che o molin 
dut, fasint un salt indaur che di bot o colin par 
tiere. 


FEVRAR 41 


Subit al ven fúr di buride un om vistút di neri, sca- 
turit piès di nò. 

Galant ben o viodin che si trate di Don Paolo. Passade 
la sorprese sò e nestre o tachin a ridi par chel che nus 
a capitát. 

Dopo, Don Paolo nus spieghe che lui al fas ogni 
sere un zir par controlá la glesie e cheste volte i vin 
fat cjapa tante di chè pòre par vie che nol podeve 
vigni fúr, pensant al piès ancje lui. 

Dut alèben che che al finis ben. 


LU A DITE... CJOSSUL! par cure di Vigji Mestron 
Anonim I bêçs no fasin la felicitát, ma al è simpri miór vai in 


Ferrari che in Cinccent. 


W. Churchill Il sparagn alèune biele robe. Specie se tu lu ás 
ereditát. 

Nona 


Lucina Dorigo 


Furlan di Socleif 
Cul sapet in man 
bandiera da tò vierta 
par movi tiera e radis 
e cuntun pocja di fortuna 
cjatà magari la tana dal farc 


(...la tiera a grops 
ruspla 

par meti las cucjarias 
oh ce ch'a menavin 

tu cognossevis noma tu 
la samenca 

buina) 


A disevin las tós storias 

dai muarts ch'a tornin 

- usgnot, tegnit l'aga tai cjaldîrs 
e lassait viertas las puartas 

par lór... — 


Cumò che chei di cjasa nostra 
cuasit ducj a son lá 

sul guc 

a 'ndèaga di meti tai cjaldirs 

eami capita ogni tant 

di spietá 

ta l'ombrena dal cocolár 

se mai viodès dal cil 

poidsi una colomba sul ramac. 


FUSETIS di Vigji Mestron 


Dòs amiis si cjatin dopo timpon: “Ti contarai. O ai passát un 
periodi cussi brut, che in doi agns o soi invecjade di sis més!” 

Ostaria "Là di Piuta” 


Anellina Colussi 


Furlan di Ciasarsa 


al Borc di Sciavès, indulà che ora presint a è 

la “Birroteca da Lores”, a era l'ostaria di Piu- 

ta. A si clamava cussi parsè la parona Pia, a 
era e a è enciamò, una femina piciuluta. 
La costrussion a rivava fin ta la strada, ma l'ostaria 
a veva doma dos piciulis stansis che la femina a te- 
gneva viertis ducius i dis da la setemana. Uli al era 
il louc che la sera a si 'zeva a jodi il “casselot” (la 
television), parsè chei ains pucis fameis a podevin 
permetisi di crompâla. 
Par chistu fat a si ciatavisi dispès ta chè stansia co- 
municanta cu l'ostaria, par vuardála. Mi soven ch'a 
no si aussava stà sintàs sensa cunsumá alc. Cussi, 
jo e me fradi, i giavavin cualchi franc da la paiuta 
da la domenia, par podei ordená almancul un got di 
agasosa cu la menta in doi e che po dopo i bevevin 
un glutar a paron par ch'a duras a lunc. 
Cualchi volta a sussedeva di no vei bes e alora a 
si vuardava la trasmission par four dal barcon che, 
essint amondi bas, par i prins ch'a rivavin a cia- 
tavin encia da poiási. Inta l'ostaria 1 omis a vevin 
tre, cuatri taulins par sintàsi a 'zuià a briscula, a 

tresiet o a la mora. A poiavin “na lavagnuta un puc 
scrodeada in banda dal pachet di ciartis e cu un 
“Zes a segnavin i ponts: po dopo, finidis li partidis, 
a scancelavin cu ‘na russada di man. Un “ziru di tais 
di vin paias da chei ch'a vevin pierdut, e prons par 
altris cuatri ragius. I discors a erin marcás su cuant 
ch'a costavin al chilo li bestiis da vendi, dal racolt, 
o da la tampiesta. 

Piuta a scoltava poiansi cui bras parzora il banc 
e a deva sempri la batuda a ducius. Intorteant il 
grumal ator la vita, a sarviva tai taulins cun chè 
guantieris tarondis cul disen dal veciu cui mosta- 
cius da la bira. 

A ora di mangiá nissun a ghi deva il gambiu: al 
vegneva invessi un parint partant la pietansa fa- 
gotada ta un tavaiùs ingropàt par i cuatri pics dai 
ciantons. Co erin li deis e miesa di sera a tacava 
belzá a scova li stansiutis e po dopo, “zut via encia 
l'ultin omp, Piuta a sierava la puarta cu un volt di 
clàf e a si inviava vier ciasa sò. 

La lòdro 
Novella Del Fabbro 


Furlan di For e Davúatri 


jigji dal Temerat mi contavo... 

“I vevi sintút da frut che tal gno Dean a ‘nd 

ero un nemal che al mangjavo la truto, la 
vevo vedudo encje Piéri fári dal For, che al ero lu 
vuardean te centrál eletrico di Brandau a Puint Cu- 
viert, a un chilometro de mé cjaso a Val dal Teme- 
rat. Al contavo che la lódro e vevo la codo a formo 
di stoc, par fa saltá fòr la truto da la ago e po ala 
gafavo cu la bocjo. 
Encje gno pári al á vevo vedudo propi difront e mé 
cjaso. Jo, lant a pescjá, no soi mai intivát a vio- 
diolo, pero las sòs fatos las vedevi sui claps cu las 
spinos de truto. Bon, dopo cincuanto agns i ai avút 
la fortuno di vidiolo encje jo. 
Lant a pescjá es cinc a buinoro di estât i rivi dongjo 
a un poc, i òc lu so cjáf piciá fôr da la ago a un 
metro e miec da me, isi sin cjaláts un tic e dopo 
e sparis sot ago par comparimi tal stes puest subit 
dopo... Ejo fer! 
E je jessudo e je lado devór di me a masjet dai la- 
vats, e va dentri ta la àgo cun miegio truto in bocjo 
che jo rivant ai, di sigür i ai interot lu so past. 


FEVRAR 47 


Devant di me, di lá dal Dean, a 'nd ero doi clapons 
a formo di tet, ai sot la lòdro a si met a mangjá 
pacifico, però lu savalon sut al tacavo su la truto 
bagnado e lio a la cjapavo e vignevo ca ta la ago a 
resjentálo, propi como uno persono! 

Jo i butavi vio ju claputs, ma fin che no ai rivát un 
a lio e no je lado. Dopo e à comencát a pescjá como 
che i no fos stát. 

Dopo cincuanto agns che i lavi a pescjá finalmenti i 
la ai vidudo, al è un anemál tant calm, pacific e lu- 
sjint! Cumò a ‘nd è restado ben puocjo ago tal Dean 
e la lodro ei son agnorums che je sparido.” 

Il cafè mat 


Genny Scarsini 


Furlan di Diec 


s esel mai capitát di viergi la credince di do- 

menie e scuviergi di jessi restáts cence un 

fregul di cafè? A si ravane cu la sedon da pit 
dal bossul, cu la sperance di jempla il coladòr, ma 
par dispiet a nol baste nancje par meti sul gas une 
moche da un. Ce disperazion! A samee di no jessi 
buins di rivá al lunis. 
Il ciruviel a si met in moviment e al tache a pensá 
a soluzions alternativas. Si perlustre doi o trei viacs 
la dispense, ma chel pachetut al reste un miragjo. 
Ce tant che a ven a mancjá ché cjalde bevande nere, 
che a nus ten compagnie tai moments che a si sin- 
tin un tic flaps. Aá un podei speciál: a da energjies 
as personas intal lavór e intal studi, ma soredut cu 
la scuse di bevi un café insieme, i amis a si cjatin 
e a si scambin cunfidenzas. 
Guai se a nol fos: come che a si use dí, a tocjarés 
inventálu! Ce lunc viac che a á fat cheste plan- 
te. Las testimonianzas storicas nus informin che 
da la Etiopie al è rivát in Ocident e tal 1615 al 
vegneve aprezát ta citát di Vignesie. Trente agns 
dopo il so consum si è tacát a regjistrá a Londre 

e a Parigji. Inta capital francése alè nassút il 
prim “Caffè moderno”, un lúc di incuintri par int 
elegant che, gustant chest licuit, a tabaiavin e a 
discutevin tra di lôr. 

Mi plasarès aprofondi la storie dal café, ma inveze 
us vòl contá di cuant che a mi è vegnude la curio- 
sitát di domandá a mé agne di Paulár se ancje un 
viac, al timp di so nóne, a usavin consumá che- 
ste bevande. Mi á contát che ta prime metát dal 
Núfcent il café al ere un lusso. 

Al è restát ta memorie da int cul nom di café mat. 
Jei si impense che al veve un savór un grump amár. 
So nóne Mie, ven a stái mé bisnóne, a lu plantave 
intal cjamp. Cuant che i cucs a erin madúrs a ve- 
gnevin cumáts e metüts dentri un imprest di forme 
circolár cun dós mantias, come une pinze. 

Chest al vegneve poiát su pa plote dal spolert, e 
girát sot sore pal timp che al coventave a tostá il 
café. Une volte gjavát dal fúc e lassát sfredá, al 
vegneve masinát cul masinin. 

La moche a no esisteve, e alore si faveve boli un 
pocje di aghe in un cjaldiruc, e dopo a si meteve 
une sedonute dal polvar otegnút. Si “nt dropave 
une picule cuantitàt dal moment che a ‘nd ere 
pouc. Passáts cinc minúts, a si tirave in bande il 
cjaldiruc, a si spetave fin tant che i fonts a erin 
ducj depositáts. 

La aghe nere a vegneve filtrade e dome la ultime 
part a vegneve dropade par jessi bevude pure o a 
mascedi dal lat, cun un pouc di zucar. 

Al samee impossibil che tal gir di un secul a si è 
passáts da chest lunc procediment, frut da sapience 
popolár, a las gnovas machinutas che a nus servi 
ssin in dut e dapardut, ma che a nus rindin simpri 
plui scláfs da la eletricitát. 

Barba Bortul di Mania: il rifugju 


Aldo Tomè 


Furlan di Manià 


l si sticava, Barba Bortul, cuant ch'al si “ne- 
cuarzeva da vignî menát pal boro. Co i ca- 
pitava, al deventava sufisticu e, stomeàt, al 
masteava malvolenteir chel bacon prima da glotilu 
di sancugnei. 
Lui, dilunc da la ultima guera, par poura ch'a riva- 
ssin i reoplanos a molà tampiesta di bombis, al 
veva fat un rifugju intal siò broili par ch'al podès 
tignî adun se stes cun duta la famea. 
Al si era smaniat di bessoul doprant pala e picon, 
rivant a fà una stansiuta sot cjera, fonda chel tant, 
da podei stà dentri ducj in piè e da no cugneisi 
sgobà. Duta la cjera gjavada four a la veva ingru- 
mada, comi una montagnuta, a fà da tet a chel 
ambient. 
E, ogni volta ch'a sintevin a sivilà la sirena dal 
“Allarmi” a si imprimuravin ducj a incussasi inta 
chel post, stant cucjus uvì dentri, fin ch'al sunava 
il “Cessato”. 
A guera finida, chel gatul, al vigneva dopràt da 
Barba Bortul comi localut par tignî dentri cualchi 
imprest: una pala, una forcja, un riscjel, una falc e 

altris barambacui. Ma, dato chi al era pouc lontan 
da la strada di passagju, al era sempri cualchidun 
ch'al prufitava a sbrissá dentri, di scondon, par di- 
sgoitási, in primura, di cualchi bisugn di cuarp. 

A Barba Bortul, chistu tant, propit no i smecava 
e, urtát four di maniera, al à tentát da concjá ché 
coraria: al à plantât, dongja la puarta, una tabela, 
granda comi una brea da lavá, cun sà una scrita, 
clara e vistosa, ch'a podés essi ben viduda encja 
dai orbus, ch'a diseva cussi: “QUESTO SITO È DA ME 
ADIBITO A CONTENERE MATERIALI E NON BISOGNI 
CORPORALI! IL PROPRIETARIO”. 

Chel cartel nol à zovàt a nuia! Barba Bortul, par la 
bila, al á cugnút, incjamò a lunc, muardi il garp, 
fin ch'al si è rassegnát a poia, intun altri louc, chei 
imprescj. 

I DI CORESIME 

S. Quint Taumaturc 

S. Cunegonde Imperadore 

S. Casimir di Polonie Princip 

S. Andrian Martar 

S. Rose Vergjine 

Ss. Perpetue e Felicite Martaris 

II DI CORESIME 

S. Francescje Romane 

S. Simplici Pape 

S. Costantin Re 

B. Luis Orion Predi 

S. Patrizie Martare 

S. Mitilde Regjine de Gjermanie 

III DI CORESIME 

Ss. Ilari e Tazian Martars Patrons di Gurize 
S. Patrizi Vescul 

S. Ciril di Jerusalem Vescul 

S. Josef Spòs de Madone 

S. Sandre Vergjine 

S. Serapion Vescul 

IV DI CORESIME 

S. Turibi Vescul 
S. Romul Martar 
S. Marie Nunziade 
S. Manuèl Martar 
S. Guste Vergjine 
S. Sist III Pape 
V DI CORESIME 
S. Zosim Vescul 
S. Beniamin Martar 





Roberto Foramitti, La guerra nella Patria del Friuli, 1508-1516 


“Avendo io saputo per mezzo di un prigioniero che mi 
venne in mano, qualmente i soldati di Gorizia (ch'è una 
terra oltre l'Isonzo non più di tre miglia da Gradisca 
lontana, e tenuta da’ Tedeschi) dovevano venire il gior- 
no dietro, che una domenica era, grossissimi contro 
Gradisca per tirare le nostre genti fuori in un agguato 
da loro ordinato, deliberai di trovarmi a questo incon- 
tro, e di portare io stesso la nuova a que’ soldati nemici 
con l'ammonimento del loro pensiero. 

Per che tolto la notte quaranta de” miei cavalli, i mi- 
gliori, mi avviai verso Gradisca, dalla quale sto d'in- 
torno quindici miglia lontano, e giuntovi poco anzi il 





giorno, mi venne cortesemente aperto, e con pochi de' 
miei fui tolto dentro, dove feci noto al provveditore 
e al governatore il pensamento de” nostri nemici. Fu 
deliberato di aspettarli fuor della terra...”. 


Luigi Da Porto 

Dulá vastu sisilute... 
Gotart Mitri 


a la zornade dal ecuinozi da la Vierte une vol- 
te si memoreave Sant Benedet cul proverbi: 
“San Benedetto la rondine sotto il tetto”. Ma 
ancje i proverbis a invecjin. 
Cu la riforme dal calendari liturgjic, la fieste cumò 
e cole l'11 di Lui. Però la spiete par la rivade da lis 
sisilis ta la Vierte no a pierdòt vué il so atrat. Lis 
sisilis a tornin ogni an tal nit istès dal an prime, 
metüt sot dai trâfs, fats sù pai picui uciei cun pan- 
tan e stranc dulà che po lis feminis a poin di cuatri 
a sis dfs. 
Ma ancje lis sisilis a an gambiat bielzá di cualchi 
timp lis lòr abitudinis milenariis e chest par vie dal 
aument dapardut da la temperadure e dal slargja- 
ment dal desert dal Sahare. 
Pal lòr viag di migrazion a scugnin svuala plui a 
lunc cun pòcs puescj dulà polsá e tira flat. Lis sisilis 
a rivin de Afriche, soredut da la Nigjerie, lúc sielzút 
par passá l'unvier dal 80% di chès che a vegnin in 
Friúl e in Europe. 
Ogni migrazion al è un spetacul grandonon: dibot 
60 milions (!) di sisilis a svualin a 50 chilometris la 
ore passant il Sahare e il Mediterani. Cualchi sisile 

si ferme in Sicilie, altris a van indenant tal Medite- 
rani dal Nord e altris sú pe Europe. 

Tai puescj di dula che a partissin, lis sisilis si dan 
dongje in grups tai cjanéts inta lis zonis umidis. 
Tal més di Fevrár a partissin pe Europe intun viac 
che a ripetin di agnorums, fintremai da la gnot dai 
timps, tant prin di cuant che l'om al fos in stát di 
fa su stalis e toblats, i puescj che lòr a amin di plui. 
Une da lis figuris che a testemonein la lòr migra- 
zion stagjonal e je piturade suntune cueste di vacje 
cjatade in France cuant che a jerin daúr a fa sgjáfs 
a Chateaux des Eyzes; a son pituris che a van indaúr 
di 12.000 agns. 

Lis cubiis da lis sisilis a son stabilis intai agns. 
Però, i studiós a an scuviert che ancje lis sisilis a 
puedin pierdi il cjáf e al po sbrissá fúr un tradi- 
ment. In particolar lis feminis a pierdin il cjaf pai 
mascjos cu la code lungje. 

Par dimostrálu, i sienziáts ur an metút codis fin- 
tis ai mascjos, e a an controlát che a deventin dal 
moment plui atraents e lis feminis, se inemoradis, 
a fasin úfs cun cualitáts imunologjichis superiórs e 
cun plui anticuarps. 

A chestis carateristichis fisichis a son colegáts doi 
fats: a pandin une resistence fisiche plui grande e 
a vivin plui a lunc. Insume, al somee che lis sisilis 
feminis a sielzin lis sisilis mascjos cu la code lungje 

par sigurá ai sisiluts un DNA miòr. I piçui tal nít i 
gjenitòrs ju imbocjin a lunc cussi che in Sierade a 
son pronts par passa l'unvier in Afriche. 

Ma ancje ta la migrazion, tai ultins agns, si à vüt 
mudaments: tantis sisilis si fermin ta lis zonis plui 
cjaldis de Europe dal Sud. 

Come se a vessin pensát: il clime al e clip in chestis 
regjons meridionáls e alore parcè fà une fadie cussi 
lungje par rivà in Afriche e po dopo metisi in viac 
par torna? 

Corot par un ami 
Andrea Zilli 


Se o cognossès il misteri 

imens dal cil indulà che cumò o vif, 
se tu tu podessis viodi e sinti 

chel che jo o sint e o viót in chescj 
orizonts cence fin e in cheste lüs 
che ducj e investis e e travane, 

no tu vaiaressis. 


0 soi aromai supát dal incjant 

cun Diu, da lis sós espressions 

di sconfinade bielece. 

Lis robis di un timp a son cussi piculis e 
meschinis a confront! 

Tai miei ricuarts e je la tó muse masse 
zovine par lassá cussi a stupit vie 

il mont e tocjá l'infinit. 

No ti ai cognossüt trop: 

o baratavi cualchi peraule 

cun te e la tó femine 

ae “fieste dal vuardi”, 

ma dut in ché volte al jere cussi 

fint e curt! 


Tu impensiti di me 
Intes tós bataiis e soferencis, 

pense a chest maraveós lúc, 
dulò che une di o tornarin a cjatási ducj insieme. 
A cheste font cence fin di gjonde e di amór. 


A SCOTE DÈT di Vigji Mestron 


Tenarecis 

Ce tenarece i viei da la citát 

che sore sere, cul sguincál in man, 

a puartin fúr il cjan! 

No si capis, par dí la veretát, 

cui che al á plui bisugne di lá a spas; 
cui che dai doi al è plui seneós 

di fá chei cuatri pas; 

cui che al mene, e cui che si fás mená. 

Gjigji “Palisse” 


Giuliana Franco 


al nestri bearc, intune barache di late, al sbi- 

siave Gjigji “Palisse”, sorecognon ereditát di 

so pari che al faseve palissis par lá a oselá. 
Gjigji al tirave dongje cualchi franc cul stagná cjal- 
deris, mantiis dai ferái che si distacavin...no si co- 
pave di lavòr: lunc come il passio, ancje parcè che 
dongje al jere l'Enal e bisugnave ogni tant lá a dá 
un cuc e bagna il bec. Ancje mè man e lave a fa 
stagna il ram de cusine di chel stagnin, bon tant 
che il pan, ma un pòc tolololo. 
Al viveve cun sò mari, une femine sclagne, simpri 
vistude di neri, cu la muse sfrusignade e il facolet sul 
cjáf. Lis lengatis dal país le fasevin passá par spor- 
cje, ma la sartore e diseve che intorsi e veve simpri 
la blancjarie di lissie. 
A fâ la spese al lave simpri Gjigji, lá jà de Nine 
che e veve une buteghe di coloniái, insom al país, 
visavi de latarie. Ancje se a jerin timps di criure, 
lui al comprave un pòc di dut: salacor i pareve di 
no spindi tant, par vie che nol paiave su la brucje, 
ma il total al vignive segnát, bot par bot, suntun 
libret. Ogni tant la Nine e tirave i conts e, viodút 
che e jere lade sú une buine sissule, lu scuedeve, 

ma lui nol cjapave bot, al continuave a fa il sort. 
Il coni si slungjave simpri plui e la Nine e scugnive 
tigni su il pit come la griule. Une biele di, Gjigji, 
stuf di sintisi scuedi, al cambiá buteghe. 

Co la gnove e rivá te orele de Nine, jê imbestialide, 
e corè di gno pari e i disè di fálu clamá in Municipi, 
dal Segretari, che al jere ancje Judic di pas. 

Cussi Gjigji e la Nine si cjatarin denant dal Segre- 
tari: “Che al viodi, Siór” e tacá la Nine “chel male- 
ducát ali, dopo vèmi plantát un bocognon di coni, 
al à vot cür di lassámi e di lá a fà spese intune altre 
buteghe!” 

E Gjigji, prime che il Segretari al vierzès bocje, cja- 
lant la Nine in muse, cun dute la sò pachee, i disè: 
“Viòt mo, Nine, sastu ce che o ai di diti? Bisugne 
daur di vivi a ducj!” 

Aghe - Pinsirs 
Anna Maria Stoppa 


La vite e nas de aghe. 

A baliná ator pal Friúl 

sei che si vadi pes stradis sei pai trois, 
si viodin dome maraveis sparnicadis a man vierte 
par ogni cjanton. 

Coladis di aghe, 

riui, 

roiutis 

che a lavin 

crets, 

lidris 

e jerbis. 

E po su pes rostis tancj arbui in file. 
Di tant in tant si scjavace une roie 
che e jentre te taviele 

tant che lis venis tal cuarp. 

Cuant che la aghe e cole dal cil 

cun mil musis 

e pues jessi 

fastidiose, 

bondante, 

bramade 

o ben benedete de tiere. 

E umilie arbui, 

bestiis, 

borcs, país, citáts 

e la int. 

La furlanie e reste biele 

par vie des aghis 

che a continuin a vigni jú des montagnis. 


FUSETIS di Vigji Mestron 


Il Diretòr de preson al gnúf client: 

“Ca dentri, si da a ducj la ocasion di rifási une vite lavorant. Tu, 
ce mistir fasevistu?” 

“Il rapresentant viazadór.” 

Nuie 


Ilva Simonit 


Rivivi chei moments 

di zúcs mai zuidts 

ombris di vite 

che si sfuein lant 

a sbati intune bave di aiar 
sgrisui al pinsir di cjarecis 
a lunc spietadis ma... 
Suspirs scjafoiáts, 

come lis lagrimis suiadis prime 
di slargjási a son ricercje 
de gjonde intun mont 

gris di lavór e po nuie plui. 

Dignan 


Dorotea Di Marco 


oms a àn cirút simpri di metisi dilunc da lis 
rivis dai flums o dongje de aghe, massime une 
volte che a vevin bisugne di cjapa sà lis aghis 
ancje par bevi. Cussi al à nassút Dignan, dopo che 
Rome e fonda Aquilee. Po stái che il so non prin 
al fos “Ignanus”, di “Ignis”, füc, di une usance e 
adorazion celtiche. 
Tal país al è nassút il famòs abát Jacum Pirona, tal 
1789, che al scrivè il prin Vocabolari Furlan e al 
fonda il Museu civic di Udin. 
E je une vore interessant la storie da la fondazion 
da la Glesie. Al ven fúr che ancje il Patriarcje Ber- 
trant al costumave di passá e fermási tal borc di 
Bunzic (dulá che al veve ancje consacrát la Glesie a 
Sant Zorc) par vie forsi dal passac in barcje che al 
jere li dongje, se si voleve lá di lá dal Tiliment. 
Il grant disen sul altár picul cul drác sot lis gjam- 
bis dal cjaval che al vignive copát dal Cavalir 
e je une da lis plui impressionantis figuris che o 
ricuardi di pigule e mé none mi incantesemave cun 
ché storie. 
Da la Pléf di Dignan si tabaiave za tal Votcent dopo 
di Crist. Dedicade ai Sants Pieri e Pauli. Dentri a 

son ancjemò frescs preseabii. La Pléf e je stade ru- 
vinade un pòc dal taramot e e je stade sierade par 
un grum di timp, ma cumò si pues jentra. Li atòr a 
vevin proprietáts i conts di Muec. 

E al e forsit par chest motif che li si fevele furlan cu 
la -a, come in ciertis bandis da la Cjargne. Dopo e je 
la Glesie di “Cooz”. Cumo e je tal miec dai cjamps e 
la int e á di véle bandonade cuant che a son stadis 
lis invasions dai Turcs. 

Un pócs di agns indaúr e je stade comedade, ancje 
gno pari al á judát, e une volte l'an, par Sant Mar- 
tin, il predi al dis Messe e al benedis lis machinis 
agriculis. Tal pais a son altris dòs Glesiis: chè di 
“Cohort” (daúr de denominazion antighe) e ché in 
place, dulà che si fas Messe la domenie, dedicade a 
Sant Sebastian. In dut a son cuatri nome intun país 
di mil animis; almancul altris cinc in dut il Comun 
che nol rive a doimil siscent personis. Ta la place 
sot la Glesie un pitór di un país dongje al á fat un 
fresc che al mostre cemût che si traviersave il flum 
une volte. 

Cumò il Tiliment al è cuasi simpri a sut, nol fas 
masse póre, la int di chi, dopo lis diluvions, e veve 
capit tancj secui indaúr che no veve di costrui pro- 
pit dongje da la aghe e duncje a son stats un pòc 
in sò. Forsit ancje par chest nissun ala intindút 
la storie da lis cassis di espansion: parcè prime no 

tornino a netá il jet dal flum, cemút che a jerin 
usáts une volte? 

Par passálu, une volte, si dopravin lis barcjis, i cjars 
cu lis bestiis o ben si lave a pit! Tal 1917, inte pri- 
me vuere, a Bunzic a vevin tirât sà un puint di bar- 
cjis (o di len) che però al e stát distruzút póc dopo. 
In chei agns e je stade, come che si sa, la disfate 
di Cjaurét e la ritirade e je passade par li, cun tante 
int che e cirive di salvási e alc di mangjá. 

I todescs si son fermáts e a an ocupát il país par 
tancj més. Il puint che si viòt cumò invezit lu an 
fat finide la vuere, tirat su in cuatri e cuatri vot: 
ancje sietcent operaris dividüts in plui scuadris 
che a scomencavin a lavorá da lis cuatri di buinore 
fint núf di sere! Altri che cumo: lu an inaugurát 
tal 1923 e al jere il secont puint plui lunc di Italie 
tra chei di mûr. 

Oltri che lavorá i cjamps, in país, za a la fin dal 
Votcent, a vevin scomençât a fa la sede e e je an- 
cjemò in pits la filande viere. Aromai nol lavore plui 
nissun, ma une volte tantis feminis e ancje fruts a 
scugnivin passá dute la zornade dentri par cjapá 
un franc. 

S. Ugo Vescul 

S. Francesc di Paule Rimit 
S. Ricart Vescul (Costit. dal Stát Patriarcjäl) 
S. Doro di Sivilie Vescul 
DOMENIE ULIVE 

S. Celestin I Pape 

S. Zuan Batiste de la Salle 

S. Redent Vescul 

S. Marie di Cleofe Dissipule 

S. Terenzi Martar 

S. Stanislau Vescul 

PASCHE DI ULÎF 

Lunis di Pasche 

S. Valerian Martar 

Ss. Basilisse e Nastasie Martaris 

S. Bernardete M. Soubirous 

S. Nicèt Pape 

S. Galdin Vescul 

DOMENIE IN ALBIS 

S. Sare di Antiochie Martare 

S. Anselm di Aoste Vescul 

S. Teodòr Vescul 

B. Eline Valentinis 

S. Ermini Vescul 

S. Marc Vanzelist (Fieste de Liberazion) Patron di Pordenon 
S. MARCELIN PAPE 

S. Zite Vergjine 

S. Valerie Martare 

S. Catarine di Siene Patrone de Italie 

S. Piu V Pape 





Arrigo Buttazzoni, Il ballo in maschera 


“Tavola fondamentale del lungo, ma estremamente sempli- 
ce rapporto che il Friuli ebbe con Venezia dal 1420 al 1797, 
è il rescritto con cui il Senato veneto accetta i Friulani 
tamquam bonos et fideles servitores nostros. Li accetta cioè 
in sudditanza, privi di ogni capacita sia politica che econo- 
mica e, di riflesso, culturale (...). Dentro questo quadro di 
calcolato immobilismo (...) Venezia porta avanti per quasi 
quattro secoli una politica che la corrente pià “arrabbiata” 
della storiografia friulana (specie di certa, contemporanea) 
definisce di sfruttamento, anzi, di rapina (...). Alla tesi 
“arrabbiata”, ai suoi fatti, alle sue denunce, non c'é molto 
da controbattere, in verità (...). Resta, da capire, l'iner- 





zia con cui il Friuli, a cominciare da Udine e dal bastardo 
dialetto della sua borghesia, si € lasciato “venetizzare”. E 
qui Venezia non c'entra. Venezia, se mai, ha approfittato 
tra ironia e meraviglia. Insomma non deve esserle parso 
vero che, invece dei tumulti e delle ribellioni che, specie 
nel Settecento, punteggiano la vita della sua Terraferma, in 
Friuli regni invece quella stagnante, opaca ed anche servile 
rassegnazione che, non per niente, Paschini può liquidare 
in una ventina di paginette della sua Storia”. 

Elio Bartolini 

Cuant che o eri picul 


Graziano Gortani 


Furlan di Cjabie 


savin che la di di Vinars Sant al mür il Signòr. 

Inte gleisie e taponin il Crist cuntun toc di 

vilút viole. E distudin dutis lis lús, no sunin 
plui lis cjampanis. Si fas une “Via Crucis” daúr ché 
ate e no si po mangjá panzete, salam, luanie, argjel 
e cjar di nissune sorte. Cussi fintremai a la Domenie 
de Resurezion cuant che al torne dut come prime 
dopo vei cjantát il Gloria. 
In chescj trei dís, o erin nou fruts, plui o mancul 
une trentine (poucjes frutes), che o lavin pal país 
cuntun crasjulon parom a “suná”: la Ave Marie aes 
sis di binore; la prime di Messe aes núf; il bot aes 
nüf e un cuart; miesdi a miesdi e tal ultim i gjespui 
aes dòs. No sai cuant che a è saltade für cheste 
usance ma a veve di jessi vecje parce che tancj 
crasjulons e vevin il carúl e medaiutes picjades 
(come un totem) datades mil e votcent. Il crasjulon 
al è un argagn di len e nol è un che al seti compagn 
di chel ati. 
Alá une mantie che e si mene e che e fás bati cuatri 
o cinc pistoncins suntune casse di risonance fasint 
cussi un biel fracás. Chel dal Franco al ere cussi 

grant che e volevin trei fruts par puartalu. Al faseve 
un “casin da Madone”. 

Denant di tacá a “suná”, ducj i fruts, secont il mo- 
ment, e vosavin: 'AAAAAAAAVEEEEE MARIEEEE.... 
O se no: LAAA PRIMEEEEE DI MESSEEEEE... O se no: 
AAAAAAAAAL EEEEEEE MIESDITITITI... Dopo di chest 
a si inviavin trente manties di trente crasjulons. 
Si po imagjiná: i gjats e lis suris e scjampavin, 1 
cjans e baiavin, las vacjes peades a butulavin tirant 
i voi come il gjau su pal for, i uciei tes scjarbulis si 
svuarneavin... E sameave jevade le bovadice. 

Ven a stái che a ere, intal país, une femine vecjone, 
la Sante (di non e di fat), une vore devote. A ere 
gobe di fâ poure, cence un vouli e simpri vestide 
di neri. Sameave une strie. E nus spietave inte cort 
de sò cjase inzenoglade cu lis mans come il preidi 
cuant che al dis il Padre Nostro. 

Mi impensi che e veve un cjan che cuant che nus 
sintive rivá al lave suntun arbul da cort. Bon che 
al ere un arbul dut fúr di plomp (come la parone) 
però no ai mai plui jodút un ati cjan te mé vite la 
sui arbui. 

La int dal país nus dave úfs, farine di polente e 
ont. La Domenie de Resurezion, a miesdi, lis nestris 
maris nus fasevin di mangjá, cun ce che nus veve 
dát le int, le “polente cuincade”. Par me a ere une 
cragne che no rivavi a manda jü. 

O ai encjimò il crasjulon. O ai mostràt a un canai di 
Tumiec, che si clame Maverick (pensait!), cemút che 
al funzione e ce che si scon vosá prin di doprálu. Al 
à tacát a mená le mantie come un mat. Prime, però, 


al à vosât: EEEEEEE MEZZOGIORNOOOO... 
Dut da ridi! 


LU A DITE... CJOSSUL! par cure di Vigji Mestron 


A. Block Une golarine gnove e atire il tocjo de pastesute. 


P. Caruso La vite? Miór di nuie. 

Mame 


Giannino Angeli 


Cjale, mame... 

une pavee... 

e culi... un cisignoc. 
Ve... la viole... 

lis sisilis... 

al sverdee il gno rival... 
dut in rose il cjanesar. 
Primevere 

ce bielece! 

I sorei? 

Ce maravee! 

Mai tant grande 

come te, 

Mame. 

La bolp, Guerin e... 


Claudia Novella Fior 


Furlan di Vergegnas 


uerin al era un sogjet rinomát par las storias 

che a 1 plaseva contá metint dongja una vora 

di fantasia e che fruts e grancj a restavin im- 
bamboláts a scoltá. Como in ché volta che, stuf 
che la bolp a i puartàs via ogni gnot cualchi gja- 
lina - tant che ormai a i restavin domo trei - dopo 
che al veva provát di dut par spaventála ma cenca 
risultáts, al veva decidút che a era proprit ora di 
proviodi e cjatá una soluzion. 
“Tu bolp tu seis furba” al contava “ma jo i sei plui 
furbo di te e prin o dopo ti cjapi e ti met tal sac! 
Una sera i jes difúr par jodi dal timp e nol erial un 
biel lusòr di luna! Usgnot, i ai pensât, a è propit la 
sera justa! 
Alora i sei lat a cjoli un pòcs di colòrs e i ai piturát 
una biela gjalina su pa puarta dal stali: tant biela, 
ma tant biela che a sameava vera! Po dopo, i ai 
sierát las trei gjalinas in cjasa cun mei e 1 ai spietát 
che a vegni gnot. 
Par una bochera i cjalavi difúr par tigni di voli se a 
rivava ché malandrina. Ah, vela li! Tu rivas dongja, 
eh?! E, ce viodio?!!! I mi freguli i voi...Plan, plan, 

cuntun pas pesant ma prudent, movintsi como sul 
vilüt par no fa sunsúr, a si svizina l'ors! No ai fat 
nencja in timp a ripiami da sorpresa che lui, dut 
intun colp, al fas un salt e a si buta intor da puarta 
par gafá la gjalina. 

Las sós ongulas spicotas a si infrontin tal len e a 
lu forin fúr par fúr. Jo, daúr da puarta, pront cul 
martiel in man, las ai ribatudas par benin cussi che 
l'ors alè restát inclaudát ta puarta!” 

Si sa che chest Guerin las contava grossas e al sara 
par chel che incjamò vuei a Vergegnas a si dis a 
chei che a las sglonfin: “Sèstu como Guerin!” O 
miór: “Ce contistu, ché dal ors?” 

Un dopomisdi di fieste 


Leone Borin 


Il lunis di Pasche dal an passât o jeri ospit dal mi- 
ssèr di mé fie picule, che al sta a Top di Través; di 
timp o vevi gole di viodi il cjastiel che al sta lá su 
e che al è propit a voli di cjase lòr. 

Dopo gustát une vore ben , si pues imagjinási che e 
ven voie di movisi un tininin, cussi o visi de mè idee 
di lá lá sà adalt, e o scomenci la strade di bessòl. 
Chest cjastiel, mi á fat deventá curiós parce che 
o savevi che cualchi an prime al jere stát metút a 
puest al pont di rindilu acessibil pes visitis. 

Di fat, il cjastiel al fòs part di chei a forme taronde 
tant tignúts di cont tal Friúl, parcè che si “nt cjate 
une vore pòcs vie pe Italie. 

Di tant timp, o ten passion ancje par une leture 
che o fas ogni setemane tal Gazetin, si trate dal 
"Arboreto Friulano”, e je une pagjinute curade dal 
Cuarp forestál Regjonál, cussi in principi cuant che 
pe stradute, a voltis no facile mi fermavi a tira flat, 
o vevi mût di meti in pratiche ce che o vevi let e 
duncje di poià il voli suntun arbul un póc partico- 
lár, suntun florut o su cualchi jerbe salvadie. 

Lá sú te plane dal cjastiel, o savevi che si faseve 
une fieste tradizionál e ogni tant o cjatavi vie pe 

strade cualchi gruput di personis che a tornavin 
indadr parcè che zaromai tal cjastiel la fieste e jere 
bielza finide e par chel a stevin disparecjant, ma 
jo cu la mé calme o soi restát a cjalá ben par ogni 
cjanton, chel lüc. 

Ae fin a son rivats sù il missér di mé fie e so co- 
pari, lór a cognossevin cualchi persone dal grup 
che si jere fermade ali, e une lór parinte ur à dit 
che si jere acuarzude che o jeri interessat a cjala il 
cjastiel. 

Tornant indaúr, savint che mi plas un grum smira lis 
plantis, lòr mi an puartát a viodi un vecjo cjastinár, 
la forestál lu veve za segnát e improibit di taiá, 
chest al à plui di cuatri metris di circonference e 
alt tant che vincj; continuant a discori di regulis 
di conservazion e di múts di taiá chestis plantis, tal 
ultin o sin rivats jù viers cjase. 

In sumis, un biel dopomisdi, tacát cuntun bon gus 
tá, cuntune cjaminade no masse lontane, conti- 
nuant a viodi robis semplicis, fevelant cun plasé 
di ce che si cognòs, metint dongje ancje cualchi 
leiende leade cuntun pòc di mitologjie e zontant 
ancjemò un pòc di cognossince medisinal, di chè 
che si doprave une volte, fintremai o sin rivats a 
cjase dopo vé lassát il troi e cjapát la strade . 
Tornáts dongje al è restât ancje il timp di fa une 
briscule. 

A Pre Toni, scultòr di animis 


Alida Pevere+ 


A svolin lis tòs peraulis, 

Pre Toni, 

ator pal Friül 

puartant la vòs di Diu 

e il confuart dal om di fede. 


La t6 lenghe 

e vîf cu la tò int 
e il to esempli 
nus jude a vivi. 


Misar al è restàt 

chel che no ti à capît, 
tant siór di dentri 

il popul che ti à amát! 


A svolin lis tòs peraulis, 
ator pal blu dal cil 

e sore i zòi cjamps di tale: 
i colórs de tò tiere 

i colórs de nestre bandiere. 


l'aiar de Vierte 
al puarte cun se 
ricuarts e peraulis, 

sculpits par simpri 
te anime dal popul furlan! 


“In ocasion dal prin aniversari de muart, ai 23 di Avril dal 2008. 

Po ben o resti 


Damiana D'Agostini 


scomence cussi une conte une vore simpa- 

tiche che gno pari, ancjemò vué, al tire fúr 

ogni tant. Si cjacare di un contadin che si la- 
mentave simpri cuntun so ami, che al jere ancje so 
copari, des robariis che i laris i fasevin intal ort. 
Une di, pensant di cjataju cu lis mans tal sac, si 
platá e cuant che al scomençà a sinti moviment, 
al saltà für e si cjatà devant il so ami, so copari, 
cuntune cosse in spale cjamade fin parsore. 
Dut ce che i saltà für di bocje al paron, tant al jere 
restát mal, al fo “Po ben o resti copari!” Chel altri, 
cence scomponisi plui di tant, i rispuindè mostrant 
cul dèt la cosse che al veve su la schene “ E jo o voi 
... Che mi pese!” 


AVRIL 83 


Par me la Pasca 
Eddy Bortolussi 


Furlan di San Vit 
A la Gnese Colaviti 


Par me la Pasca 
a era 

il ciaminá sidin 
da la Gnese... 


La Gnese Colaviti! 


Ch'a saludava 
duta la zent 

ch'a incontrava, 
zint in glesia 

di matina bunora. 


A veva sempri 
un flour in man... 


la Gnese! 


“Ghi lu parti 
al Signour...” 

A diseva. 


Par me la Pasca 

a era 

il ciaminá sidin 

da la Gnese pal pais... 


La Gnese Colaviti 
ch'a passava 

tra li ciasis dal pais 
cul so flour in man, 
ch'a partava ndint 
al Signour... 

S. Josef Artesan (Fieste dal Lavòr) 
S. Anastasi Vescul 

SS. FILIP E JACUM APUESTUI 
S. Florian Martar 

S. Gotart Vescul 

S. Domeni Savio Fantat 

S. Flavie Martare 

S. Vitór Martar 

B. Erman di Colonie 

S. ANTONIN VESCUL 

S. Ignazi di Làconi Frari 
Ss. Nereu e Achileu Martars 
La Madone di Fatime 

S. Matie Apuestul 

S. Doro Contadin 

S. Ubalt Vescul 

S. PASCÁL BAYLON FRARI 
S. Zuan I Pape 

S. Ivo Avocat 

S. Bernardin di Siene 

S. Gjisele Regjine 

S. Rite di Cassie Taum. 

La Madone di Monsante 
LA SENSE 

S. Bede Predi 

S. Filip Neri Predi 

S. Ustin di Canterbury 

S. Milio Martar 

S. Massim Vescul 

Ss. Canzians di Aquilee 
LIS PENTECOSTIS 





Renza Moreale, L'incontro (Sogno proibito) 


Mentre ci si stava avviando al tragico giovedi fra mi- 
nacce e sospetti, nella sera del 26 febbraio Maria Sa- 
vorgnan, cognata di Girolamo, organizzò nel palazzo 
di Udine un ballo in maschera: “se danzava, - narra 
Gregorio Amaseo - sonando dil continuo il clavizimbalo, 
et in consonantia cantando degnamente madonna Luci- 
na sua figliola”. 

La sedicenne Lucina fu vista quella sera anche da Luigi 
Da Porto, che scrisse: 

“Stavasi costui in riposta parte della festa con poca bal- 
danza tutto solo, e rade volte in ballo o in parlamento 
alcuno si tramettea, come quehli che d'Amore ivi guida- 





to con molto sospetto vi stava. Il che alla Giovane forte 
dolea, percioché piacevolissimo udiva ch'egli era, e gio- 
coso. E passando la mezza notte, et il fine del festeggiar 
venendo, il ballo del torchio e del cappello, come dire 
lo vogliamo, e che anchora nel fine delle feste veggiamo 
usarsi, sincominciò; nel quale in cerchio standosi, l'homo 
e la donna, e la donna l'huomo a sua voglia permutando- 
si, piglia. In questa stanza d'alcuna donna fu il giovane 
levato, et a caso appresso la gia innamorata fanciulla po- 
sto [...]: - Benedetta sia la vostra venuta qui presso me, 
messer Romeo...”. 

Luigi Da Porto 

Madone dal Clap 


Antonietta Puppis 


Salin di Paulár, parsore dal abitát di Castoie - 
chel puestut restát tál e cuál come une volte 
dulá che al è stát zirát chel biel cine che nus 
èstat contát la setemane passade di Celestino Vez- 
zi e Luigi Dereatti - si cjate la gleseute costruide 
plui di cent agns fa par lá a preá la Madonute dal 
Clap, la mari di dute la int dal país e ancje di tancj 
fedéi che a vegnin di ogni dontri par podéle saludá 
intal di de só fieste, ven a stái ai 24 di Mai. 
Tal 2002 no sai cui, ma cualchidun al á scrit cheste 
biele dediche che si intitule propit “MADONE DAL 
CLAP”. 
E sintit ca ce biele che e je: Tante strade di mon- 
tagne par podé rivá ca sà e preant a ogni polse il 
pinsir al è za lá su. Suntun clap o sés sculpide, o sés 
sculpide dal Signòr, us an fat ancje la glesie, ca sù 
in alt alèun paradis. 
Cheste int si cjate achi par preá e une gracie do- 
manda. 
Madonute de valade Us domandi il perdon, slonta- 
nait ogni disgracie e judaitmi intal lavòr. Madonute 
imaculade slontanait di me il rancúr, sperant nome 
che o scoltais la mé vòs di pecjadòr. 

0 gleseute de Madone ti an metude intal miec dai 
monts par cjalá la nestre tiere e salvále dal mal- 
timp. 

Ogni an si impensin simpri, al è in Mai che si vio- 
din, ogni an e je une fieste, al cjante ancje il coro 
di Salin. 


LU A DITE... CJOSSUL! par cure di Vigji Mestron 


I. Connolly Cui timps che a corin, jessi siórs nol è plui un 
pecjat, alèun meracul. 


B. Franklin se tu vis rinditi cont dal valór dai bècs, prove 
domande un prestit. 

Feminis di une volte 


Gemma Agosti 


Feminis di une volte ... 

Cu lis mans segnadis dal timp 
il dêt piçul parfin stuart 
colpe de aghe masse frede. 


Intor il cuarp lis cumis 

di une vite dure 

voi fuscáts che a platavin la malincunie 
feminis simpri un pas daúr dal om 

ma cuant che al jere il moment 

a savevin puartá dut il pés 

de famee, dai afiets. 


Feminis cun bocje di ridi 

a savevin dánus a nò fruts 

dut l'amór, il calór e il confuart 
che nus fasevin sinti al sigúr. 


L'odòr de polente 

ator pal borc 

i rumórs des pignatis e dai cits 
a ore di cene... 


Feminis che o savevin 
che a jerin simpri ali 

che nus spietavin simpri... 


L'odòr dal més di Mai... 
cui scussons che a svualavin 
a ore di rosari. 


In bocje il savór des cjariesis apene robadis 
il cúr content. 


E lór ali simpri 

cuntune cjarece, une peraule, une stone ... 
Feminis di une volte 

che ancjemo vué o vin tal cúr. 

La gota 


Aldo Tomè 


Furlan di Manià 


veva il vissi da tabaca, Cia Curina, e la sò ta- 

bachera, ben furnida, a veva sempri un post 

di riguart inta la scarsela dal sió grumál. Jé, 
di tant in tant, a jevava su il cuiertin di ché scjatu- 
luta e a pissigava una presa di tabac “Macuba” e a 
si la ficjava dentri inta li busis dal nas. 
E, subit dopo, a i cjapava una straludina ch'a no 
finiva altri e un umour lustri a i sbrissava four bel 
belu e al sostava inta la ponta dal siò nas in spe- 
ta da deventá gota pepula pronta par distacási e 
cjapàsi la libertát. 
Una sera, in cjasa di Cia e dal siò Zualt, al è capitàt 
siò nevout Pieruti par dà un cuc ai nonus. Al è rivàt 
propit su l'ora chi Cia a era tor dal spolert ch'a si 
smaniava a dà dongja di cena. 
Jè a veva apena finît da nudrî il nas cun un pissigot 
di ché polvera toleta da la tabachera e a si deva da 
fa intun trai e dai: ora a messeda la polenta; ora 
a dá una messedada cu la cjaça a la stagnada dai 
fasoi; ora a voltá e revoltá li fricis inta la fersora 
par la cunca dal radic... e a no i vansava timp da 
capi ce ch'a steva sucidint inta la ponta dal siò nas 

indula ch'a si steva ingrumant una gota tant penza 
ch'a niçulava a ogni sclotegnada dal siò cjaf. Cia 
a veva rispundòt mugnulant al salút dal nevout e, 
cenca voltási, a i à domandát: “Pieruti, vostu fer- 
máti a cena cun noaltris, stasera?” 

Ma il canai, ch'al era lichignot e stumighin, al ti- 
gneva di voli ché gota chi, ormai crissuda, a steva 
fasint sia soia inta la ponta dal nas di sò nona ogni 
volta chi jè a passava o sora la cjaldera o sora la 
stagnada o sora la fersora, pronta a dispetolasi da 
un moment al altri. 

Alora, a la domanda di Cia ala rispundút: “Nona, 
prima da diti si o no, i cun vardá indulà ch'a va a 
petá cuant ch'a cola!” 

Ma, Cia, indafarada, a no a capit ce ch'al intindeva 
il nevout. 

Il furlan, une lenghe 
par integrási tal mont di vué 


Alessandro Don* 


e e je vere, come che al risulte daúr di studis 

che a son státs fats, che ca di trente agns si 

fevelaran trê mil lenghis di mancul di vué, alore 
si capis ce mút che lis lenghis, e par nò in particolar 
il furlan, a an di sedi in cualchi maniere valorizadis 
e pupiladis. 
Par chest, la Universitàt di Udin e à inmaneát un 
cors di lenghe furlane, li che a partecipin cun grant 
interés students, citadins, passionáts de lenghe 
furlane e ancje dipendents publics. 
Cun di fat, il doprá la lenghe furlane inte Publiche 
Aministrazion al rapresente un fatór di democrazie, 
stant che il citadin al e libar di fevelá la só lenghe 
e di vé, inte só lenghe, lis rispuestis che i coventin. 
E cun di plui chest al è un segnál che i permet a la 
int di no vergognási di fevelá par furlan. 
Al è però inte scuele li che il doprá la lenghe furlane al 
a une impuartance strategjiche. Par tancj agns, special- 
mentri par motifs politics, si son convincúts i gjenitórs 
che no si veve di fevelá par furlan nancje a cjase, fasint 
cun chest un dam grandonon a cheste lenghe. 

Impara il furlan nol è dome un dirit e un dové di 
rispiet de storie e de identitát dal Friúl, ma ancje un 
mdt par jentra miór in Europe e un imprest che al per- 
met di impará miór e plui a la svelte altris lenghis. 
Al è stát dimostrát che cui che al cognòs dòs len- 
ghis al è tant plui facilitát tal impará une tierce e 
che cui che al cognòs dome une par solit al fòs une 
vore di fature a impará la seconde. 

Il mât miòr par impará une lenghe al è chel di vivile 
e di doprále e no dome studiále come materie: si 
spieghe cussi il fat che in Italie, ancje se si studie 
l'inglès par dis agns a scuele, si finissin i studis 
cence savélu fevelá, parcè che si lu studie come 
materie, ma nol ven vivüt. 

Alèpussibil fà jentra il furlan tes scuelis e ancje 
fálu vivi e duncje vé tante int che naturalmentri 
e cence fature e impare almancul dós lenghis, il 
furlan e il talian, e che e varà tante plui facilitát 
tal impara l'inglés, il todesc, il spagnül, e duncje e 
varà un imprest di plui par integrasi in Europe e tal 
mont, mantignint la proprie identitát. 

Come che si à viodüt ancje in altris pais de Europe, 
la presince di une lenghe minorizade, tal nestri cas 
il furlan, e po juda te integrazion dai fruts e dai 
adults imigráts: cul furlan si rive a jentrá miòr in 
sintonie cu la int e la tiere, rispuindint a la necessi- 
tat dai imigrats di cognossi, capi e fasi capi. 

Cun di plui, la mentalitát di une societát li che a 
son presintis almancul dòs lenghis (talian e fur- 
lan tal nestri cas) e po vierzisi cun plui tolerance 
rispiet a une societát cuntune sole identitát e len- 
ghe: cui che al è imigrát al e “diviers”, ma al rive 
intune societát dulá che jessi diviers al è “normál”, 
e duncje al rive a integrási miór. 


* Scuele secondarie di prin grât, classe 2^ B - Manzan. 
Prin classificát intal concors “Percoto canta 2008”. 


LU A DITE... CJOSSUL! par cure di Vigji Mestron 


R. Frost La Bancje e je ché istituzion che ti preste une ombrene 
cuant che al è il soreli e te domande indaúr a pene che al tache 
a plovi. 


J. P. Getty Cuant che no si an bégs si ur pense simpri. Cuant 
che si ju á, ancje. 

Pinsir biel 
cjaminant pal troi di gnot... 


Ilva Simonit* 


Su dutis lis pichis 

e je pas 

e su dutis lis frints 

tu ingrampis 

un fil di flòt. 

A tasin i uceluts tal bosc. 
Spiete al è adore 

tu polsarás ancje tu. 


* Voltát par furlan dal “Canto notturno del viandante” di 
Gilberto Forti, in “Settanta liriche”, Milano, Rusconi, 1970. 

La piere di Barbe Davide 


Rolando Marini 


n placute, a Tumiec, che po al sarés a stai 
“Piazza Mazzini”, di un par di agns in ca e je 
poiade une piere sul marcjepît dulà che la place 
e fas cjanton cun “Vie Carducci”. 
Cheste piere e da tal voli parcè che e je biele grue- 
sse, alte a spale di om e largje che doi oms tignintsi 
pes mans a bracs larcs no rivin a tignisi. 
A cualchi metri di distance za di prime cjalade si 
capis che e je fate di chel clap des monts di chenti, 
Strabút o Mariane che, a pene picát o rot o gjavát 
für des gravis al è blanc e dopo cul lá dai agns si 
ingrisis póc o tant. Di plui la forme de piere e dis 
che un cualchi lavór i è stát fat intor, che e je stade 
tondade e il di sore alèstat splanát. 
Po cjalade miór di dongje si viót che ta cheste part 
di sore splanade e je stade gjavade une buse circo- 
lar di cuatri spanis di diametri e fonde dòs; simpri 
un lavòr di ponte e macúl ma plui di fin. 
Insome al pararès un lavòr inviat e no finit par fasi 
une grande piere di ont, di chè sorte e dimension di 
chès che a stan te cort dal Museu Gortani a Tumiec. 
Lis vieris pieris di ont, grandis o piculis, a son aro- 
mai dome “Pezzi di arredamento”, che a fasin biele 

figure tai zardins, tai sotpuartis, tes jentradis di 
tantis cjasis. 

Ma di cheste piere che e fas “Arredamento urbano” 
in placute forsit cualchidun al pues jessi curiós di 
savè, di dulà che e ven, cui che le a lavorade, parcè 
che e je li, cemút e cui che le a puartade ali. 

A di la vere pòc si sa. 

Il puest di dulá che e ven al e chel bosc di pins, 
vuars e cjarpins tra Marianute e Lisagn che si viodi- 
lu, cjalant Mariane, dal puint su la statál a pene fúr 
de galarie vignint di Damár. Dentri di chest bosc al 
cor il riul Neri, che te toponomastiche al è invezit 
“Rio Confine” e achi, a uns dusinte metris dal puint 
su la statál, eje stade viodude, no tancj agns fa, no 
si sa di cui par prin, cheste piere, tra i claps e lis 
gravis ad ór dal riul dongje il reticolát de polvariere 
di Pissebús. 

E cemút mai che nissun le veve viodude prime al 
ven di domandási, ancje se ben pocje int e frecuen- 
te chest puest, cualchi cjagadòr o escursionist pal 
plui. 

Al ven di pensá che di sigúr la piere e je restade 
scuindude par tant timp soterade tes gravis dal riul 
e cuvierte dal bar di grignò fin cuant che une mon- 
tane no le a distaponade de grave e dal grignò e 
le à metude in viste. Si è mo cirút di savé de int, 
soredut di Pissebús, se e ricuardave alc sore il fat 

che al fos stat, par vecjo, cualchidun che al ves 
lavorat di ponte e macül, e no par pócs més, intal 
bosc dal riul Neri par fási une piere di ont, ma nuie. 
Si ricuardavin che prime di fá la polvariere a jerin in 
chel puest trè stalis che cumò a son lats in dilamare 
e no si cjatin nancje plui lis fondis, ma a ricuart de 
piere dome Irene D'Aronco e á savút di che cuant 
che e jere picule jé e faseve cori lis balutis intune 
buse che e jere intune piere seglereade che e stave 
dongje “...Il stali di gno nono Davide intal bosc sot 
Marianute”. 

La gjenerazion che e sta passant vie cumo di Pis- 
sebús si ricuarde ancjemò ben di Barbe Davide che 
par la anagrafe al sarés Davide D'Aronco, ma la ana- 
grafe no pues ripuartá ce tante stime che la int, 
e no dome di Pissebús, e veve di lui, dal so savé 
e savé lavorá, conseá ben, insegná ret, contá cun 
sintiment e spirt i fats dal vivi e dal muri. 

Po ben, la piere tal 2004 la forestál le a gjavade 
dal riul che al veve di jessi sistemát e le a puartade 
intal cantir comunál. 

Un lavoron, stant il grant pès, ma fat cun chei grancj 
mieçs a motòr di vué. Alc che mai plui al podeve 
imagjinasi chel - no savarin mai cui, forsit un emi- 
grant che fate la stagjon intal forest al tornave e 
par cualchi mès intant che al stave in famee al veve 
inmaneát chest lavòr prin di torná a parti - che al à 

cirüt di fási une piere di ont in chel puest solitari dal 
riul Neri, batint cun pazience di ponte e macúl cu la 
compagnie dome des coris che a svolin ca e lá des 
cenglis di Marianute. 

Une piere cussi però - che e fevele di mistir im- 
parát, di fadie frontade e sostignude cun volontát, 
di solitudin sopuartade e istès di risultát no oti- 
gnút parcé che par cui sa cuál inciert dal destin il 
lavór al è restát a mieç - no à di jessi dome un ogjet 
che al pár bon intun puest che nol á un vér leam 
cun ché pocje storie che si sa di jé. 

Di fat, la Aministrazion comunál e á za rispuindút a 
la richieste de consulte frazionál e dal consei pas- 
torál di Betanie-Pissebús par che la piere e seti me- 
tude inte place devant de glesie di Betanie cuant 
che a saran fats i lavòrs di urbanizazion che si in- 
tindin di fa. 

Forsit si podarès ancje metii une targhe che a disi 
in curt ce che di vèr si sa, come par esempli: 


LA PIERE DI BARBE DAVIDE 

CHESTE PIERE SEGLEREADE INTAL RIUL NERI DON- 
GJE IL PUEST DULA CHE UNE VOLTE AL JERE IL STA- 
LI DI DAVIDE D'ARONCO DI PISSEBUS E JE STADE 
GJAVADE FUR DE FORESTAL INTAL 2004. 

Lis aganis di Sant Vit di Feagne 
Elio Varutti 


E je la vite normál plene di aflizions, 

svelt il timp e lis oris a son curtis. 

Cui isal bon di contá lis lisimazions 

dal rigoròs pinsir e des vinturis? 

La sperance e je dome jé che a no mi ingjane, 
e puarte planc l'om just a la buine muart. 
Nol vil strie un Benandant e nancje agane, 
ma le ai cjatade si a Sant Vit o in ché part. 
E dis “Ven culi a ridi, bali e cjantá” 

e si petene e di amòr jé e fevele. 

A jerin dongje un riúl, ma no par bagná. 
“Dismentee i dolórs, béf, come un cjochele!” 

S. Justin Martar 

S. Marcelin Martar (Istituzion de Republiche) 
S. Carli Lwanga e compagns Martars 
S. Florian Martar 

S. Bonifaci Vescul 

B. Bertrant di Aquilee Patriarcje 
SS. TRINITÂT 

S. Medard Vescul 

S. Efrem Diacun 

B. Indrì di Bolzan 

S. Barnabe Apuestul 

S. Onofri Rimit 

S. Antoni di Padue Frari 

CORPUS DOMINI 

S. Proto Martar 

S. Justine Vergjine 

S. Rainîr Remit 

S. Marine Vergjine 

Ss. Gjervâs e Protâs Martars 

S. Silveri Pape 

S. LUIS GONZAGHE GJESUIT 

S. Nicèt di Aquilee Vescul 

S. Josef Cafasso Predi 

S. Zuan Batiste Martar 

S. Gjelmo Abát 

Ss. Zuan Martar 

S. Ciril di Alessandrie Vescul 

S. IRENEU VESCUL 

Ss. Pieri e Pauli Apuestui 

Ss. Prins Martars de Glesie Romane 





Angelo Toppazzini, La crudel zobbia grassa 1511 


“...di poi circa le 24 hore [a Udine], essendo stà ri- 
velato al Traditor [cioè ad Antonio Savorgnan] come 
Alvise Turriano stava nascoso in casa di Beltrame Ron- 
dulo, Vicario Patriacale, subito mandò li suoi carnefici 
a cavarlo fuori d'un volto sotterraneo, facendo menar 
davanti dove, buttato in ginocchioni, con le mani in 
croce, lacrimando et chiedendolo perdonanza et la vita 
con offerta di 4 milla ducati per la sua taglia, voltan- 
dogli l'Assassin [leggasi: Antonio] le spalle, fatto di 
segno a suo modo, lo fece tagliar a pezzi dal Vergòn et 
da diversi villani di Malazumpicchia”. 

Gregorio Amaseo 





“Romans [Francia], 15 febbraio 1580, vigilia di Martedi 
grasso. C'è sempre “suspense”. Scende la notte sulla calma 
città delfinese che tanto calma non è più. Da tutte le 
parti si affilano i coltelli. Alle tavole del regno dei ricchi 
praparate nel convento dei Cordiglieri, questa notte inco- 
mincia come un festival della gozzoviglia, delle salsicce 
e dello strutto, ma terminerá nelle lacrime e nel sangue. 
Il Martedi grasso passera come un incubo. Non resterá 
che prendere, senza soluzione di continuità, il lutto del 
mercoledì delle Ceneri”. 

Emmanuel Le Roy Ladurie 

La “Eecle” 


Mario Bolzicco 


ul daúr de mé cjase o ai un toc di tiere, a sa- 

ran trente metris cuadris, tré cuarts cuvierts 

di planelons e l'altri un plet pes rosis e un 
strop di jerbe. Te jeche e je une plante di salvie, 
un osmarin, un ibiscus, e dís plantis di garofui, 
intant che par fúr al e un fregul di vert semenát 
a prát inglés. 
No us dís cetant lavór che mi da chel strop di 
tiere, semene, bagne, taie, mi somee di vé une 
grande braide. O ai tentát plui di cualchi an di 
fa cressi ancje altris plantis: gjorgjinis, anemui, 
panpurcins, pinsirs, margaritis e violis, ma no cja- 
pavin mai. 
O ai dòs gjatis, une nere e une grise, che a sgjavin 
plui di me, plui o semeni e plui lòr a sbusin, fasint 
a pueste par cjolimi in zir. 
La femine che e je di Bertiúl, chel strop lu clame 
la “Eecle”, jo che o soi di Palme, ven a stâi cita- 
din, no ai mai capit ce peraule che e sedi, ducj mi 
disin che al è furlan, ma par me al è todesc. 
Cumò che e ven la istât, il probleme principâl al è 
bagná e taia la jerbe, jo o soi tant che un barbîr, 
o dopri lis fuarpiis e o fâs pêl e cuintripêl, par che 


JUGN 107 


al sedi dut dret e biel, ma i pensin ben lis gjatis a 
sistemá dut a dové. 

Si vualme ogni tant une lacje brusade, a testemo- 
neance che lis bestiis le an molade... Alore sgjave 
di gnúf, gambie tiere e torne a semená, intant la 
femine e rít e mi cjol pal boro. 

Al sará un “Hobby”, ma i vúl un alc par passá il 
timp e ae fin, cuant che a sflorissin i garofui, e je 
une biele sodisfazion gjoldiju cui voi e ancjemò 
plui, cuant che a son metüts tal vas, su la taule. 

A SCOTE DÈT di Vigji Mestron 


Se al plovès nome di gnot! 

La ploie nome di gnot: al sarès biel! 

E lasse lavora, 

e jude a cjapá sium; 

e rinfrescját tu cjatis a buinore... 
Però: di gnot al è cui che al lavore: 

la int tal Ospedál, che guai un mál; 
pompirs, carabinirs e polizie; 

il farmacist di turno in speziarie; 

e po i trenos, che a van a ducj i oraris; 
no stin dismenteá, po, che ancje i laris...! 

Il Signòr e Sant Pieri 
Mirella D'Agaro 


ne di, il Signòr e Sant Pieri, intant che a 

lavin ator pal mont a an decidüt di viodi ce 

che al sucedeve in Cjargne. E cussi a son ri- 
vats intun paisut di mont. Sant Pieri, biat, al jere 
plen di fan e ancje al Signòr i sgarfave un tic il 
stomi, cussiaan decidút di lá a ciri alc di mangjá. 
Sant Pieri al tache da pit dal pais, il Signòr di chè 
altre bande, si metin dacuardi di cjatasi in place 
e di dividi ce che la int ur varès dat. Sant Pieri al 
tuche intune cjase, un bon odòr al vignive fúr che 
al scjaldave il cúr, al domande permès ma nissun 1 
rispuint, al jentre in cjase e al va sore dal spolert 
par nasá chel bon odór. 
Dal dit al fat, la gole e je plui fuarte dal bon sens, 
al cjol sò la coradele e si plate daúr de puarte a 
mangjále, tant nissun lu varès viodút. Passút che 
al jere, al torne in place par ciri il Signór, sigúr di 
véle fate francje. 
Cuant che si cjatin il Signór i domande se i vevin 
dat alc, stant che a lui i jere lade strucje. Sant Pieri, 
cence cjalálu tai voi, i dis che nol veve cjatát nuie 
redenzie di nuie. A van indenant un biel toc, cidins 
che a brusin, a un ciert pont il Signór i domande a 

Pieri di cjalá ce che ala daúr dal cjáf, parce che i 
pice di mats. Sant Pieri al prove a on e a un ciert 
pont, cuasiiven un colp: “Joi! Signòr, daúr dal cjáf 
o vés un voli!” “Eh, Pieri, al suspire il Signòr, alè 
chel voli che ti a viodút mangjá la coradele, platát 
dadr de puarte!” E a biat San Pieri lis lagrimis i an 
riât la muse. 


FUSETIS di Vigji Mestron 


Il veterinari dal Zoo al va ator cuntune scjale: 
“Ce ti servissie?” 
“0 ai di visità la zirafe, che e à mal di gole”. 

SATARIS di Vigji Mestron 


Fortunats, i zovins di vuè! 

Co o jeri frut (si jere in timp di vuere), 
dinusvuardi a fá un sbrego tai bragons, 
o ancje púr - zuiant - pierdi i botons, 
che in di di vué e sarés una cagnere. 

E torná dongje cuant che e jere sere 
par no fási viodi in chés condizions; 
cori il riscjo di un pár di scufiotons 

e vie tal jet, par cene la preiere! 

Lis maris, benedetis, cuntun blec 

a comedavin a la mancul piés 

(si scugnive, co no si veve un bec!) 

e tal doman, a scuele cui tacons. 
Zovins di vué, ce fortunáts che o sés: 
si comprin za sbregáts, cumò, i bragons! 

La mé storie 


Matteo Zanone* 


hé ca e je la mé storie. 

Jo o soi un frut furlan fin inte medole. Ducj 

1 miei vecjos a son furlans, e mancje dome la 
none bisse de bande di mé mari che e je piavote, 
come dî che e ven des bandis dal Plàf, in Venit. 
Jo o soi nassút e o vif a Cividat. Come gno pari 
e i siei vecjos di tancj agns, si à podút viodi di 
une ricercje fate di un cusin di gno nono, sui li- 
bris de parochie, a “Sividát” il lengac al è partico- 
lar: i Sividalès a “sichin” e cussi a disin “cjasa”, 
“vacja”... 
Mê mari invezit e je di Premarias dulà che a cjaca- 
rin cu la “a” vierte, ven a stái che a disin: “ciasa”, 
“mama”, “vacia” e vie a dilunc. 
Cussi jo o ai scugnút misturá i doi lengacs. 
Une altre robe che mi pár impuartant di dí e je che 
dutis dòs lis fameis a jerin e a son contadinis. 
Jo o soi lát intal asilo cence savé une peraule di 
talian, par fortune o ai vút une mestre sclave che 
e saveve un pòc di furlan, che mi capive e che mi 
a insegnát a fevelá par talian. 
Dopo o soi lát intes scuelis elementárs; ca o ai vòt 
une mestre che, ancje se mi cjacarave simpri par 

talian, e saveve cjacará e ancje scrivi par furlan. 
Nus à cussi insegnát un fregul di gramatiche fur- 
lane ma cumò mi rint cont che al è propit dificil 
scrivi par furlan! Jo, cuant che o vevi di esprimi- 
mi, 0 pensavi par furlan e po dopo o tradusevi par 
talian. 

Chest an o soi lát intes mediis, dulá che si cjacare 
simpri e dome talian, ancje parce che inte scuele a 
son fruts di tantis cualitáts: talians, meridionái, al- 
banés, ganés, sudafricans, rumens, polacs, todescs, 
bosniacs e pócs furlans. 

Jo duncje o soi costret a cjacará talian, púr o pen- 
si simpri par furlan e o tradús, un póc miór, par 
talian. La mé professoresse di talian no je tant 
contente parce che fasint chest lavòr cierts múts 
di dí dal furlan ju volti par talian, scrivint frasis o 
resonaments dificii di capí. 

I prins dis di scuele intes mediis mi è sucedude 
une robe. 

Chei plui grancj, par ridi, mi an sierat fúr de puarte 
de classe e jo no savevi cemút fâ par torná dentri. 
Mi soi metút a bati inte puarte avonde spaurit. Mi 
à viodút une professoresse, no des més, che mi à 
vierzút. Jo dibot o ai dite, par furlan, che mi vevin 
fat un dispiet. Jé, invezit di sei preocupade par 
chel che mi jere sucedút, e je stade dute contente 
di vé cjatát un frut che al cjacarave furlan. 

In conclusion il furlan alèla mé vite, alèla mé 
medole, che intal plui biel e salte für e o pensi che 
savèlu mi serf a capí cui che o soi e di indulá che 
o ven, e ancje par fa chest scrit e contentá chè 
professoresse che mi à vierzút la puarte! 


* Scuele secondarie di prin grât, classe 17D - Cividát. 
Secont classificát intal concors “Percoto canta 2008”. 

“Fraie” a Ciavas 
Angelo Bertoia 


Furlan di San Vit 


Il Riul al è nervous 
e cu la capa scura 
a si prepara... 

la Mariana. 


Bavisela di velit 
e... un barcon 
si spalanca tal siel: 


la lús si spant 

sul ciadin Tulmiessin 
e i rais di soreli, 

a trasfigurin 

musis e colours. 


In furlan 

al dis Messa il Plevan 
e tra frasciis di fari 
pa li viis dal pais, 

a passa la prussission 
cul Cuarp di Crist. 


E “TI pissul Popul” 

confusionòt 

dal penseir globalisòt... 
da lenga puisia 

teatro tradission 

e ciant, 

al teta il lat 

par nudri 1'identitòt: 


“Fraie de vierte” 
a Ciavàs! 

Barba Bortul di Mania: la regula 
Aldo Tomé 


Furlan di Manià 


o ‘L faseva spesis di cualsisei sorta, Barba Bor- 

tul, al era ús a saldá subit il cont poiant i 

carantans un sora l'altri, par no vei conis cun 
nissun. Una di, al era zòt inta la botega dal Nisiu 
a cuistá una pompa par sborfá il solfato inta la 
vigna. E, propit cuant ch'al steva gjavant il tacuin 
da la gaiofa par tira four la moneda da cumbina 
l'afár, al si è fat dongja di lui Zepu Digher chi, cun 
fa da savecon a i à cisicát inta la gurela: “Bortul, 
no sta mai paiá subit! Jo, cuant ch'i compri alc i 
cun sempri prová ch'a funsioni ben prima da saldá 
il cont. Inta chistu negossi, jo, i ai vòt tolet una 
falc, un soflet pal solfri e una cariola, e, nomi dopo 
essi stat sigúr chi ogni cjosa a funsionava ben i soi 
tornát a consegná i boros dal cost. Chista a è la mé 
regula, Bortul, e cun chista regula no ai mai cjapát 
cigonadis, cussì i ai vòt encja i ringrassiaments dal 
sorestant dal negossi!” 
Barba Bortul al era stàt a scoltàlu a cidin surbint 
ogni peraula. Po dopo vei fat un fregul di riflession, 
a i à rispundüt: “Mah, Zepu. Ché tò regula no cjati 
ch'a possi zi ben in ducj i cas: mitin, tu, ch'i ti sòs 

vedran, ch'a ti vegni l'idea da comprati la cassa da 
muart, cussi, par veila di cjo gust par cuant ch'a ti 
coventara; in chel cas, s'i ti spetis da doprála, pri- 
ma da paiala, cuant rivistu a puartáighi i boros dal 
cost a chel pòr marangon ch'al ti l'a vinduda?” 
Zepu Digher nol à pudút replica. 

I flòrs dal prat 


Mario Martinis 


Mi smeni, mi preocupi, o soi plen di baticúr, 

o pensi al timp che mut al scjampe cence polse, 
a chest mont che al zire simpri plui fuscát. 

Une emozion mi cjape e subit dopo e smamis. 

O fòs, mi remeni, mi volti, o cor inte societát, 
ma o viót che ancje cence di me dut al è stabilit. 


O soi marumit par chest ancje dopo bogns risultàts, 
dentri di me o cjati dome vueit e dil di vivi. 

Di simpri o pensi a cemút che al jere prime e al 
sará dopo, 

mi conturbi e o voi a font tun mâr di remenament. 


Po dopo o cjali d'ingant a miárs i flórs dal prát 
petenáts dal aiar e che no pensin a nuie, 

ma a gjoldin tal colór il soreli dal di lusint. 

Al passe il falcet e nissun di lór si cure: 

doman tal lór puest 

altris flórs a saran cressúts in premure. 

Diferencis tra ir e vué 
Marcella Vida 


Al di di vué ducj si lamentin che in chest mont 
al va dut mòl. 

Ma par jessi ben sigúrs che cumò al è dut ledròs 
lin un salt intal passòt e cul pinsir lin a ritròs. 
La puare none nus contave che se un puar e ves 
incuintrât, 

preocupade i varès domandát: ástu cualchidun 
malát? 

Il bracent e l'operari dal paron a jerin sfrutáts, 
ma cumò dal sindacát ducj cuancj a son tuteláts. 
A lavin ducj a piduline cui talons da la piel dure, 
ma cumo par lá tal bar a van ducj cu la veture. 
Tai vistits si distinguevin 1 grancj siórs dai contadins, 
ma cumò siórs e puars a somein ducj compagns. 
A Nadál e Prin dal an si brindave cul brule, 

ma cumò al va di mode il spumant e il frapè. 
Daspò chest barbòs sermon, un discors bisugne fa, 
e si a di ricognossi che cumò benon si sta. 

Il farc di Damár 


Cristina Lirussi 


hei di Damár, stufs di viodi lis farcadicis te 
campagne, a an decidút di dá la cjace al farc 
e lu an cjapát. Duncje cum si tratave di viodi 
di ce muart che al veve di muri. Cussi si son tiráts 
dongje duc chei che a vevin vit lis farcadicis par 
decidi cemût che il farc al mertave di vigni cjastiát. 
Lis ideis in merit a jerin diferentis. 
Cui diseve: “Picjinlu!” 
Cui: “Copinlu!” 
Cui: “Jo o volarès brusálu vif!” 
Cui: “Alè masse póc!” 
Fin che, pense une muart, pense ché altre, un al 
salte fúr a di: “0 cròt di vè cjatat jo la muart che 
al merte!” 
Ducj plens di curiositát a stavin a spietá la sen- 
tence. 
“Jo o proponarès di soteralu vif 
Ducj a an batudis lis mans. E cussi chei di Damar a 
an metút sotiere il farc! 


pa 

Ben 


Lucia Osso 


Se nus clamin par non, 
rispuindin: “Ben!” 
Al è un auguri 

che dal cür nus ven! 
“Pai? Mame?” “Ben” 
a rispuindin lór, 

il ben dal amór! 
“Ben!” Si usave 
rispuindi cussi 

tal nestri Friül 

di che altre di! 
Rispuindi “Ben!” 

Tal país furlan 

al vil di 

tigninsi par man! 

S. Ester di Babilonie Regjine 

S. Oton Vescul 

S. Tomas Apuestul 

S. Liodòr di Aquilee Vescul 

IL PERDON DA LA MADONE DI BARBANE 

S. Marie Goretti Vergjine 

S. Claudio Vescul O 
S. Guit Abát 

S. Veroniche Muinie 

S. Piu I di Aquilee Pape 

S. Benedet Abát Patron de Europe 

SS. ERMACURE E FORTUNAT MARTARS 

Patrons di Udin, da Arcidiocesis di Gurize e di Udin e dal 

Friül Vignesie Julie 

Dedicazione de Basiliche di Aquilee 

S. Camil di Lellis Predi 

S. Buineventure Vescul A 
La Madone dal Carmèl 

S. Lessio Rimit 

S. Fidri Vescul 

S. RINE MUINIE 

S. Elie Profete 

S. Lauring di Brindisi Frari 

S. Marie Madalene Dissepule e 
S. Brigjide di Svezie Muinie Patron de Europe 

S. Cristine di Bolsene M. 

S. Jacum Apuestul 

SS. ANE E JOACHIN 

S. Aureli Vescul 

Ss. Cels e Nazár Martars © 
S. Marte di Betanie Dissepule 

S. Pieri di Ravene Vescul 

S. Ignazi di Lojole Predi 





Marcello Di Tomaso, Luigi e Lucina 


“Accesi dunque gli due amanti di ugual fuoco, l'uno 
dell'altro il bel nome e l'effigie nel petto scolpita portan- 
do, dier principio quando in chiesa, quando, a qualche 
fenestra a vagheggiarsi: in tanto che mai bene né l'uno 
né l'altro havea, se non quando si vedeano; et egli mas- 
simamente si di vaghi costumi di lei acceso si trovava, 
che quasi tutta la notte con grandissimo periculo della 





sua vita dinanci alla casa dell'amata donna solo si stava, 
et hora sopra la fenestra della sua camera per forza tira- 
tosi, ivi sanza ch'ella od altri lo sapesse, ad udire il suo 
bel parlare si sedea, et hora sopra la strada giacea”. 
Luigi Da Porto 

La colonia elioterapica 


Elda Mizzaro 


Furlan di Cjastelnouf 


a la metát dai agns Trenta, e via indevant par 

diviers agns, a Cjastelnouf, in estát, durant 

i meis di vacança, a fasevin la colonia elio- 
terapica par i canais di scuela dal Comun. Ma no 
ducju a i zeva pal fat che tancju a i steva a cjasa 
par zi davour fen o a passon cu les vacjes in Turiè. 
La scuela di Palugjea a era chè che pui a si presta- 
va, sei par il puest che par la grandeca. A veva dôs 
aules grandes, una par mangja e una par tignini a 
gover cuant che a ploveva e ancja par magasin. Il 
curidòr al serviva da cusina. A funsionava in chesta 
manéra: una femina dal país a faseva la coga, una 
mestra a faseva da diretora e dós zovines, simpri 
dal país, a fasevin da sorvegliantes, una par i fan- 
tats e una par les pustates. 
Vi visi che a chei timps al era il regjim fascist. 1 
canais asi presentavin la matina a les vot. Tal miec 
dal curtil al era un biel pal lunc e lissiot, che a si 
tirava su la bandiera. Ma di tant in tant a cumbi- 
nava che la cuarduta a zeva four da la carucula e 
la bandiera a no zeva sù. Alora un fantacut discolc, 
pal pui Pieruti Seculut, al deva una spudada ta les 

mans e al si rampinava su come una glîr e a la 
meteva a puest. Si metevin ducju in fila, fasevin il 
segnu da la crós, disevin una preghiera e fasevin il 
salùt roman a la bandiera disint chesta filulela che 
a faseva: “Saluto al Re, viva il Re! Saluto al Duce, 
viva il Duce! A noi. Eia, eia, alala!” E cussi a sco- 
mencava la zornada. 

Prin di misdi fasevin zoucs e gjinastica, cjantavin 
e contavin stories. Intant a vigniva ora da gusta. 
Dopo mangját si distiravin ta la erba dal curtil par 
la elioterapia, ven a stái par cjapá il soreli come les 
burites, e po a ni puartavin ta la Cosa a sbrasila ta 
la aga e matea cui claps, opur intal fresc dal bos- 
cut, su la strada vecja che a va su in Celant. Ancja 
chi al era un biel ru di aga neta dula che a si ma- 
teava e sguatarava. A les cuatri a si faseva mirinda 
cun pan e marmelata. A fin setemana a si faseva la 
doca. Davour la scuela, dongja i condots a vevin 
fat una armadura cun cuatri pai e dòs brees, poada 
su una brenta. Ogni sabo matina il stradin vecju 
Matia Menegon a la emplava cui mastei, puartant 
su la aga da la Cosa cul buinc, in mòt che via pal 
di il soreli a la inclipis. Par il barcunut dal condot 
a tiravin denti un tubo di goma e cuntun spris a ni 
smondeavin ben e no mal doi tre a la volta. 

A les cinc a si tirava jà la bandiera cu la solita 
filulela: “Saluto al Re, viva il Re! Saluto al Duce, 

viva il Duce! A noi. Eia, eia, alalà!” Ducju a stevin 
cul braçut alçât come par misurá cetant che al era 
grant il covol da la nesta miseria... Dopo a si salu- 
dava la mestra e po via di corsa a cjasa saltant pai 
trois come zocoi. 

A si jòt che la elioterapia, la cura dal soreli, a ni 
veva cjamát pulit les bateries. 


SATARIS di Vigji Mestron 


Un cjar ami 

Tu si, tu mi capissis, 

tu sás tirami sù se o soi sul flap; 
e come che te aghe al fas il clap 
a cerclis tu mi vierzis lis ideis. 

Jo cuant che o soi cun te, il marum mi passe. 
Però, se o ves di profitàmi masse 
dal to preziòs jutori 

tu mi “visis”, tal prin, 

cuntun sivil a businà te orele; 

e po un berdei te lenghe 

che a tabaià, une fadie si fas! 

E lis ideis a van a fasi trai. 

Alore o voi tal jet e o fasin pas, 
che l'amicizie no a di fini mai. 

Il non di chest ami? Simpri Tocai! 

Puint de Delizie 


Bianca Maria Favot 


Distirade parsore de jerbe 

tal prát di mé agne Vigje, 
agne dal cúr viert 

tant che chel di une mame, 

o nasi il bonodór de istàt 
che al sbroche de tiere cjalde. 


Spietant che i grancj si svein 
par podé lá a vencjárs 

tes gravis dal Tiliment, 

cui pits in muel te aghe glacade 
che e gjave il flòt 

e e da sgrisui di plasé. 

Un ferovir in Abissinie 


Giancarlo Mariotti* 


Pai, contimi une di chés storiis di cuant che tu 

jeris tal gjenio ferovirs...” 

“Eh, frut, a son fats di tant timp indaúr, che 
o vevi a pene vincjecinc agns. E po tes ai contadis 
tantis voltis” 
“E je vere, ma mi plasin une vore” 
“0 sarés ancje un pòc strac... o ai fate la gnot... la 
tierce te setemane...” 
“Une curte, dai...” 
“Po ben... 
...Talultin al jere un tren di rifurniments di puartà a 
la autocolone Starace che e jere blocade tra Cheren 
e Agordat. Nissun al cognosseve la linie, che a son 
un dusinte chilometris cul tren, e si lave a cjarbon! E 
alore il maressial al vigni a cirimi inte barache, che o 
jeri in brande a polsá. Ten cont che o jeri lá vie bielzá 
di un pócs di més e o vevi cjapade la fiere dal mala- 
iar, che ancjemò ogni tant si fas sinti. Si che duncje, 
inta ché di no stavi tant ben. - Mariotti - al disè - tu 
varessis di cjapa subit servizi e puarta chest tren a la 
autocolone Starace ché e je ferme - - Schercial? - 1 
rispuindei - no viodial che o ai la fiere! - - Eh, ma 
dai, tu tu cognossis la linie, tu as simpri fat servizi di 

chés bandis... no sta fáti freá la panze! - - Maressial, 
che al cjali in ce státs che o soi, dut sudat...parti a 
lis siet di sere par rivá a dòs, trè di gnot a Agordat, 
scuasi ai confins cul Sudan - - Dai, tu tornis fúr di 
servizi, ti doi un bon foghist - - No, se o ai di la, il 
foghist lu sielç jo -. A la fin o ai acetát, ma pense, 
di gnot tra chès monts, jà di Asmara e daspò sù a 
Cheren, zirá la locomotive e jú a Agordat. La si viót 
che il teren alèdut a stráts, prime tiere rosse, dopo 
arzile zale e grise, cun straplomps ancje di cuaran- 
te metris drets, suntune valade come taiade cuntun 
curtis, tiere di crets arsits e rampits, incantesemats 
dal soreli, che dome dongje ai lács o a cualchi flum 
si cuvierzin di vivarose vegjetazion. E cuant che e 
rive la stagjon des ploiis al plüf par cuarante dis. Lòr 
a semenavin, daspò al vignive il sec, e il forment nol 
cresseve plui di une cuarte; e par batilu i cjaminavin 
parsore cul mus! E par masaná la dura, un gjenar di 
blave, le freavin jenfri dós pieris. Ma si fruiavin ancje 
lis pieris! Ben, la prime volte mi à fat incjastri e o soi 
stát mál par une setemane!” 

“Isal par chel che le clamin dura, pai?” 

“Tornin a bombe... Tra Cheren e Agordat al jere un 
torent, e il puint al jere stát sdrumát cu lis ploiis, 
e in ché sere o varés vút di passá il vát, e mi tiravi 
daür plui di cuarante vagons ben cjariats. O lin jù 
viers il flum, lu traviersin e o tachin la salide... ma la 


locomotive no je faseve, il sfuarç al jere verementri 
masse grant! Lis ruedis a sbrissavin. O butin savalon 
cu la sabbiera a mano par aumentá la aderence su 
lis sinis e... nuie di fa! O lin a cessecúl, stant che 
daúr o vevin ancjemó un grum di vagons sul plan, 
e o provin une seconde volte... Nuie di fá ancjemo! 
Come che o ai za dite, dongje i flums la vegjetazion 
e jere vivarose, e in chel lúc e cresseve une grande 
foreste. Si che duncje o fas par dismontá, ma i zigons 
di bestiis salvadis, jenis, sacái e cuissa ce, mi an 
conseat di tornà sù. O jeri dut sudát e mi trimavin 
lis gjambis...” 

“Pòre eh, pai!” 

“Ocjo, sastu!.. Al jere par vie da la fiere dal mala- 
iar!... Ma no mi soi pierdút intune tace di aghe: o 
ai dat fúc a cascam e pecots bagnáts di petroli, par 
inluminá dut il percors fin su ché altre rive e tigni 
lontanis lis bestiis salvadis. Intant o vevi dát ordin 
al foghist, un ciert Zoni di Gjenue, di aumentá la 
pression da lis cjalderiis al massim. Il tren si slun- 
gjave neri su la tiere cenerine tant che un mostri pri- 
mitif; La locomotive e sivilave, e rugnave, e sfladave 
für nùi di vapòr blancs e lis ruedis, di bot pierdint 
aderence, a ziravin un pár di voltis a vueit par blo- 
cási dibot grampant sul savalon, che jo cu la pale o 
spesseavi a sparnicá cun bondance su lis sinis, cun- 
tun sgnaolament di sgrisulá. Dai pecots impiáts du- 

linvie si jevave un fum neri e penc che al velave une 
lune plene grande cussi, ché e faseve un lusór frét 
e celestin dant a la sene une ande di infier dantesc. 
Di bon che cundut chel davoi lis besteatis dal sigür 
a jerin scjampadis cetant lontan, ma, par dile dute, 
cualchi vualmade di sbris viers il bosc di tant in tant 
le dei: cu lis bestiis no si sa mai ce che a pensin! A 
la fin, ringraziant Diu, o rivai adore a montá su, e, 
cence altris fastidis, o rivarin a Agordat. A jerin lis 
tré di gnot! Pense tu, intant che a Massaua o vevin 
il mangja razionát, li a Agordat a ‘nd jere di robe! 
Benzine, farine, bire e alc e ce, parcè che, par li, a 
passavin dutis lis caravanis di caméi ché a vignivin 
dal Sudan. A Agordat o ai bevüt bire che e vignive da 
la Australie! Intal mil núfcent e trentesis!” 

“Buine, pai?” 

“Une des miór!” 

“Pardabon, pai?” 

“Co tal dis jo!” 

“Ma pai, in ce puest dal diaul ti vevino mandát in 
ché volte?” 

“In Abissinie, picul, in Abissinie... E cumò o voi a 
durmi.” 

“Buine gnot, pai.” 


* Conte gjavade für di une regjistrazion scomençade masse tart e, magari cussi 
no, finide mai. 

Aga da la galaria 


Mario Milanese 


Furlan di Manià 


Aga buna e frescja 

da la viva croda vignuda 
four dal Mont Jouf 
mota dal om 

pal progrès scuierta 

in flanc da la strada 

da la Valcolvera forada. 


Progrès lavour distrussion 
di part da la natura 

e da l'Umanitát 

ch'a si remena ‘nta la cjera 
par tignî da cont la vita 
ma no si visa 

di pierdila sempri di pi. 

Une storie dismenteade 
Eligio D'Ambrosio 


vevi siet o vot agns e gno nono mi contave 

che tal pais di Cjasteons e je une zone che 

si clame Cavatine. I vecjos a disevin che li al 
jere un borc, al timp di Aquilee, la che la int a la 
sere e faseve cavatis pai siòrs di Aquilee. 
La Cavatine e je distante di Cjasteons cirche undis, 
dodis chilometris. 
Cuant che no jerin ancjemò lis bicicletis, pari e fie 
a lavin la de Cavatine a pit. A jevavin a lis cuatri di 
matine, a cjapavin sà la pale di stic e a pit, planc 
planc, ogni di par cuindis o vincj dis, a lavin a sticá 
e po a semená la blave. E dopo semenát a vevin di 
rari, di sapá, gjavá la morene, par podé vé un bon 
racolt. 
Lór a tignivin cont chel cjamp ali, parcè che a di- 
sevin che e jere tiere fonde, di arzile, tiere che no 
patis il sut, tiere di fornas, di anforis e modons. 
Par altri ogni an, a lis primis tré o cuatri cumieriis, 
cualchidun ur puartave vie la blave. Inalore il vecjo 
pari al pensá: "Usgnot, a une, o voi tal cjamp e mi 
plati te blave: o vuei viodi cui che al ven a robáme.” 
Aes cuatri di buinore - al jere ancjemò scür - al sinti 
a vigní dilunc une carete di chés cui cerclis di fier 


tirade di un mus. La carete si fermà e il vecjo al 
capi subit che si tratave di un di Maran che al lave 
a vendi pes pai pais de Basse. Un moment dopo al 
sinti a discartossa la blave. Puar vecjo, cemút po- 
devial frontá tal scúr un tant plui zovin di lui? Nol 
saveve ce fa: dopo tant lavòr e sacrifici, tant jeva 
adore e cjaminá, jessi ali e no podé fa nuie. Di colp 
i vignì sù une idee: al vigni für de blave, planc, cen- 
ce fa rumòr, cu la roncee in man, al le dongje dal 
mus, i cjapá une orele e cuntun colp sec je taia, le 
buta su la carete e sot vôs al disè: « Cjan dal ostie 
tu ti inacuarzaras cuant che al ven di!” 

Agns dopo i ai domandat al nono: “Ma il mus nol 
veve nissune colpe?” 

E il nono mi à rispuindüt: “E je stade simpri cussì, 
a pain simpri chei che no an colpe!” 

Il valòr dal Domo di Mortean 
Ada Cotterli 


pensi al timp passát. Mi par di jessi senta- 

de suntun banc dongje dal altár, intal grant 

Domo di Mortean, o pensi al timp passát. Mi 
somee di sinti lis preieris, i cjants dal coro, com- 
pagnats dal orghin che al sunave cussi fuart. Lis 
vòs dai zovins, umigns, contadins dal pais che a an 
cjantât in chei agns cun fede e devozion, mi par di 
sintilis sparnigasi jemplant la navade. Soredut mi 
visi di ché biele vòs alte che si sintive parsore di 
chés altris. Une vòs delicade, acude, che nus faseve 
stá ducj cul cúr in man. 
O Domo di Mortean, Tu sès plen di cjárs ricuarts! Jo 
no ai viodüt a fa sù lis tòs fondis, ma o ai sintüt a 
conta la tó storie. O jeri frutine e di sere o lavi a 
scurubussá, inte cjase di gno nono. Ali o ai sintüt a 
contá, di chei che a savevin, cemút che a son rivàts 
a fà cence colonis di sostegn la grande navade cen- 
tral, cuntune travadure par rezi il to cuviert. 
Il cjavec lu à cjatât, resonant, la puare int, che 
no jere inscuelade ma che e jere lade pal mont a 
lavorà: daspò vé fat un modelut cui stecs di fulmi- 
nant, a fuarce di provà e tornà a provà a rivarin a 
capi cemit fà. 


Mi visi ben invezit, finide la seconde vuere mon- 
diál, co si faserin i bancs gnúfs dongje dal altár, 
lis ramadis a colòrs intai barcons, i bancons intal 
mieg, simpri plens di int devote che e vignive a 
preá. Ore presint il pinsir dal Domo, mi fas sierá 1 
voi e mi par di jessi in Paradis. O sint lis vosutis 
di int gjenerose che e à nome dat e che cumò e je 
lontane. Mi par di viodi propit un grant còr che al 
bat planc, planc. 

O sint lis litaniis, lis preieris, i cjants des vós mara- 
veosis. Lorghin al sune fuart, simpri plui fuart, e il 
so sun si sparnice e al va lontan. 

Po dopo mi ven intai voi la statue de Madone, cussi 
biele, dulá che ancje jo, cun tante devozion o ai 
preát a lunc in zenoglon. La bielece sflandorose de 
travadure che e ten sù il cuviert, mi fas alç il cjaf. 
O sint l'ingòs che mi cjape e la ricognossince par 
ché int che e à fat sù il Domo, si dismòf intal gno 
cúr. Une ricognossince che salacor vué e je o si 
volarés dismenteá. 

Domo, tu ce disistu? Tu che tu sés nassút cui sudórs 
de int dal país di Mortean che in chei agns di miserie 
e viveve cun póc e cun nuie, se Tu podessis fevelá, 
disaressistu che dute la tó bielece, la tó grandece, te 
an dade par devozion al Signór, ché int siore dome 
di fede, che si è scunide cidine par Te e pal ben di 
dut il País? 

Il Domo al è il simbul storic di Mortean. Un simbul 
lontanon dal podé dai bécs e che nus vise di Don 
bot ai vandalisims de globalizazion. Al è un simbul 
di vere pás. Une pás che e nas dal lavór par un ben 
di ducj che si fonde sui valórs di coerence, onestát 
e ricognossince. 

Vué invezit si svuatare contents intune ete infraidi- 
de dulá che il valór plui grant al è chel di vé dome 
par vé, simpri di plui e vonde. 


A SCOTE DÈT di Vigji Mestron 


Lengatis 
“Ne siore lengonone al so plevan: 

“No pues vigní a messe jo, doman; 

ma stant che o soi a stá di front de glesie 
no puedio cjapá messe sul barcon?” 
“Sigúr; e cun di plui 

tu puedis fá parfin la comunion 

S. Alfons de' Liguori Vescul 
IL PERDON DI ASSISI 
Rinveniment des relicuis di S. Stiefin Martar 
Patron de Diocesi di Concuardie - Pordenon 
S. Zuan Vianney Predi 

S. Svualt Re Martar 
Trasfigurazion dal Signôr 

S. Gaetan di Thiene Predi 
S. Domeni di Guzman Predi 
S. TARESE DA LA CRÔS 

S. Laurinç Martar 

S. Clare di Assisi Muinie 

S. Rufin Vescul Martar 

B. Marc di Davian 

S. Massimilian Kolbe Predi 
La Madone di Avost La Madone Assunte 
S. ROC PILIGRIN 

S. Rinalt Vescul 

S. Eline Imperadore 

S. Marian Diacun 

S. Bernart di Clairvaux Abât 
S. Piu X Pape 

La Madone Regjine 

S. ROSE DI LIME MUINIE 
S. Bartolomiu Apuestul 

S. Ludui Re dai Francs 

S. Sandri Martar 

S. Moniche Vedue 

S. Ustin Vescul 

Martueri di S. Zuan Batiste 
S. FAUSTINE VERGJINE 

S. Aristide di Atene Martar 





Isabella Deganis, La ferita, fra Gradisca e Cormòns, il 20 giugno 1511 


Da una lettera a Pietro Bembo, il 15 luglio 1511: 

“To non vi scrivo di mia mano, o Signore, perciocchè 
non solo io non posso scrivere, ma neppure movere 
membro ch'io m'abbia alcuno [...] ebb'io, mentre che 
in istrettissima calca di gente combatteva, da un uomo 
d'arme tedesco una stoccata alla gola, tra'l mento e la 
goletta di ferro; la quale contra la nuca penetrando, 
mi fe’ di presente cadere a terra, d'onde non fu già più 
forza di potermi rilevare; perciocchè non niuno mem- 
bro mi restò che all'animo risponder volesse. Dissipati 
i nemici, e vedutosi il mio cavallo a vota sella andare 
qua e lá per lo campo correndo, fu di me immantinente 





cercato, e da” miei facilmente trovato tra” morti, come 
morto giacer boccone; per che sollevatomi, e veduto 
ch'io viveva, fui portato in una chiesa quivi vicina. 
[...] Di poi con grandi cure ridottomi in Vinegia, mi 
sto d'ogni moto privato nel letto, misero e senza gran 
parte del senso mio...”. 


Luigi Da Porto 

La copasse e l'uciel 


Janet Bet-Yosep e Renzo Lunazzi 


ne di a la copasse i jere vignude tante voie di là 
a cjatà i siei parincj che a jerin a stà une vore 
lontan, ma no saveve cemût fâ par rivá fint ali di 
lòr e cussi e pensave e e fevelave tra di se: “Il viac alè 
tant lunc e cuant che o rivarai o sarai strache muarte!” 
Intant che e jere daúr a fá chestis riflessions al rivá il so 
ami uciel che viodintle cussi pinsirose i domanda ce che 
e veve. La copasse in prin no olsave contái, ma daspo si 
sbrocá e i contà il so probleme. 
Alore, al uciel i vigni une idee: “Forsit jo o pues judáti 
a rivá fint lá vie!” 
“E cemût po?” i domanda la copasse. 
“Stant che jo o soi bon di svolá” i rispuindè l'uciel “tu 
podaressis cjapáti te mé code cu la bocje e cussi ducj i 
doi o svolin sù tal cil." 
La copasse e restá maraveade a sinti cheste robe e i disé 
che nol jere pussibil. Ma l'uciel i tornà a di: “Si che alè 
pussibil, al baste dome che tu procuris di no vierzi mai 
la bocje, parcè che tu ás di capi che cuant che o sarin 
sù tal cil la int che e je sot nus cjalarà e si domandará: 
“Cemût puedial mai jessi che la copasse e svole?” 
Culi us lassin imagjiná a voaltris ce che al pues suce- 
di... 

Timp di istat 


Egle Taverna 


Sflandór di stelis tal cil 
a impiá il scúr. 

Odòr di ploie, 

jerbe alte bagnade, 
tormentade dal vint, 
lusinte al lusòr 

de lune di arint. 

Odòr di savalon 

che al rive 

cul vint di istàt. 

Vapòr sù dai cjamps 

e tal aiar odòr di fen. 
La gnot frescje e respire 
dopo il temporál, 
doman al sará seren. 

Une biele gjite 


Si fas par mit di di... 
Adele Zecchini 


omenie o soi stade in gjite a Grau cu la mè 

famee, in coriere par sparagná i bècs de ben- 

zine, ma no je stade une biele idee, parcè che 
il controlòr al à fat paiá al gno om dopli biliet par 
ducj chei bagais che o vevin puartát daúr. 
Rivats a Grau, o dis al gno om: “Cirin almancul di 
sparagná il biliet di jentrade e cirin un lúc indulá 
che nol covente paià.” Po ben, o vin fat cuatri chi- 
lometris e cent metris, o jerin come mus: cingul di 
salvament, materassin, radio, sporte cui panins e 
altri che no sai ce. 
A un ciert moment il gno om al sberle: “Metiti il 
cjapiel sul cjaf che cun chest soreli ti vignara di 
sigúr une insoreglade!” 
Figurasi se jo mi jeri visade di puartá une barete pal 
gno cjaf! Insome, o soi rivade a “Punta Spin” che 
o crodevi di muri. Dopo vé bevüt il cafè, puartát di 
cjase ancje chel - che o crodevi che al fos bolint, 
invezit al jere dome clip - e mangjáts i narancs, 
simpri puartáts di cjase - che o crodevi biei frescs e 
invezit ancje chei a jerin cliputs - e i panins cun 

dentri fetis di salam, mi distiri cuntun suspir di 
paradis sul lincúl, cuant che la vòs dal gno om le 
sint a ribomba tes mès orelis: “Cjape su dut, si 
torne a cjase e distrighiti che alèpericul di pierdi 
la coriere!” 

Cumò, vèso capit parce che mi è vignüt chel mal 
di cjaf e che Diu mi perdoni se mi è vignude fúr de 
bocje une peraule che alè miór no dile. 

Mancumál che i fruts no le an sintude, parcè che a 
jerin inte aghe a fa il bagn! 


A SCOTE DÈT di Vigji Mestron 


Vacancis 

Avost: il més di gjoldimi l'istât. 

Soreli che al vuaris, cil che al incjante... 
e cidinòr atòr, e pas, ma tante... 
Cemáüt, dulà? A cjase mé: in citàt! 

Presonéra 


Margherita Penzi 
Furlan di Fana 


Strenta da una tanaia, 
scjafoiada da un recuart 
penc, ch'a nal voul smamî, 
i cercji pinseirs 

ch'a na odorin di cinisa. 
Il mont lassát four 

in végla atenta; 

i mi sint vuardada 

da ce ch'i vuardi, 
sintuda da ce ch'i sint 

e intant... 

i cjapi una strada 

cenca memoria. 

Lòfs 


Gianfranco Pellegrini 


A pene che il diretór de cliniche, inte sale operatorie 
dal ICAP, al veve dát il comant vocál par procedi ae 
demolizion definitive, il component antiintrusion di 
Paxor, IA dal Istitút, al veve blocát ogni operazion. In- 
tune frazion di secont, 1 modui ogjet origjinaris de pro- 
cedure a jerin státs recuperáts dal dipuesit a direzion 
dinamiche, lá che a vignivin conserváts, e a jerin státs 
di gnúf cjariáts inte memone central, netant vie chei 
che a jerin státs impestáts dal virus di virtualizazion. Di 
conseguence, sul panel eletronic a múr de sale opera- 
torie, i dáts anagrafics che si riferivin al om sot i fiers 
a jerin di bot dal dut cambiáts: in particolár, i agns no 
jerin plui 238 ma 107, scrits in blu e no in ros. 
Cuntune vós di femine clare e salde Paxor al coman- 
dave a ripetizion di torná a inseri, inte cope dal om 
distirát a panze in jú sul taulac, la pile CMEM che il 
diretór al veve in man. Dopo che i miedis, straneáts, si 
jerin cjaláts intai voi, un di lôr i tirà sù il cjaf par podé 
viodilu in muse: nol jere Bert ma un dai vuardians dal 
Istitút! Di fat, cuant che la pile corticál e fo di gnúf 
al so puest, sul panel che al visualizave la sezion ico- 
niche dai procès di pinsir si viodevin propit i locái de 
sigurece dal tierg plan de cliniche. 

Il virus al veve lavorát juste il timp par permetii a 
Bert di scjampa, cence meti in suspiet i sanitaris e il 
sisteme di vigjilance dal Istitüt. Philp Darko, un ha- 
cker che Bert al cognosseve ben e che al jere in debit 
cun lui, par vie dal at che i veve dat intune barufe 
fúr di un dai olobordei atifs su la cueste nordadriati- 
che, al veve fat un lavòr perfet. Cun di plui, par dai 
une impronte artistiche ae sò opare, al veve virtuali- 
zade la CMEM dal vuardian dal tierç plan no cun temis 
casuái, di repertori, ma propit cui dáts de pile di Bert, 
in mût che dut al someas plui real: par chel i miedis 
a vevin viodút proietát sul visór al plasme, par un 
moment, l'ambient montan dula che l'agjent dal Cuarp 
Special, che lór a crodevin di vé li, sot operazion, si 
jere fat puartá. A pensavin che chés imagjinis a fossin 
ce che l'om, che lór a tignivin che al fos Bert, al steve 
vivint in virtual biel che al jere sot anestesie. Invezit, 
par efiet de opare di cuintrivirtualizazion dal virus, cul 
scambi che al veve fat Philp, ur vignive mostrát propit 
ce che il vèr Bert al viveve pardabon e in timp real. 
In ogni cas, cuant che al virus no i coventavin plui, 
par funzioná, i dats de pile corticál, daúr des diretivis 
vudis di Bert, Philp al veve disativát il circuit di lo- 
calizazion, di mút che nissun nol rivas a individuá il 
fuidór, ni par mec de rèt ni cu la ricercje satelitar. Il 
circuit di localizazion, che al garantive la reperibilitat 
total di un sogjet, al podeve di norme jessi di gnúf 

ativat dome intun laboratori specializat e autorizát, 
lavorant in vie direte su la unitat CMEM, cun stru- 
ments di prossimitat. Chest al voleve di che, par torna 
a jessi reperibil, Bert al varès vit di jentrá intun labo- 
ratori de Union. Obleálu a fâ un pas dal gjenar cu la 
fuarce al sarès stát un grum dificil. Che lu fasès lui di 
só iniziative, in chel moment, al jere impussibil: Bert 
no lu voleve, cundut che al savés ben che un CSI alè 
par definizion reperibil. Se nolèreperibil, alore alè 
ad in plen un disertór. 


Intal mec des monts, il scúr de sere al ven indenant 
plui ae svelte che no in planure. E jere passade si e 
no une mieze ore di cuant che Bert al jere svolát vie 
dal ICAP e li, sot di pecs e pins altonons, si viodeve 
aromai póc e nie, si ben che la fumate si fos sfantade 
vie cuasi dal dut. Bert al decide di fermasi, par passa 
la gnot. Nol veve premure. Al jere trancuil. E nol veve 
póre di nie. Al jere pront a frontá cualsisei torment se 
la prospetive che al veve denant e jere la demolizion 
definitive, ven a stái la cancelazion fisiche dai dáts 
de sò pile neurál. Chest al voleve di muart vere, cen- 
ce plui nissune pussibilitát che la pile e fos plantade 
intune altre custodie. Par chel al jere scjampát, cul 
progjet di cjatá für in cualchi cjanton de Union la só 

custodie origjinarie, corompi un chirurc par fai fa, sun 
ché, il traplant de pile e passá i ultins timps de sò 
vite inte stesse configurazion dai prins agns, almancul 
fin cuant che no vessin rivát a cjapálu. Intant, par 
comencá, al veve contatát un ami di Philp, che al 
lavorave intal repart di psicochirurgjie dal ICAP, propit 
li che a varessin vòt di praticái la cancelazion, e chel 
1 veve procurade une liste cui sits di dute la Union 
indulà che a jerin lis vascjis di sospension crioniche 
des custodiis. Su la Tiere a 'ndi jerin novantevot. Un 
al jere li dongje, intai soteranis dal ICAP. 

Al fo propit biel che al pensave cemút forá i controi 
de vigjilance de cliniche che al sinti a rugná pe prime 
volte. 

Il rumòr al vignive di drete. Par istint Bert al slungjá 
la man viers il russac che al veve puartát cun se e 
lá che al tignive dentri, jenfri il vestiari, il fusil a 
rais termics, la Beretta di ordenance dal Cuarp, che 
lui al doprave cun palotulis rinfuarcadis, e il pugnál 
a reazion chimiche. Ma nol veve il timp par armási: 
une altre rugnade, a campe, e une tierce denant di 
se, plui dongje de prime, i vevin fat capi che, in ché 
ocasion, come che i vignive mecanic dal condiziona- 
ment CSI, al varés scugnút doprá, tant che armis, lis 
mans e i pits. 

No jere une situazion gnove, par un come lui. Al pro- 
vave dome un fregul di fastidi pal fat di no podé viodi 

il so nemi. Ma dopo un moment, jenfri l'ombrendl dai 
troncs grues dintorsi, al olmà lis sagomis di trè lòfs, 
che si movevin planc e cul cjaf bas ator di lui. Al tor- 
ná a provà a vicinasi cautelòs viers il russac, otignint 
dome di fà rugná plui fuart lis trê bestiis. Al jere miór 
stà fer e preparasi a difindisi dal atac iminent. In chel, 
di un cret che al saveve di vé daúr de schene, Bert al 
sinti une asedade signestre. Si voltà di scat, juste in 
timp par viodi un cuart lòf, plui grues dai prins trê e 
cuiet fin in chel moment, che al veve a pene petát il 
salt viers di lui, di parsore dal cret. Svelt tant che un 
felin, Bert al slungjà i bracs indenant e, cu la man 
drete, al grampà il lòf pal gargat e, prime che la bestie 
e rivàs a muardilu, jal crevà cuntun moviment sec e 
studiat. Intant che il lòf al colave par tiere muart, chei 
altris tré a jerin za partits a balçs cuintri di lui. 


La prime frece e riva di campe. Cuntune sivilade e un 
bot sort e strapassa fúr par fúr il cuel dal lòf ae diestre 
di Bert. Cence vite, la bestie e fini parsore di chè che 
l'om al veve fate für cu lis sòs mans. 

Une altre frece, rivade de bande contrarie rispiet ae 
prime, e sprofonda tal pet dal lòf che al atacave Bert 
di man campe, fasintlu colà, dopo di une cainade, póc 
distant di chei altris doi. 

Il lòf di mieg al veve za dat l'ultin sburt, cu lis gjambis 
daúr, par saltái intor e Bert al jere za pront a gafálu 

pal sgrasaiár ma, propit cuant che l'agjent dal CSI lu 
veve brincát e i steve strenzint lis mans ator dal cuel 
par crevájal, une frece, jentrade pe cope a pene parso- 
re des sòs mans, e jessè di une buine cuarte pe bocje 
spalancade de bestie e si fermà insanganade denant 
de muse dal om. 

De precision dai tirs, Bert al capi subit che, ancje in 
chest cás, nol varés vude nissune pussibilitát di rivá a 
slungjá lis mans sul so russac par tirá fúr lis armis che 
al veve dentri, soredut dopo di vé alcát il cjáf e di vé 
viodút che vot creaturis, di forme umane ma dal dut 
cuviertis cun piels di lóf e cul music des bestiis mett 
parsore dal cjáf, a stevin in cercli ator di lui e i siera- 
vin ogni passag. Trè di lôr a vevin i arcs in tension, cu 
lis frecis pontadis inte só direzion. 

Dopo nancje un minút, Bert al cjaminave cu lis mans 
peadis daúr de schene intal miec di une picule proce- 
ssion di creaturis che a someavin lófs a dós gjambis. 
Un di chei, daúr di lui, al puartave il so russac cu lis 
armis e lis tutis mimetichis dal Cuarp. 


*k*k**k 


«Fie mê, e je ore che tu ti rassegnis. A son passâts 
aromai cuasi cinc agns di cuant che Rob, inta chê di 
maledete, al è lât für a cjace di bessôl e nol è plui 
tornât aes Grotis. No tu puedis continuâ a spietâlu par 

in vite. Bisugne che tu pensis par te...» 

«Pari, tu sás cemût che le viòt.» 

«...E che tu pensis ancje par to fi.» 

«O fasin chest discors une di si e une di no. Nol coven- 
te che o ledin indenant.» 

«E invezit al covente. Tu tu às bisugne di un om e il 
frut al à bisugne di un pari. Al è plui di un cjacadór, 
aes Grotis, che al fasarès fúc e flamis par cjapati in 
cjase, te e il picul.» 

«Jo no ai bisugne di un om. No mi passe nancje tai 
siet sintiments! Se cualchidun al à il sanc che i bol, 
che al ledi a disfredásal inte Bút! E il frut al sta ben 
cemút che al è e dulà che al e. Visiti: Zork al sa che so 
pari al e chel che la int e nomene, intai discors, tant 
che Rob il Gjenerós e, ogni sere, prime di indurmidisi, 
mi domande di contái alc di lui. Al sa che al è für par 
une cjace lungje e dificile ma, come me, al è sigúr che, 
o prin o dopo, al tornará aes Grotis.» 

«Iriel, cîr di resoná!» 

«O ai za...» 

In chel, lis vuacadis dai cjans su la bocje di ingrès dal 
landri al deventà di no podé sopuartálu. Iriel e so pari, 
il dean dal sit, a jesserin intal camaron a plan tiere 
lá che a rivavin par solit lis scuadris dai cjacadórs. 1 
oms de scuadre di Gust, tornáts pòc sú pòc ju une ore 
prime, a vevin a pene finit di sparti e di dá für il botin 
aes fameis che a vivevin aes Grotis e cumo si devin 

ator par fâ tasé i cjans. La int e jere cunose di capi 
cemút mai che la scuadre di Isman, il Fumul, parti- 
de cuant che Gust al jere rivát cui siei oms, e fos za 
tornade dongje. Ma a pene viodude la cjacade, grancj 
e picui a jerin restáts a bocje vierte. No di sigúr pai 
cuatri lòfs bocons che i cjacadórs dal Fumul a vevin 
butáts par tiere denant di lór: chei a jerin usáts a vio- 
diju e, intune altre ocasion, a saressin láts di corse a 
palpáju e a cjarecáju par sinti la bontát dal pèl. Cheste 
volte, invezit, a jenn restáts fers, incocalits a fissá il 
presonir che i oms a vevin puartát cun lòr. 

Ancje Iriel lu cjalave. E a man a man che e scrusigna- 
ve ogni plee de muse inte lús trimuline des falis, si 
ingusive simpri di plui. A nissun i vigni il suspiet di 
cui che al podés jessi chel om ben plantât, vistút cun- 
tune strane mude a maglis verdis e maron, cui cjavei 
curts curts, la muse sporcje di sanc e lis mans peadis 
daúr de schene, fintremai che, intal cidin complet dal 
stanzon, cun dut il flat che e veve intai polmons e la 
disperazion rabiose ingrumade vie pai agns che e jere 
restade bessole, Iriel no berlà: 

«ROB!» 


3 O 0 NION AUNA 

SETEMBAR 


S. Egjidi Abát 

S. Elpidi Abát 

S. Grivór il Grant 

S. Rosalie Vergjine 

B. Taresie di Calcute Muinie 
S. ZACARIE PROFETE 

La Madone di Barbane 
Nativitát de Madone Il Perdon di Madone di Mont 
S. Pieri Claver Predi 

S. Nicolau di Tolentin Predi 
S. Teodore Martare 

Ss. Non di Marie 

S. ZUAN CRISOSTOMO V. 

La Sante Cròs 

La Madone Dolorade 

Ss. Corneli e Ciprian Martars 
S. Robert Belarmin Gardenál 
S. Josef di Cupertin 

S. Genár di Napuli Martar 

S. FAUSTINE MARTARE 

S. Mateu Vangjelist 

S. Maurizi Martar 

S. Piu di Pietrelcine Frari 

S. Pacjific Frari 

S. Aurelie Piligrine 

Ss. Cosme e Damian Martars 
S. VINCENS DE' PAOLI PREDI 
S. Venceslau Martar 

Ss. Gabriél, Michél e Rafaél Arcagnui 
S. Jaroni Predi 





Sergio Altieri, La bellissima e leggiadrissima Madonna Lucina Savorgnana 


u 


... ad aprire quella finestra venne, e fattasi fuori lo vide: [...] 
Che fate qui in questa hora cosi solo? 
Et egli già riconosciutola rispose: 
Quello che amor vuole. 
- Ese voi vi foste colto, disse la donna, non potreste 
voi morirci di ligiero? 
- Madonna, rispose Romeo, so ben che io vi potrei age- 
volmente morire; e morrovici di certo una notte, se non 
m'aiutate; ma perché son ancho in ogni altro luogo cosi 
presso alla morte come qui, procaccio morire piti vicino alla 
persona vostra che io mi possa: con la quale di vivere sem- 
pre bramerei, quand'al cielo et a voi sola piacesse”. 
Luigi Da Porto 

La presince dal pinsir di 
Pier Paolo Pasolini 


Eugenio Di Barbora 


iel leint la opare teatrál di Pier Paolo Paso- 

lini I Turcs tal Friul o ai capit cetant atuál 

che alèil messac dal grant poete dedicát al 
Friül e a la só int. Di fat Pasolini cun cheste opare 
alegoriche, al met in clár la memorie storiche dal 
Friûl. Inte opare si imagjine fats di pòre, trements, 
capitáts cinccent agns prime, dal mil cuatricent 
cuarantecuatri intant de invasion dai Turcs su la 
tiere furlane. Il poete, fasint fevelá i siei atòrs, al 
condane la rassegnazion e il fatalisim de int furlane 
che e vif come muarte di secui e secui, cence storie. 
Pasolini al patis par chest stát dai fats. Lui al brame 
la fin di chest vivi muart e al scrif: A vegnara ben il 
di che il Friúl al si inecuarzara di vei na storia, un 
passat, na tradission! Chestis ideis e chescj valòrs 
ju torne a di intune poesie Friul. Pier Paolo Pasolini 
al pense ae nestre int, al brame che al nassi e al 
cressi l'amòr pe lenghe e pe leterature di cheste 
tiere furlane. 
La storie nus insegne che cui che al vif par secui 
intal fatalisim passif al devente sotan e imbroiat 

des autoritats che a comandin. Da I Turcs tal Friul 
a son zaromai passáts plui di sessante agns e vué il 
probleme de lenghe furlane al è tornát, propit come 
che al á vút scrit Pasolini. 

Vué, nó furlans, ancje se o sin in stát di capí che 
1 sorestants a mangjin cun supierbie, sevi che si 
viodi, sevi che e vegni fate sot vie, sevi che e vegni 
cuvierte cuntune mascare, no sin bogns di fá ce 
che nus covente e che nus puarti ben. Putropis vol- 
tis la vite dai furlans e je stade inmaneade intune 
competitivitát estreme bagnade di emigrazion, sa- 
crificis, dolórs e vizis. I sorestants no an mai volút 
che la int dal Friúl e vivès des e cu lis sòs lidris. 
Par chestis resons il messac di Pier Paolo Pasolini, 
grant poete, misteriosementri muart copát a Rome 
dal 1975, al reste ali, come intal limbo, testemoni 
di un Friûl di tancj sotans. Di fat lis falsis informa- 
zions nus an fats bogns di nuie soredut tal pinsir 
libar, tal capî i valòrs che nó o vin, tal fà pal nestri 
ben e tal fà valè i nestris dirits. Vuë Pier Paolo 
Pasolini al insegne di no stà sot a patî, di deventà 
citadins libars e ben informàts. 

Sarvignan 


Angela Del Bianco 


Poiát sul plan 

tra Palme e Aquilee 

si cjate Sarvignan. 

I fasin di corone 

lis schiriis dai vignài 

i práts, i boscs e i lücs 
che a jerin paronál. 

Tal miec e passe une aghe 
calmute e silenziose 

e chei dal lüc le amin 
tant che une morose. 
La lune si spiele 

ta chel flum cussi cidin 
fin che la Ave Marie 

e sune in prin matin. 
Cul soreli, Sant Michél 
ad alt e di bessól 

si spiele ta chés aghis 
cu lis cjasis dal Mesól. 
Parmis de glesie viere 
cualchi alc al è restát 
di ce che il "Flagjel di Diu" 
al veve disdrumát. 
Tune piçule plaçute 
Sant Jeroni al è metút 

un fregul di glesiute 

che i Alpins a án mantignút. 
Tra la elare e i pói 

une glesiute viere 
scuindude e sta pal tiei voi. 
Di Bresciani la Capele 
cuntun Crist grandonon 
che i Sarvignanés a venerin 
cun tante devozion. 

Tal viert, il Domo 

al slargje ï bracs 

e al clame cun amòr 
“Vignit a ringrazid 

e adorá il Signór”. 

In Place Grande 

tra il vert che ï fòs onòr 

la Toresse e impere 

e e fâs ce tant lavór. 

I Sarvignanés a fasin 

bon acet al forestir 

che cognossút il sít 

si incjase vulintîr. 

E ducj insieme a cirin 

di onorá il País 

cun tantis ativitáts 

e i sintiments plui vifs. 

Tu Sarvignan, cul timp 
plui grant tu deventarás 

e che Diu ti concedi 

di vivi simpri in pòs. 

L'anel di ram 


Bruno Marcuzzi 


Furlan di Pingan 


corùt la vòs ch'a è rivade tal pais di vie pa 

l'Italie une frutate par gioldi un poc di arie 

furlane e a ciatá la none. Si sa che tal paisut, 
ch'a no si vet a rivà tante int foreste, la notizie si è 
slargiade di bocie in bocie come macie di vueli. La 
curiositàt di conossile a ere grande e a mi à becàt 
ancie me, par giunte a disevin che la frute a ere 
ancie biele. Une sere tor ore di cene mi soi vissinàt 
a la sò ciase par podéle viodi. Mi pareve che la int 
che incontravi pe strade a mi lees il penseir e a 
indovinas sin ch'i gevi a spià. I ciaminavi rasant 
chei mùrs ruspiòs de contrade come par volè fami 
invisibil, l'arie nulive di bon odòr di polente cuete 
e di lidric cuinciàt cul argiel. I rivi vissin da la ciase 
e mi fermi fra un arbulut di bos e une vît; dopo 
un moment i sint vòs vissines e viòt jessî de ciase 
un batuful di bombás celest, ciavei biondos e une 
musute come un agnul: e tignive par man un frutin 
piciul ch'al veve inte manute une balute di gome 
che apene fòr de puarte al à tirade intal curtìl e a 
è juste vignude a fermasi vissin di me. La frutate a 
lasse il piciul e a ven sviers di me par ciapà sù la 

balute. Mi viòt, mi ciale, mi rit, jo i ciapi sù la ba- 
lute, i la doi in man. Jo dut stralunát, emossionát 
pal fat di sei stat scuviert i ai sintüt une flamade 
te muse, sicür ch'i eri deventàt ros come une bore. 
I dis oila, i sin cialas tai voi. Voi che ridevin di 
alegrie e in fons ancie alc di birichin, a veve indu- 
vinat el motif de mè presince. A veve come me dodis o 
tredis ains. Torni a ciase mè dut content cul ciaf plen 
di sghiribis e lusignutes e il penseir di tornále a viodi. 
Di fati cualche di dopo a ere domenie, i le viòt che 
insieme a la none a lave a Messe grande. Fasint il pote 
mi soi vicinat e i ai dit se tal dopo misdi a vignès cun 
me a viodi a rivá il treno in stassion. Par me, frut di 
pais, mi semeave une grande robe viodi a riva e parti 
il treno parcè che cun lui a rivave e partive la mè fan- 
tasie viagiant pes grandes citás e puesç meraviliòs che 
vevi sintüt a nominá dal gno papà e dai mié fradis pui 
granç. Par lie no ere une novitàt, però a acetàt l'invit. 
I saressin ciatàs tal so curtil; cussì al è stat. 

A jes di ciase in compagnie da le none. I ai pensàt 
che la none no ere mitude tal programa, e di fati a 
nus à dit: - Vait e a cinc di sei a ciase -. La frute a ere 
vistide cun tun abitin estif clár e vaporòs, a semeave 
une pipine. 

Il ciel al ere seren cun cualchi nuvulute blancie di ca e 
di la, un'ariute ch'a moveve les fuees dai arbui. Dut al 
ere biel chel di. Mentri ch'i ciaminavin pe stradute in 

miec dai Camps par rivá sul fossalon là che sot a ere 
la ferovie e la stassion, mi sfuarciavi par ciatá alc da 
di, però nuie mi vignive sà apropriat par cominciá un 
tic di conversassion fin ch' sin passas vissin la ch'al 
ere un bar di margarites e lie dute contente al viodi- 
les. Vissin a erin ancie atres rosutes di ciamp. Alore 
i ai dit: - Vutu ch'i ^n ciapi su cualchidune? - Mi à dit 
di si, alore la lenghe si e siolte un pòc. I ai dit: - Ti 
plasino i flòrs? - Dut a i plaseve, dut al ere biel, roses, 
ciel seren, plantis, dut il creàt in chel di al rideve 
insieme cu las nestres animes e il nestri spirit. Dut in 
chel di al ere pui biel. Si lu vedeve tai nestris voi. 1 ai 
fat un macetut e 1 lu ai dat. Ciapanlu la só manute a 
è ingredeade inte mè. E chel contat cun ché manine 
a nus à conturbàs duciu doi. I sin cialàs tai voi. I siè 
celesc come il ciel a ridevin, i mié i cròt ch'a giravin 
tor o tor come une gurlete. In chel di les rosutes dal 
ciamp umiles e semplices, giales, blancies e di tanc 
atris colórs a mi semeavin un tapèt di colòrs fat a 
pueste par nò, par alegranus. Rivas su la cueste ch'a 
dominave la ferovie e la stassion, sin sentás sul prat 
contansi de scuele e dai esams a pene concludús pòc 
timp prime. Di ce podevino fevelá se no di scuele o 
dal panorama che vevin devant. Dopo un pòc i sintin 
un ciuf ciuf di lontan. Al rivave il treno e di fati pòc 
dopo sbufant e cuntun rumor di feralie e il ciulá dai 
frenos si ferme in stassion e i passegèrs montavin e 

dismontavin inmulucas intune nuvole di fum. Cu la 
emossion sin ciapas par man entusiasmas sin giras un 
cuintri l'altri tan’ vissin che a è scocade une bussadute 
inocente e pure come chei flòrs ch'a veve tal brac. 
Dopo di chel jo mi soi giavat dal gno dèt un anelut fat 
di ram giavàt di un fil di eletricitàt. I lu ai mitüt tal so 
dèt come segno saio jo di ce... Forsiti pensavin duciu 
doi che cussì i saressin comprometùs come muròs cence 
atris discors. 

Pòc timp dopo a è partide par torná cui siè gieni- 
tòrs. In chel di i soi rivàt in stassion un poc tart e 
il treno al partive. I l'ai saludade un pòc di lontan e 
inmò vuè dopo tanc ains mi par di viodi chè manute 
blancie che mi diseve adio dal fignestrin. 

Pai 


Giovanni Maria Basso 


Furlan di Orsaria 


Tu ás comencàt 

tel mit plui grant, 
regalanmi la vita. 
Mandàt a scuela e a dutrina 
par che o savès 

fâ di cont 

e che o disbratás 

li rubis di glésia. 
Sbugjelanti di lavòr 

tu ás pastanát 

un scrusup di lúc 

par che o vedi un sotet. 
Tu cjatavis 

simpri tant timp 

par milanta vòns, 

ma un manlamp, 
dome un marilamp 

no ti a vansàt 

par dòmi una bussada. 
Dome chist di te 

no ai vit. 

Pai, 

tu beat omp 

tu aris fat cussi. 

Jo no ai vit 

cúr di fálu 

e chist rimuars 
dentrivia mi rimula. 
Ma siaranti te cassa 
lu ai fat 

pe prima 

e pe ultima volta. 


LU A DITE... CJOSSUL! par cure di Vigji Mestron 
H. Hoover Beats i zovins, parcè che a ereditaran il debit 
public. 


I. Louis Par di la veretát, no ami i bécs, ma mi calmin i gnerfs. 


K. Mansfield Si varès di odeá i bêçs, ma jo o odei di plui il 
no véju. 

Amòr cenca confins... 
Eldi Toniutti 


Furlan di Davár 


ai simpri nudrit una profonda stima e una sin- 

cera amirazion par Carlos Kleiber, un tra 1 plui 

grancj diretórs di orchestra dal secul passát. No 
ai mai vòt la fortuna di scoltálu e viodilu a dirigi 
dal vif, un dai siei rárs e storics Concerts, La per- 
fezion tecnica e l'assolüt valór das sòs magjistráls 
esecuzions, che sól in cualchi cás al veva acetát di 
regjistrá, a restin di riferiment e a entrin a bon dirit 
ta storia da musica. 
Nassút ai prins di Lui dal mil núfcent e trenta, alè 
mancját tal doi mil e cuatri ai tredis di Lui, nomo 
siet més dopo di “Stanka”, l'unic grant amor da sò 
vita, insieme cu la musica. 
Stanislava Brezovar, a era di fat, una balerina cla- 
ssica slovena, che lui al veva conossút e sposát a 
Düsseldorf. Muarta a sôi sessantasis agns, a è tor- 
nada a ponsá in pás par simpri, ta calma eterna 
dal so piçul borc spierdút di cuatri cjasas, rimpinàt 
insomp di una val anonima da Sava, sierada tra las 
monts dal so biel país, che a la án vioduda nassi. 
Cuant che encje par lui al e rivát il moment di lassá 
chest mont, al á coronát la só ultima volontát, ché 

di jessi soterat cun jé ta stessa tomba. 

Una di, bessòl, neveant, dopo vé girat e cerút a 
lunc, i soi rivât a cjata Konjsica, un paisut four 
dal mont, par visitá chest picul simiteri. Ator di 
una glesiuta, sòl cualchi modesta lapide scura di 
marmul e tra dutas, una da pit in piera clara, la plui 
semplic, la lòr. 

Inciduda tal clap nome una cròs, non, cognon, data 
di nassita e di muart di ducj i doi. Emozionát e di- 
sin pir comovüt, di front a tanta umiltát, che a fas 
rifleti pardabon, i ai pensât: simpri units tal ideal 
da musica inta lòr vita e leáts encje cumò, par duta 
la eternitát... 

Che il Signòr ju veti in gloria, Amen! 

Jo no ai mai fevelat par furlan 


Lidia Dreolini 


o no ai mai fevelat par furlan. Une biele di di 

Zenár o ai cjatat inte casselute de pueste un 

sfuei dal Comun di Muimans dulá che si dise- 
ve che e jere rivade la ore di organizá un cors di 
lenghe e culture furlane. Sul moment no ai fat cás 
ma po, cjapade de curiositát di savé la storie e lis 
tradizions di cheste nestre tiere, o soi lade a notami. 
Inte prime lezion e je stade ancje la presentazion 
dal “Strolic pal 2008”: no savevi ce che al fos, ma 
o ai volút vé une copie di chest Strolic, che za mi 
plaseve. 
E po vie indevant a lis lezions, insieme cun altris 
personis: in chestis dós oris il gno cúr si jemple di 
gjonde e o cjati la pás. 
No ai mai fevelát par furlan ma il gno cür al è furlan: 
no larès mai a vivi für dal gno Friúl, lontane di che- 
ste tiere fate pursi di tiere ma ancje di int, di lücs 
maraveós, di bon vin e di buine mangjative, di bono- 
dòrs, di strussiis, di ingòs, di bon acet. Il gno Friúl 
mi da vite, fuarce, e ogni volte che mi ven incuintri 
o torni a nassi; il gno cür frutin mi fas torná iniment 
cuant che di picule, cu la biciclete o corevi svelte vie 
pai trois dal gno país, di jerbe e di tiere e l'aiar mi 

vignive intor e mi jemplave di gjonde e di vite. 

Par dut chest o soi seneose di cognossi plui a fonts 
chest Friúl e di fat chest an, cul gno om e cui nes 
tris fruts o vin decidút di lá a torzeon pal Friûl, par 
viodi, ciri, cognossi, chel che ancjemò no savin. 

E je vere che i timps a son gambiats, ma o cròt che 
dome cul cognossi lis nestris olmis, di indulà che 
a vegnin lis nestris tradizions, il savór des piculis 
robis, cjalant intal frutin che alèdentri di nò, dome 
cussi si pues cjata la nestre ligrie, la gjonde, la sere- 
nitat. Cussi alèstat par me. 

Mès 


Mario Martinis 


Ogni més al ten lizér di emozions il mio cúr 
parcè che apene cjalát sul gnúf lunan 
al è picját aes sòs zornadis za cjamadis di ricuarts. 


RISCJELADIS di Eddy Bortolussi 


Tai Agns ‘20 si rideve cussì 

“Trops agns aial to pari?” 

“AL à di vé la mé etát...” 

“Ma anin po! Ce distu?” 

“A disin púr che al è deventât pari cuant che o soi nassút jo!” 

S. Taresine dal Bambin Jesi 
Ss. Agnui Custodis 

S. Cjandit Martar 

S. FRANCESC DI ASSISI FRARI Patron de Italie 
S. Luis Scrosop Predi 

S. Brun Abât 

La Madone dal Rosari 

S. Demetri Martar 

S. Dionís Martar 

S. Denêl Profete 

B. ZUAN XXIII PAPE 

S. Serafin Frari 

S. Edoart Re de Inghiltere 

S. Calist Pape 

S. Taresie di Avile Muinie 

S. Margarite M. Alacoque Vergjine 
S. Ignazi di Antiochie Martar 
S. LUCHE VANGJELIST 

Ss. Martars Canadés 

S. Rene Martare 

B. Carli I Imperadór 

S. Donât Vescul 

S. Zuan di Capestran Predi 
La Madone di Gracie 

S. GRISPIN MARTAR 

S. Evarist Pape Martar 

S. Flurinç Martar 

Ss. Jude e Simon Apuestui 
S. Ermelinde Vergjine 

S. Benvignude Boiane Vergjine 
S. Lucile Vergjine 





Michele Ugo Galliussi, La Lucina la va sposa a un Savorgnan 


Luigi Da Porto si riprese faticosamente dalla tremenda ferita, 
e rimase “zoppo e debole”, com'ebbe a scrivere, per tutta la 
vita. E siccome Vicenza era stata conquistata dagli imperiali, 
rimase a Venezia fino al 1517, quando poté rientrare nella 
sua città, nuovamente sotto le ali del Leone veneto. 

Ma a Venezia, un giorno, probabilmente del 1517, senti dire 
che Lucina era andata sposa a un Savorgnan del ramo di 
Antonio, cioé a un suo parente alla lontana (la Repubblica 
di Venezia aveva bisogno di una famiglia Savorgnan rappa- 





cificata per la tranquillitá del suo governo sulla Patria del 
Friuli (del suo “governo indiretto” secondo la definizione 
dello storico americano Edward Muir), e la notizia fece sor- 
gere in lui l'idea di scrivere una novella per raccontare, con 
opportune dissimulazioni, il suo infelice amore. 
Nacque cosi, verosimilmente nel 1524, la più bella no- 
vella del Cinquecento italiano, significativamente dedi- 
cata “alla bellissima e leggiadrissima Madonna Lucina 
Savorgnana”: una dedica rivelatrice, se risaliamo al 
contesto friulano del 1511. 

G.E. 

Nuvices di une volte 


Noemi del Forno 


Furlan di Colorét 


ne volte, cuant che doi fantats a morosavin 

e a vevin voe di maridasi, a ere l'usance che 

prime di dut, el moròs al doveve la a fasi co- 
gnossi te famee di jé e palesá las sòs intenzions. Se 
dut al ere lat ben, al podeve, alore, presentá cheste 
fantate a só mari. Cheste só mari, prime di palesá el 
so paré, i faseve passà une sorte di esam. Mé none 
Vigje mi contave chest fat che cumò us contarai, 
ch'al ere propit sucedút a Colorèt. 
Un fantat al veve compagnát la sò morose li di sò 
mari, le veve presentade e dopo... al ere fuit, lassant 
chestes dòs femines in grant lancúr. 
Al ere rivát el moment des proves. La madone a 
ordene a la fantate di scova la cjase (vala di la cu- 
sine; une volte si le clamave cussì) e jê a fas benon 
chest lavòr. Dopo a la fantate i tocje scussá un biel 
zei di patates. E ancje chest lavór al è fat ben: la 
scusse no è ne masse gruesse, ne masse fine. Propit 
une brave fantacine! Ma cumò al mande el tierc 
lavòr, el plui impegnatif: taid e cusi une cjamese di 
omp! Duncje dopo vé taiat cheste cjamese, la fan- 
tate si sente tal curtil e a scomence a cusile. Al va 

dut benon, ma rivanta las manies, la fantate a zire 
e a rizire chestes manies, ma no cjate el sistema par 
tacales al cuarp de cjamese. 

Intant la madone a zirave pal curtil, a fevelave pal 
so cont, corint daúr al gjat e la fantate a pense 
ch'a sedi lade für di cjáf, ma si met a scoltále e a 
sint: “Mostro di un gjat pelós, manie drete e bús 
ledrós!” 

La fantate à capit a la svelte el significát di chestes 
peraules, si é metude a cusí di buride e intun mari- 
lamp a fo finide la cjamese! 

Intant la madone a veve preparát un bon gustá. 1 
omps a rivarin in cjase, si sentarin atór de taule e 
dopo vé savút che la fantate a ere propit une vore 
brave, a faserin fieste e si meterin a fevelá, ben 
s'intint, di gnoces. 

RISCJELADIS di Eddy Bortolussi 


Mozart e Haydn Une sere, Mozart al presentá a Haydn il 
spartit di une sunade che al veve componút e al scometè cun 
lui, une butilie di champagne, che nol sarès stat bon di sunale. 
Haydn al acetà la sfide e si metè subit al piano a suná il toc. 
Rivát ae fin pero, propit biel che lis mans si cjatavin une di ca 
e une di lá de tastiere e al varés scugnút suná un tast juste tal 
miec, si fermà. Al cjalà Mozart e i disè: “Nol è pussibil!”. Alore 
Mozart si sentá al so puest e si meté a suná trancuil dut il spar- 
tit. E ae fin, co al rivà a ché note che a Haydn i pareve impussibil 
di rivá a suná, Mozart al sbassà il cjaf e le sunà...cul nas! 

Il spieli e il mantel 


Matteo Pascoli* 


fas simpri miór che o pues par che i miei 

lavórs a vedin il valór sei di spieli sei di man- 

tel. Di une bande, une architeture e varès di 
jessi une robe buine di resisti a une voglade atente, 
buine di rispuindi se metude in forsi tant che ogjet 
artistic e buine di rifleti, come un spieli, un mo- 
ment precís tal timp, il disvilup di une culture, di 
une societát o di un sisteme di valòrs. 
Di ché altre bande, la opare e varès di deventá part 
dal Lic, rivá a span inte code dal voli e lá vie cence 
fa rumór, fasint in mòt che l'om al puedi fa ce che 
al fas ogni di: lavorá, polsá, studiá, durmi, cusiná, 
mangjá, in fin dai fats, vivi. 
Come un barcon: di une bande, al varès di jessi vio- 
dòt e judicat tant che un element dal edifici, come 
une peraule di une lenghe. Al varès di jessi stazát 
in cheste maniere, ma di ché altre bande al varès di 
spari e lassa che il voli al cori e che l'aiar al passi, 
lassantnus viodi dome dut ce che nolèbarcon. 


* Gjavát für di Alejandro Aravena, “Progettare e costruire”, Santiago del Cile, e 
voltát par furlan. 

Barbe Lolo in trincee 


Cristina Lirussi 


arbe Lolo si jere maridát cun agne Vitorie. 
In timp di vuere al jere in trincee sul Cjars. 
Lu vevin metút di vuardie e al veve di segná 
il timp che al passave vie pe gnot, ma al veve sium 
e cussi al à pensât di fa il diari di dute la gnot di 
prime file. Vie pe gnot alè passát il capopuest a 
controlá e al á cjatát che Barbe Lolo al veve segnát 
dut il timp prime de ore. 
“Ma se o fasés cussi no si cuiste vitorie!” i disè, 
avilit, il capopuest. 
“Tant jo” i rispuindè barbe Lolo “le ai sigure a cja- 
se. Magari magruline, magruline, ma le ai sigure a 
cjase che mi spiete!” 

La mé tiere 


Annalisa Gasparotto 


Cuale ise la mé tiere? 
Ise cheste la mé tiere? 
Si e je cheste la mé tiere. 


No soi nassude achi, 
ma lis més lidris a son achi. 
Si cheste e je la mé tiere! 


La mé tiere e je plene di vert, 

di aghe, monts e di soreli. 

Si, cualchi volte ancje di fumatis, 
ma cheste e je la mé tiere. 


0 soi sigure, 
jo o aparten a je 
e je e aparten a mi. 


Si, si! 

No pues sbalid, 

cheste e je propit la mé tiere, 
la mé splendide tiere furlane! 

Acrostic di pinsir. “Beats i ultins 


se i prins a an creance” 
Paolo Del Frate 


l è un proverbi popolár che al somee pòc vèr. 
Vuë si disarés beats dome i prins parce che 
no viodin dai puars e si disinteressin di chei 
che a an tantis dificoltáts. 
Mal an dite di picul biel che o gustavi. A mi mi 
someave che l'ultin che al rivave in taule par gustá 
si servive ancjemó ben se chei altris a vevin vút cür 
di lassái intes padielis bogns bocons. 
A scuele il proverbi nol funzionave parce che l'ultin 
al veve di copiá 1 compits cence che la mestre si 
inacuarzès. 
Intes voris dai cjamps, l'ultin al leve biel planc e al 
veve di sintilis par vie che i disevin che nol rindeve 
come chei altris braurins o che nol saveve contále. 
O pensi che la int furlane e vedi tantis pretesis in chest, 
sevi che si trati di carpentir, di manuál o contadin; du- 
tis personis che intes voris no son mai lis ultimis. 
Si dis ancjemò “Salt, onest, lavoradòr” al popul 
furlan. Cumò, in di di vué, tant al e gambiát: no 
si ten cont dal lavòr fat ben, ma pluitost dai bècs 
vuadagnáts a furbo vie. 

La biele modernitat e je fate di programadòrs di 
computer, no di faturis e strussiis come za agns. 
Pursì no si è contents, come in ché volte! 


LU A DITE... CJOSSUL! par cure di Vigji Mestron 


Giovanni XXIII “Mi capite dispès di dismovimi di gnot, di 
pensá a problemis seris e di decidi di fevelant cul Pape. Dopo mi 
svei dal dut e mi visi che o soi jo il Pape!” 


M. Marchesi Il prin abonát al telefon al è deventát mat: nol 
saveve a cui telefoná. 


186 OTUBAR 


A SCOTE DÈT di Vigji Mestron 


Alèdestin! 
Nus tocje lavorá istàt e unvier, 
par mantignisi sèt, famee e Guvier. 


Cara moglie ti lascio... 

Ae vedue di un client 

al lei il testament il siôr Nodár: 

“Cara moglie; ti lascio...” 

al plee il sfuei, lu met intal armár. 
“Che al scusi, siór Nodár: mi lasse ce?” 
“No i lasse nuie: le à lassade jè!” 

DUCJ I SANTS 

I Muarts 

S. Just Martar 

S. Carli Borromeo Vescul 

Ss. Martars di Aquilee 

S. Lenart Rimit 

S. Ernest Abât 

S. GOFRÊT VESCUL 

S. Oreste Martar 

S. Leon il Grant Pape 

S. Martin Vescul 

S. Josafat Vescul 

S. Diego Frari 

S. Clementine Martare 

S. ALBERT IL GRANT VESCUL 
S. Margarite di Scozie Regjine 
S. Lisabete Regjine di Ongjarie 
Dedicazion de Basiliche Vaticane 
S. Matilde Muinie 

S. Otavi Martar 

La Madone de Salút 

FIESTE DI CRIST RE 

S. Clement I Pape 

S. Crisogun di Aquilee 

S. Catarine di Alessandrie M. 
S. Dolfine Vedue 

S. Valerian di Aquilee Vescul 
S. Mansuèt Vescul 

I DI AVENT 

S. Andree Apuestul Martar 





Paola Bellaminutti, ...forse de amore sospinto verso Udine venendo... 


“Haveva io per continuo uso cavalcando di menar meco 
un mio arciero, homo di forse cinquant'anni, pratico 
nell'arte e piacevolissimo; e come quasi tutti que’ di Ve- 
rona (ove egli nacque) sono, parlante molto e chiamato 
Peregrino. Questi [...]. Innamorato sempre si ritrovava, 
il che al suo valore doppio valore aggiugneva. Onde le 
piú belle Novelle, e con miglior ordine e gratia si dilet- 
tava di racontare, e massimamente quelle che d'Amore 
parlavano, ch'alcun altro ch'io udissi giamai. Per la qual 
cosa partendo io da Gradisca, ove in alogiamenti mi sta- 
va, e con costui e due altri miei, forse de Amore sospin- 
to, verso Udine venendone, la qual strada molto solinga, 

e tutta per la guerra arsa e destrutta in quel tempo era, e 
molto dal pensiero soppresso e lontano dagli altri venen- 
domi, accostomisi il detto Peregrino, come quello che' 
miei pensieri indovinava, cosi mi disse: 

“Volete voi sempre in trista vita vivere, perché una bel- 


" 


la crudele altramente mostrando poco vi ami?...". 


Luigi Da Porto 

Sintude in glesie 


Anna Maria e Elena 


e Messe pai Sants, il nestri plevan ala con- 
tade cheste storiute: «Une di une mestre e à 
puartát chi in glesie i siei scuelárs, par fáur 
cognossi plui di dongje i Sants pituráts tes nestris 
bielis ramadis. “Viodéso, fruts, chel chi cul zi alè 
Sant'Antoni, chest alè San Francesc, lu vés rico- 
gnossút, cheste invezit e je sante Luzie...”, e vie 
discorint. 
Mestre e fruts a án fat cun dute calme il zir de 
glesie, cul nas in si a rimirá i colòrs e lis imagjinis 
sacris. 
Tornáts a scuele, ché brave mestre e a domandát ai 
arlèfs: «Alore, us isal plasút vué buinore, te cjase 
dal Signòr? Vèso capit cui che a son i Sants?». 
Al jeve sù un frutin e al rispuint: «Si, o vin capit: a 
son chei che a lassin passa la lûs». 

Clap 
Ricuarts a Novembar 


Emanuela Bartolini 


Limbrunis e il nono al è là, für de stale, 
sentát su chel clap 
che al è deventát cul timp monument pe famee 
e al cjale il cil, che al è dut un fúc, 
e lis agaciis aromai crotis che si metin in mostre. 
A viodi tant sflandór, tante bielece, si ingrope 
e al torne indáur cul pinsîr a cuant che al jere frut 
e al faseve compagnie a so nono, sintát simpri li 
su chel clap, 
a scoltá lis novelis che Lui, So Nono, 
grande figure patriarcjál, al contave. 
Ma, eco che di colp al scate e al torne di ca, 
cuant che la vòs zentil di un frutin lu clame: 
“Nono! Nono! Ce fástu li? Jentre, che al è fret!” 
E lui, cence voltási par no fa viodi lis lagrimis 
che nol rive adore a controlá, i rispuint: 
“Ven ca, ninin, sentiti dongje di me 
che o ai di contáti une flabe, une flabe vere”, 
intant che al spessee a platá il facolet inte sachete. 
Il frutin i va dongje si sente su chel clap e al do- 
mande: 

“Ce flabe ise nono?” 
E lui, poiant une man su chel cjavut dut neri, 


al rispuint: 
“E benedet! La flabe dai ricuarts e de vite che 


continue”. 


LU A DITE... CJOSSUL! par cure di Vigji Mestron 


F. Ombri Al è un ribel par nature. Cuant che al è nassút, nol jere 
un part: al jere lui che al scjampave di cjase pe prime volte. 

La boio des cartufulos 


Catherine Tamussin di Jefo 


Furlan di Culino 


n “Zirco, i erin tanto canaio, sigúr, che i fasje- 

vin bacan inte cjaso! Uno di, Barbo Toni al ero 

tant stuf di sintinus che al disjè: “Vio ducj in 
cjaveno a fâ bacan a la ju!” e a nu “si pará vio inte 
cjaveno des cartufulos. Ai al ero lu ravár plen plen 
di cartufulos che i las vevin a peno portados dentri. 
Al ero friot, osti, e a nu ‘si varés plasjüt stà encjo 
núo dongjo lu fogolár. 
Aloro Tilio in pen dal diaul a nu ‘si disjè: “Par fájur 
rabio saviso ce che i fasjin? I lin sà insom e i pissjin 
ducj vio jù intes cartufulos!” “Jésjus! Ai ve! Veda- 
rios be Mari e po!” i disjei jo. “Ah! Ti ve! I cji romp 
lu cjáf su tu dís alc!” a mi rispuinde diret Tilio. 
Tilio al ero lu pi grant e lu pi dispetios e núo i 
lavin simpri devòr di lui. E cussi vio po ... ducj su 
pal ravár a pissja jú intes cartufulos. Jo e Ines incu- 
guiados jú biel biel su pes bréos mitudos par tegni 
las cartufulos insom. Tilio, Giovanni e Michele cul 
cicinut par ario intents a pissjá biel biel vio ju ret. 
Passados unos dos setemanos, la sero, i erin devór 
a mangjá la miniestro di vuardi e Mári, la mé vavo, 
e dísj, duto contento, a Gna Neno: “Jésjus, Neno, 

su tu saves, ce ben che es dan la boio las cartufulos 
chest an!”... E núo fruts, cidins, cidins, i no vin 
vierto bocjo! 

Lu pi biel al ero cemùot che i ero ducj contents: 
Man, Gna Neno e Barbo Toni... Par lùor chesto 
grando boio e ero segno che las cartufulos es sares 
stados buinos! Parcè cu las cartufulos, ingrumados 
pulit, umiliantssji tal ravar, es dan uno speco di 
boio e po es sji manten divinamenti ben dut l'invier 
cenco mená. 

In chel an, i vin tirát indevant a mangjá las cartu- 
fulos fin i prims di Zugn... Es an durât! 

Be, e ero un tic di tristerio di fruts ma a sji jòc cu 
Diu al vevo tolet lu nuestri pissjitsj como uno ago 
santo! 

Sante Catarine 


Luigi Bevilacqua 


Ce tancj agns 

Ch'o puarti su la gobe, 
nome novantedoi. 
Cuiete la sere 

e tas sul gno libri. 

0 cjati tra lis riis 

un salustri di timp vert. 
O streng tra lis mans 
un sfuei aromai nüt 
di un timp consumát. 
Sul libri de vite, 

o viót nome schiribics 
e il rest 

de mé zoventút. 


Sante Catarine 
judimi. 

Tra Monts 
Sonya David" 


0 soi nassude in Fnül, cun tes sòs monts, aghis, 
boscs e práts. 

I colomps e lis gampanis a gantavin dai dis passáts. 
Il mus e la carete a puartavin viers l'avigni. 

Fâ fen e sgramá panolis a jerin par muri. 

O ai cognossút i vecjos, chei in neri e in gris, 

o ai scoltát lis lór contis dal mont e dal país; 

a metevin inmò lis dalminis, i façolets e i grumái, 
i oms cu lis gjachetis, lis feminis cul siai. 

Tra noaltris si ndeve e zuid, con e tombolá. 

I dispiets che si faseve, par dopo sinti a cridá. 

Ma ce biel pero che al jere sintilu par furlan, 

che ogni tant mi mancje, 

mi mancje intal gno sanc. 

Mi soi cjatade in cheste tiere, 

in cheste citàt indulà che o ai vivüt; 

Mi soi fate une vite simpri sumiant il gno Friül. 

Di sigúr un di par stá o torni, ogni di mal promet, 
ma ogni di che al passe mal viòt mancul sclet. 

E ogni volte che o torni intal gno bramát lúc, 

mi inacuarç che mi scjampe un tin, un toc, un póc. 
0 viót lis més montagnis, di vicin e ancje di lontan, 
che a son nome lór siguris di jessi li doman. 


“Canada, Novembar 2007 

SATARIS di Vigji Mestron 


Educazion 

Mi visi che di cuant che o jeri frut 

mi è stát simpri insegnat 

a saludá par prin chei plui anzians. 
Cumo di chei anzians ancje jo o fás part; 
però mi soi “nacuart 

che ancjemò spes - e nolènie ce fa - 
par prin il “Mandi” a mi mi tocje da. 
Une des dòs, alore: 

o alè voltât l'implant di educazion, 

o jo o soi tornât frut (e biadelore!). 

Finzion 


Mario Martinis 


Arzins di flum 
a profumin di agaciis in flòr 
tal timp che al e tornát. 


O fâs finte di spietáti su chest troi 
fin tal ultin amont 
cul so larc cei stelàt. 


‘a O O NION Kwo n 


N 
D mo 

S. Eligji Vescul 

S. Cromazi di Aquilee Vescul 
S. Francesc Saveri Predi 

S. Barbare Martare 

S. Dalmazi di Pavie Vescul 
II DI AVENT 

S. Ambròs Vescul 

La Madone Inmacolade 

S. Sir Vescul 

La Madone di Laurèt 

S. Damas Pape 

S. Joane di Chantal Vedue 
III DI AVENT 

. Zuan da la Crós Predi 

. Venanzi Fortunát di Cenede Vescul 
. Delaide Imperadore 

. Lazar Vescul 

. Grazian 

. Dario Martar 

IV DI AVENT 

S. Pieri Canisio Predi 

S. Flavian Martar 

Ss. Vitorie e Anatolie Martaris 
S. Irme Badesse 

Nadal dal Signòr 

S. Stiefin Martar 

S. ZUAN APUESTUL 

Ss. Nocents Martars 

S. Tomás Becket Martar 

S. Anastasie di Aquilee Martare 
S. Silvestri Pape 

Giuditta Dessy, Romeo and Juliet, la novella nel mondo 


Il paradigma dell'infelice amore di due giovani apparte- 
nenti a famiglie nemiche fu adottato in letteratura fin 
dall'Antichità classica, ma come avvenne il passaggio 
dal racconto italiano alla tragedia inglese? 

La novella “Giulietta”, stampata a Venezia una prima 
volta dal Bendoni, poi da Pietro Bembo, varcò i confini 
linguistici peninsulari grazie alla traduzione in francese 
di Pierre Boisteau. 

Fu allora conosciuta dal poeta inglese Arthur Brooke, 
che trasformò il racconto in un poema di 3022 versi 
intitolato “The Tragical History of Romeus and Juliet”: 
ai versi di Brooke si ispirò William Shakespeare per scri- 
vere l'immortale tragedia fra il 1594 e il 1595. 
Ricostruito in tal modo il percorso e, grazie alle ricer- 





che di Cecil H. Clough, anche la ‘parentela’ di “Romeo 
and Juliet” con Luigi e Lucina, si tratta di disporre in 
proporzione gli esiti letterari di partenza e di arrivo. 
“Con Romeo and Juliet sentiamo di entrare non soltanto 
in una nuova epoca, ma in una nuova realtá artistica: 
le trattazioni precedenti degli amanti veronesi, anche la 
splendida novella di Da Porto, erano al piti un bell'episo- 
dio, una lettura emozionante; la tragedia del poeta ingle- 
se è un mondo”. 

Cesare De Marchi 

Nadal 


Rense Vallentinuzzi 


Une volte al jere plui frèt, 
criure, glace e flocs di néf 
cuant che a Nadál, a miezegnot, 
si lave a “Messe dai Madins”. 

No si veve nancje il capot 

e inte cjalce nolis e mandarins. 


Ma il cúr al bulive di amòr 

di pâs, di fede, di tant calór; 

dongje dal frutin, te grepie di stran, 

o cjantavin “Gloria” cjapantsi par man. 
Po a cjase al ardeve il füc intal cjavedál, 
da cjáf dal timp cussi al jere Nadál. 


Cumò la vite e je di corse e plui siore, 
egoiste, di vé bécs no si viót la ore. 
Fra miárs di lüs che a lampin di für 
dentri di nó o vin simpri plui scür. 

E, intal grant disordin dal mont, 
malstá, tristerie, vueit profont. 


No si sa di ce bande lá 
e tant mancul ce metisi a fâ. 
Tu Gjesü, che tu sés uman e divin, 

cul to amôr che nol à mai fin 
ten impiade la lusute de sperance 
e bone i aiars di vuere. 

RISCJELADIS di Eddy Bortolussi 


Albert Einstein A di un riceviment, Albert Einstein al fo tor- 
mentát di un invidát che nol finive mai di fâi domandis insulsis. 
A un ciert pont chel secje mirindis i disè: “Lu prei, siór professór, 
che mi pandi la formule de felicitat!”. Il sienziat al cjapa alore 
un sfuei di cjarte e al scrivè: “A=X+Y+Z" e al spiegà: “A e je la 
felicitát, X al è il lavòr, Y la ricjece”. “E Z?” al domanda chel altri. 
“7? Il tasè!”. 


Ostariis di France Intune ostarie di un pais dal sud-est de 
France, la parone e à picjat chest cartel: “Consumadór, visiti che 
sís tacis a fasin une butilie, dós butiliis une bevude, dós bevudis 
une discussion, une discussion une barufe, une barufe un davoi, 
un davoi doi carabinirs, doi carabinirs un judiç, e un judiç une 
multe plui lis spesis! Lis spesis a puartin a la ruvine. La ruvine e 
puarte a copasi. E la muart e cree veduis legris e madonis con- 
tentis! Duncje, consumadòr, jentre, bèf chel tant, paie chel che 
al è just e torne a cjase content. Vive! Bèf ae tò salüt!". 

Fieste grande 


Alberto Silvano Grion 


Di buinore in ca e in la, 

cualchi fúc si viodeve impiá, 

al è il més di Dicembar il més 
che si usave e lave ben di purcitá. 


In famee e jere fieste grande, 
jo frut a scuele no volevi lá, 

la mari mi cride nol è nuie ce fâ 
jo lis crodiis o vuei masanâ. 


Parsore la taule al jere ogni ben di Diu 
Un grum di cjâr di insacâ, 

sul fogolâr il farsorin al cjante 

si scomence a cercjâ. 


Difür si je jevade la buere, 

il cil si à fat une vore grís 

e cualchi floc di nêf al scomence a colâ, 
o moli la manice o finis di masand 

il nasut sfracaiát intal veri, 

par miór cjalá fúr a neveá. 


Il nono dongje dal fogolár 
al á in man une tace di vin, 
ta ché altre la cjace al messede il sain. 

Mi cjale content, 

al riduce sot des mostacjis 

al va indenant a messedá e al pense: 
“Ancje par chest an o vin ce mangjá, 
cumò tu puedis ancje neveá. 

Ricuarts de mè infanzie 
Eufemia Di Tiello 


soi nassude a Cividat in timp di vuere, tra 

un alarme e un “Coprifuoco”: un fagotut di 

un chilo e mieç vignút in chest mont prime 
de ore. O jeri tant pitinine che o vevi lis manutis 
cui dèts come i pirons e no mi leve ben nissun dai 
vistiduts prontats di mé mari; cussì mi an mett sù 
chei di une pipine. Come che si usave une volte, mi 
an dat il non di mè none, Eufemia, la mari di gno 
pari: une biele viele, piel e vues, cui cjavei blancs 
petenáts cul cocon vistude di nen, cuntune muse 
simpri ridinte. Chel non di piçule no mi plaseve, 
parcè che la int mi diseve: “Ce non ti ano metit, 
puare frute?” Cualchidun, plui studiát, mi diseve 
invezit che al jere un non impuartant, che al vi- 
gnive dal grèc e che al voleve di “Chè che e fevele 
ben”. Ancje i miei di cjase, dal rest a vevin non 
famòs: gno pari Adelchi, come chel princip lango- 
bart, e mé mari Beatrice, come la morose di Dante, 
chel de Divine Comedie. Dome gno fradi Vanni nol 
veve un non tirat fúr dai libris e a mi mi pareve tant 
biel chel fat. 
De mé infanzie o ricuardi prin di dut la cjase dulà 
che o jerin a stà: un vieri convent cun tantis stanziis 

e busigatui, cu lis scjalis di piere sgrumbulade (a 
vongulis) e i paviments di modons discumbináts o 
di len carulát. Par scjaldasi o vevin lis stuis di mo- 
don ros, ma di unvier cualchi volte al jere cussi frèt 
che i veris dai barcons a semeavin ricamáts di gla- 
ce, come tal film Il dottor Zivago. Par fánus il bagn, 
mé mari e meteve une podine di len dongje dal fúc 
e la jemplave di aghe cjalde cuntun seglot. 

Un altri biel ricuart alèchel di Nadal: une fieste 
plene di magjie. O lavin a cirî il muscli par fa il tre- 
sèf, lis ramacutis par fò i arbui e la cjarte di arint 
pai roiucs; dopo o poiavin lis statuinis preseosis 
che nus veve comprat gno pari. E la gnot de vilie 
nus vignive il bati cúr tal cjatá i regái di Jesus 
Bambin difúr dal barcon: mandarins, cuaders e la- 
pis pe scuele. Robis di pòc ma che nus jemplavin 
di gjonde! 

Di istàt o lavin in vacance a Faedis, il pais dai nonos 
furlans: migo come cumò che i fruts a pene nassúts 
a van za a Paris o a lis Maldivis! Lá, prime di cená, 
cun mé agne Ines o lavin a cjoli il lat cul gamelin 
inte latarie: dopo lu bevevin cussi, cence fálu boli 
e o metevin dentri une fete di polente cjalde a pene 
strucjade sul taulir. Dopo cene i nonos Toni e Ta- 
resie, che a jerin tant religjós, nus fasevin preá il 
rosari, inzenogláts su lis cjadreis. Noaltris fruts si 
stufavin di dutis chés litaniis e no viodevin la ore 

di lá fúr a zuiá cun chei altris prime che al vignis 
scúr, ma no si podeve protestá. 

Vite di une volte, fate di pòc, ma dal sigúr o jerin 
contents plui dai fruts di vué che a an di dut e no 
si contentin mai. 


A SCOTE DÈT di Vigji Mestron 


Esam di Dirit 

“La vacje di Tunin, 

tal prat di un contadin biel che e passone, 
e poie un biel vidiel. 

Sintin: di cui isal chel?” 

“Ni dal paron dal prat, 

ni dal paron de vacje che lu à fat: 

... al è dal Avocat!" 

Gno pari alpin 


Rosella Fabris 


Furlan di Medun 


Cuant ch'i ai viert 

i voi a la vita, 

i ti ai vidút 

cun la pluma sul cjupiel. 
Le contes da la sera, 
a na erin stampades 
su nissun libri, 

ma vivudes. 

Vuaitris, cenca 
ingjostri ne cjarta, 

i vis scrit un gran toc 
da la nestra storia. 
Ce fortuna pari... 

da véti vüt. 

I pensi a tangu 
canais come me 

ca il glac da la stepa 
a gj u à inglutüs. 

Denant di Sant Vuit' 


Zuan Piredda 


1 
Chei maestòs ciprès in dople file 
che a van di Sant Vuit fin a Bolgheri 
cuasi curint, come frutats grandons, 
mi vignirin incuintri mi cjalarin. 


2 
Mi cognosserin e, cul cjáf bas, 
mi murmuiarin: “Bielza tu tornis? 
Parcé no vegnistu jú e no ti fermistu ca? 
La sere e je frescje e tu sás la strade. 


3 
Sù, sentiti sot des nestris ombrenis dal bon odór 
dula che al sofle il maistrál dal mar; 
no sin rabiáts pes tós vecjis clapadis 
sú mo, no fasevin par nuie mòl! 


4 

0 vin ancjemò nits di rusignüi : 

sù, parce scjampistu tant svelt? 

Lis passaris, sore sere, a incrosin svoi 
ancjemò intor di nò. Su mo, reste culi!” 

5 
“Cipressuts biei, cipressuts miei, 
amis fedéi di un timp miór” 
cjalantju ur rispuindevi “o ce vulintir 
che o restarès ca intun cun voaltris! 


6 
Ma, cipressuts miei, sit molaitmi: 
ore presint nol è plui il câs. 
Se o savessis!.. po vie, no fás par di, 
ma vué, pardabon, o soi une celebritát, 


7 
E o soi bon di lei il gréc e il latin, 
e o scrif e o scríf, e o ai tantis altris virtúts; 
cipressuts, jo no soi plui un matucel, 
e claps, massime, no ‘nt tiri plui; 


8 
E, massime, aes plantis”. Un cisic 
al vongolà traviers il fueam balarin, 
e il tramont, riduçant pietôs, 
al lusi rosât tra il vert scür. 


9 
Alore o capii che ï ciprès e il soreli 
a vevin une zentil pietât di me 
e in curt il murmui si muda in peraulis: 
“Ben lu savin, tu tu sés un puar om, 

10 
Ben lu savin e nus al à dit l'aiar 
che al robe i suspirs dai oms, 
che dentri dal to cúr a brusin 
lambics che ni tu sés bon ni tu piedis calmá. 


11 
Ai roi e a nó chi tu puedis contá 
il to umane aviliment e 
il lancúr dal vuestri dolór; 
gale il mâr sflacjôs e turchin 
cul soreli che i va dentri gaiós! 


12 
E cemút che chest amont al è plen di svoi, 
cemút che al è legri il zorná dai passars! 
Sot sere a tornaran a cjantá i rusignüi: 
reste e no stà lá daúr dai spirits colpevui; 


13 
Chei spirits colpevui che a sbrissin fir 
dai cúrs vuestris lambicáts dal pinsir, 
tant che dai vuestris cimitieris 
lis vampis fraidis denant dal passant; 


14 
Reste, che noaltris doman a misdi, 
cuant che i cjavai a stan muse a muse 
te ombrene dai grancj roi 

e ator dut al tás tal plan infogát, 


15 
Ti gantarin, nó ciprés, i coros 
che a passin imortái tra tiere e cil: 
di chei olms a saltarin für lis ninfis 
sofletantji cul lór biel vél blanc; 


16 
E Pan imortál, che a ché ore al va bessól 
su par lis culinis desertis e tes planuris, 
o biát cristian, al sprofondarà il torment 
dai tiei lancürs dentri la armonie divine.” 


17 
E jo:"Lontan di là dal Apenin mi spiete 
la Titi” o rispuindevi “si molaitmi. 
La Titi e je tant che une passarute, 
ma par vistisi, ninine, no à plumis! 


18 
E e mangje altri che pomulis di ciprés! 
Ni jo, no voi daür di chei di Manzoni 
che a tirin cuatri pais par mangjá ben. 
Mandi, ciprés! Mandi, dolce mé plane!" 


19 
"Ce vuelistu che o disin al cimitieri 
dulà che e je sepulide la none tó?" 

E a scjampavin, e a someavin une procession nere 
che e va vie a strabocons bruntulant. 


20 
Alore, te piche dal cuel dal cimitien, 
jü pe verde vie dai ciprès, 
alte, maestose e vistude di neri, 
mi someà di torná a viodi mé none Luzie: 


21 
La siore Luzie, che de só bocje, 
tra il vongolá dai cjavei blancs, 
la fevele toscane cussi stupide 
intal manzonisim dai toscans, 


22 
E divignive cjantanne, cul acent 
de Versilie che mi sta tant tal cür, 
come une antighe poesie de Provence 
cussi plene di fuarce e di soavitát. 


23 
Oh ave,o ave! Oh ce tant che e jere biele 
cuant che o jeri frut! Contaitme ancjemò, 
contaitle a chest om savi la novele 
di jé che e ciril só amór pierdút! 


24 
O ai fruiadis siet párs di scarpis 

ad implen di fier par podé cjatáti: 
siet bachetis di fier o ai fruiadis 
par poiámi intal gaminá fatal. 


25 
0 ai jemplát siet flascjis di lagrimis, 
siet luncs agns di lagrimis di sanc: 
tu no tu sintis i miei berlis coráts 
e il gjal al cjante e tu no tu vuelis sveâti. 


26 
Ce tant biele, oh ave, e ce tant vere 
che e je la novele ancjemò! Juste cussi. 
E chel che o cirii di buinore fin sere 
vie par tancj agns dibant, forsi alèchi; 


27 
Sot di chescj ciprés, là che no speri, 
dulò che no pensi di fermámi plui; 
forsi, none, al è tal vuestri cimitieri 
rimit la sà framiec chei altris ciprés. 


28 
La locomotive e scjampave soflant 
biel che jo o vaivi dentri dal gno cúr; 
e une plasevule schirie di puieris 
e coreve sgagnint gaiose al rumór. 

29 
Ma un mus gris, crugnant un cardi 
ros e perlin, lui no si scomponè: 
ché confusion lui no le degnò di atenzion 
e a passoná seriòs e lemit al seguita. 


“ Traduzion di “Davanti a San Guido” di Giosuè Carducci. 

Il fi dal siòr, al so compagn di scuele: 
“Nossere la cicogne 

mi á puartát “ne súr che e je tant biele 
Il fi dal operari: 

“A cjase mé i fruts ju fas mé mari!” 

